ކުރިއަށް އޮތް ލޯކަލް ކައުންސިލްތަކުގެ އިންތިޚާބުގައި މާލޭގެ މޭޔަރަކަށް، ސިޓީ ކައުންސިލްގައި ހެންވޭރު ދެކުނު ދާއިރާ މިހާރު ތަމްސީލް ކުރައްވާ އެމްޑީޕީގެ ކައުންސިލަރު އަދި ކުރީގެ...\nރާއްޖޭގައި ފަޅުތައް ހިއްކައިގެން އަަލަށް ރަށްރަށް އުފައްދާ އިރު އެ ތަންތަނުގެ އިހްތިސާސް ގާނޫނަކުން ކަނޑަ ނާޅާތީ ބޮޑެތި މައްސަލަތައް ކުރިމަތިވާނެ ކަމަށް ވިދާޅުވެ، އޭގެ މިސާލެއްގެ ގޮތުން، އެއިން ރަށަކަށް ނަން ކިޔާނެ ފުރުސަތު ވެސް ދިވެހިންނަށް ނުލިބޭ ކަމަށް ކުރީގެ ބަންޑާރަ ނައިބު ހުސްނުއް ސުއޫދު ރޭ ދައްކަވައިފި އެވެ.\nއޮޅުން ބޮޅުން: ވިސްނަވާ، ބަދަލަކަށް ބޭނުންވޭ!\nލާމަރުކަޒީ އުސޫލުން ތަންތަން ހިންގުމުގެ މައިގަނޑު މަޤްޞަދަކީ ޑިމޮކްރެޓިކް ވެއްޓެއް ރަށު ފެންވަރުގައި ވެސް ގާއިމްކުރުމެވެ. މަޝްވަރާ ކޮށްގެން، ޚިޔާލު ހޯދައިގެން، ރަށުގެ ބޭނުންތަކަށް ބަލައިގެން ރަށްފުށުގައި ޑިމޮކްރެސީގެ އުޞޫލު އަށަގެންނެވުމެވެ. ޑިމޮކްރެސީގެ ބޮޑު "ސްޓޭޖަށް" އެރުމަށް އެންމެ ތިރިން ފެށިގެން މީހުން ތަމްރީނު ކުރުމެވެ....


Innamaadhoon current kendi, kanu andhireegai!\nބަޔަކު އިންނަމާދޫ މަގުމަތީގައި މަޑުކޮށްލައިގެން.-- ފޮޓޯ: ކިޔުންތެރިއެއް\n13 އޭޕްރީލް 2019 1 ކޮމެންޓް\nއިންނަމާދޫން ކަރަންޓް ކެނޑި، ކަނު އަނދިރީގައި!\nރ. އިންނަމާދޫ އަަށް ދިމާވެފައިވާ ކަރަންޓްގެ މައްސަލަ އަށް ހައްލެއް ނުހޯދިގެން އުޅެނިކޮށް، އެ ރަށުގައި ހުރި އިންޖީނު ހަލާކުވެ މިއަދު ހަވީރުން ފެށިގެން މުޅި ރަށުން ކަރަންޓް ކެނޑިއްޖެ އެވެ.\nއިންނަމާދޫ ކައުންސިލް ރައީސް މޫސާ މިއާޒް "ސީއެންއެމް" އަށް ވިދާޅުވީ، މިއަދު ހަވީރު 4:00 ހާއިރު، އިންޖީނު ހަލާކުވުމުން މުޅި ރަށުން ކަރަންޓް ކެނޑިފައިވާ ކަމަށެވެ. އަދި ހޫނު ގަދަ ދުވަސްކޮޅަކަށް ވުމުން، ކަރަންޓް ކެނޑުމުން ރަށުތެރޭގެ ހާލަތު ވަރަށް ގޯސް ކަމަށް އޭނާ ވިދާޅުވި އެވެ.\n"އުއްބައްތި ދިއްލައިގެން މިތިބީ. ހޫނުގަދަވުމުން ގޭތެރޭގައި ތިބެވޭ ވަރެއް ނުވޭ. ގިނަ މީހުން ކުޑަކުދިން ގޮވައިގެން ނިކުމެ މަގުމަތީގައި ތިބީ،" މިއާޒް ވިދާޅުވި އެވެ.\nއޭނާ ވިދާޅުވީ އެ ރަށުން ކަރަންޓް ކެނޑޭތާ ދެ ހަފްތާ އަށް ވުރެ ގިނަ ދުވަސް ވެފައިވާ ކަމަށެވެ. އަދި އެ ކަމަށް އެއްވެސް ހައްލެއް ނުލިބި އުޅެނިކޮށް، ރަށަށް ކަރަންޓް ދިނުމަށް ބޭނުންކުރި ޖަނަރޭޓަރު މިއަދު އެއްކޮށް ހަލާކުވީ ކަމަށް މިއާޒް ވިދާޅުވި އެވެ.\n"ތިން ޖަނަރޭޓަރު ހުންނައިރު ކުރިން ކުރީ ދެ ޖަނަރޭޓަރު ހަލާކުވެފައި. ކަރަންޓް ދެމުން ދިޔައީ އެއް ޖަނަރޭޓަރުން. އެ އަށް މައްސަލަ ޖެހިގެން، ވަކިގަޑިތަކުގައި ކަނޑަމުން ކަރަންޓް ދޭތާ ދެ ހަފްތާ އަށް ވުރެ ގިނަ ދުވަސްވެފައި ވަނިކޮށް މިއަދު އެއްކޮށް އެ ޖަނަރޭޓަރު ވެސް މި ހަލާކުވީ،" މިއާޒް ވިދާޅުވި އެވެ.\nމިކަމާއި ގުޅޭގޮތުން ފެނަކައިގެ އެމްޑީ ހައުމަދު ސައީދޫ "ސީއެންއެމް" އަށް ވިދާޅުވީ އެ ރަށަށް އާ ޖަނަރޭޓަރެއް މާލެ އިން ފޮނުވަން ދޯންޏަށް ބަރުކުރުމުގެ މަސައްކަތް ކުރަމުން އަންނަ ކަމަށެވެ. އަދި މިރޭ ފަތިހު އެ ދޯންޏަށް މާލޭން ނައްޓާލެވޭނެ ކަމަށާއި، އެ ރަށަށް ޖަނަރޭޓަރު ގެންދެވޭތާ ކުޑަ އިރުކޮޅެއްގެ ތެރޭގައި ކަރަންޓް ދޭން ފެށޭނެ ކަމަށް ވެސް އޭނާ ވިދާޅުވި އެވެ.\n"ރައްޔިތުން ކެތްތެރި ވުމަށް އަޅުގަނޑު އެދެން. އަޅުގަނޑުމެންނަށް ކުރެވެން ހުރި ހުރިހާ މަސައްކަތެއް [މައްސަލަ ހައްލު ކުރުމަށް] ކުރަމުން މި ގެންދަނީ. މިފަދަ ދަނޑިވަޅުތަކުގައި ރައްޔިތުން ދެއްވާ އެއްބާރުލުމަށް ވެސް އަޅުގަނޑު ޝުކުރު އަދާކުރަން،" ސައީދު ވިދާޅުވި އެވެ.\nކަރަންޓް ރ. އިންނަމާދޫ ފެނަކަ\nއަދިވެސް ފެނަކަ އޮޕަރޭޝަންސް އެންޑް ސާވިސް ޑިޕާޓްމަންޓް ޓެކުނިކަލް ގޮތުން ތަންދޮރު ނޭގޭ މީހަކާ ހަވާލު ކޮށްގެން ތިބޭ. ފެނަކަ ހަރުދަނާ ކުރަން ފެނަކައަށް ތަޖުރިބާ ހުރި މުވައްޒަފުން ބޭނުން.


ބޯއެނބުރުމާއި، މޭނުބައިކުރުމުން ސަލާމަތްވުމަށް އިނގުރު ސައި! | Jazeera\tބޯއެނބުރުމާއި، މޭނުބައިކުރުމުން ސަލާމަތްވުމަށް އިނގުރު ސައި! - Jazeera\nބޯއެނބުރުމާއި، މޭނުބައިކުރުމުން ސަލާމަތްވުމަށް އިނގުރު ސައި!\nހުސައިން ނަޒީފް July 14, 2019 43 views0\nއިނގުރަކީ ގިނަ އަދަދަކަށް ވިޓަމިން ސީ އާއި މެގްނީސިއަމްފަދަ މިނަރަލްސް އެކުލެވިގެންވާ، ސިއްޙަތަށް ފައިދާހުރި އެއްޗެކެވެ. އިނގުރު ސައި ހަދާއިރު، ބޭނުންނަމަ ރަހަ މީރުކޮށްލުމަށް އޭގެތެރެއަށް ޕެޕާމިންޓް ނުވަތަ މާމުއި އަދި ލުނބޯވެސް އެޅިދާނެ އެވެ.\nއިނގުރު ސައި ބުއިމަކީ ބޯއެނބުރުމާއި މޭނުބައިކުރުންފަދަ ކަންކަން ރަނގަޅުކޮށްދޭ އެއްޗެކެވެ. އެގޮތުން ދަތުރުކުރާއިރު ބޯއަނބުރާ ފަރާތްތަކަށް، ދަތުރު ފެށުމުގެ ކުރިން ސައި ތަށްޓެއް ބުއިމަކީ ރަނގަޅު ކަމެކެވެ. ނުވަތަ ބޯއެނބުރުމުގެ އަލާމާތެއް ފެންނަ އިރަށްވެސް އިނގުރު ސައިތަށްޓެއް ބުއިން ރަނގަޅުވާނެ އެވެ.\nމީގެ އިތުރުން އިނގުރު ސައަކީ ހަޖަމުގެ ނިޒާމް ރަނގަޅުކޮށްދީ، ލޭގެ ތެރެއަށް ކާބޯތަކެތި އެބްޒޯބްކުރުމުގައި ވެސް އެހީތެރިވެދޭ އެއްޗެކެވެ. އަދި މާގިނައިން ކެއުމުގެ ސަބަބުން ބަނޑު ފުއްޕާފައި ހުރިނަމަވެސް، އިނގުރު ސައި ބުއިމުން ފަސޭހަވެގެންދާނެ އެވެ.\nއިނގުރަކީ އޭގައި ގިނަ އަދަދަކަށް އެންޓި-އިންފްލެމޭޓަރީ މާއްދާތައް އެކުލެވިގެންވާ އެއްޗެކެވެ. އެހެންކަމުން އިނގުރަކީ މަސްތަކާއި ހުޅުހުޅުގެ މައްސަލަތަކަށް ގޭގައި ދެވޭނެ އެންމެ ރަނގަޅު އެއް ފަރުވާއެވެ. އިނގުރު ސައި ބުއިމުގެ އިތުރުން، ދުޅަވެފައިވާ ހުޅުހުޅުތަކުގައި އިނގުރުފެން ހޭކުމަކީ ވެސް ރަނގަޅު ކަމެކެވެ.\nއަރިދަފުސް ރޯނގާގެ ސަބަބުން މޭމަތީގައި ހަރުލާފައިވާ ރޯނގާ ފަސޭހަކުރުމުގައި ވެސް އިނގުރަކީ ވަރަށް ބޭނުންތެރި އެއްޗެކެވެ. އެގޮތުން ތިމާވެއްޓާއި ގުޅޭ އެލާޖީތަކުގެ ސަބަބުން ދިމާވާ ނޭވާލުމުގެ މައްސަލަތައް ރަނގަޅު ކުރުމަށް އިނގުރު ސައި ބޯށެވެ.\nއިނގުރު ސައިގައި ހިމެނޭ ވިޓަމިންތަކާއި މިނަރަލް އަދި އެމައިނޯ އެސިޑްތަކުގެ ސަބަބުން ލޭދައުރުވާ ނިޒާމުވެސް ރަނގަޅުކޮށްދެ އެވެ. އަދި އޭގެ ސަބަބުން ހިތުގެ މައްސަލަތައް ދިމާވުމުގެ ފުރުސަތު ކުޑަވެގެންދެއެވެ. އިނގުރަކީ ލޭހޮޅިތަކުގައި ސަރުބީ ހަރުލުން ހުއްޓުވައިދޭ އެއްޗެކެވެ. ނަތީޖާއެއްގެ ގޮތުން ހާޓް އެޓޭކާއި ސްޓްރޯކް ޖެހުމުގެ ފުރުސަތު ވެސް ކުޑަވެގެންދެއެވެ.\nމައްސަރު ދުވަސްވަރު އަންހެނުންނަށް ކުރިމަތިވާ ބަނޑަށް ތަދުވުމުގެ މައްސަލަ ހައްލުކުރުމުގައި ވެސް އިނގުރު ވަރަށް މުހިންމު ރޯލެއް އަދާކުރެއެވެ. އެގޮތުން ތާފެނާކަން ހުންނަ އިނގުރު ސައިގައި ތުވާއްޔެއް ފޯކޮށްފައި، ބަނޑަށް ތަދުވާ ހިސާބުގައި އެޅުމުން އެކަމަށް ކޮންމެވެސް ވަރެއްގެ ފަސޭހައެއް ލިބިގެންދާނެ އެވެ. އަދި ހަމަ އެއާއެކު މާމުއި އާއެއކު އިނގުރު ސައިތަށްޓެއްވެސް ބޯލާށެވެ.\nއިނގުރުގައި ގިނަ އަދަދަކަށް އެންޓިއޮކްސިޑެންޓްތައް ވެސް ހިމެނެއެވެ. އޭގެ ސަބަބުން ހަށިގަނޑުގެ ދިފާޢީ ނިޒާމްވެސް ވަރުގަދަކޮށްދެ އެވެ. އަދި އިނގުރު ސައިގައި ސްޓްރެސް މަދުކުރުމަށް ބޭނުންވާ މާއްދާތަކެއް ވެސް އެކުލެވިގެން ވެއެވެ.


ރަމަޟާން މަހުގެ ފުރަތަމަ 10 ދުވަހު މާލޭ ސިޓީގައި 54 އެކްސިޑެންޓު، 20 މީހަކަށް އެކިވަރުގެ އަނިޔާ ރަމަޟާން މަހުގެ ފުރަތަމަ 10 ދުވަހު މާލޭ ސިޓީގައި 54 އެކްސިޑެންޓު، 20 މީހަކަށް އެކިވަރުގެ އަނިޔާ\nރަމަޟާން މަހުގެ ފުރަތަމަ 10 ދުވަހު މާލޭ ސިޓީގައި 54 އެކްސިޑެންޓު، 20 މީހަކަށް އެކިވަރުގެ އަނިޔާ\nބާޒާރުމަތީގައި ފުލުހުން ޓްރެފިކް ބަލަހައްޓަނީ / ފޮޓޯ: ޕީއެސްއެމް\nފުލުހަކު ޓްރެފިކް ބަލަހައްޓަނީ - ފޮޓޯ: ޕޮލިސް މީޑިއާ\nއަންހެން ފުލުސް އޮފިސަރެއް ޓްރެފިކް ބަލަހައްޓަނީ (ފޮޓޯ: ޕޮލިސް)\nރަމަޟާން މަހުގެ ފުރަތަމަ 10 ދުވަހު އެކަނިވެސް މާލޭ ސިޓީގައި 54 އެކްސިޑެންޓު ހިނގާފައިވާކަމަށް ފުލުހުންގެ ތަފާސްހިސާބުތަކުން ދައްކައިފިއެވެ.\nމިމަހުގެ 11 އިން 17 އަށް ފުލުހުން ކުރިއަށްގެންދިޔަ ޓްރެފިކް އޮޕަރޭޝަންތަކުގެ ތަފްސީލް ހާމަކުރުމަށް ފުލުހުން އާންމުކޮށްފައިވާ ތަފާސްހިސާބުތަކަށް ބަލާއިރު 54 އެކްސިޑެންޓުވެފައިވާއިރު މި އެކްސިޑެންޓުތަކުގައި 20 މީހަކަށް އެކިވަރުގެ އަނިޔާވެފައިވެއެވެ.\nއެކްސިޑެންޓުތަކުގެ އިތުރުން ބާރު ސްޕީޑްގައި ވެހިކަލް ދުއްވި 13 މައްސަލައަކާއި ޓްރެފިކް ނިޝާންތަކަށް ނުބަލައި އެއްގަމު އުޅަނދު ދުއްވި 8 މައްސަލައެއް ފާހަގަ ކުރެވިފައިވާކަމަށްވެސް ފުލުހުން ހާމަކުރެއެވެ. އަދި އުމުރުން 18 އަހަރު ނުފުރޭ ކުދިން ވެހިކަލް ދުއްވުމުގެ ދެ މައްސަލަ ފާހަގަ ކުރެވިފައިވާކަމަށްވެސް ފުލުހުން ހާމަކުރެއެވެ.\nމީގެ އިތުރުން މިދިޔަ ހަފްތާގައި 502 އެއްގަމު އުޅަނދު ޗެކް ކޮށްފައިވާއިރު އެންމެ ބޮޑަށް ފާހަގަވި ކަމަކީ ލައިސަންސް ނެތި ޤާނޫނާއި ޚިލާފަށް ވެހިކަލް ދުއްވުމުގެ މައްސަލަ ކަމަށްވެސް ފުލުހުން ހާމަކުރެއެވެ. އެގޮތުން ލައިސަންސް ނެތި ވެހިކަލް ދުއްވި 89 މައްސަލައެއް ފާހަގަ ކުރެވުނު ކަމަށް ފުލުހުން ހާމަކުރެއެވެ.\nފުލުހުންގެ ތަފާސް ހިސާބުތައް\nފުލުހުންގެ ތަފާސްހިސާބަށް ބަލާއިރު އަތުގައި ލައިސަންސް ނެތި އެއްގަމު އުޅަނދު ދުއްވި 47 ފަރާތަކާއި ވެހިކަލް އިންޝްއަރެންސާ ގުޅުންހުރި 18 އުޅަނދެއްގެ މައްސަލަ ފާހަގަކުރެވިފައިވެއެވެ. އަދި އަހަރީފީ ނުދައްކާ 25 އެއްގަމު އުޅަނދު ހުއްޓުވާފައިވާއިރު ރޯޑްވާދީނަސް ނެތި ދުއްވި 19 ވެހިކަލެއްވެސް ފާހަގަ ކުރެވިފައިވާކަން ފުލުހުންގެ ތަފާސްހިސާބުތަކުން ދައްކައެވެ. އަދި 12 ކާރާއި 16 ސައިކަލް ހިމެނޭ ގޮތަށް ޖުމްލަ 28 އުޅަނދު ޓޯކޮށްފައިވާ ކަމަށްވެސް ފުލުހުން ހާމަކުރެއެވެ.


Sarukaarun Nasheed "havarah" dhineethoa suvaalu ufahdhaifi\nކުރީގެ ޑިފެންސް މިނިސްޓަރު އަދި ޕީއެންސީގެ ޕީޖީ ގުރޫޕްގެ ލީޑަރު އާދަމް ޝަރީފް އުމަރު --\nރައްޔިތުންގެ މަޖިލީހުގެ ރައީސް މުހައްމަދު ނަަޝީދަށް އަމާޒުކޮށް ޓެރަރިސްޓް ހަމަލާއެއް ދީ ފުރާނައަށް ނުރައްކާވުމުން އެމަނިކުފާނުގެ ސެކިއުރިޓީ ވަރުގަދަކޮށް ރައްކާތެރިކަން ކަށަވަރުކޮށް ދިނުމުގެ ބަދަލުގައި ސަރުކާރުން އެމަނިކުފާނު "ހަވަރަށް" ދިނީތޯ ކުރީގެ ޑިފެންސް މިނިސްޓަރު އަދި ޕީއެންސީގެ ޕީޖީ ގުރޫޕްގެ ލީޑަރު އާދަމް ޝަރީފް އުމަރު ސުވާލު ކުރައްވައިފި އެވެ.\nއާދަމް ޝަރީފް އުމަރު މިހެން ވިދާޅުވީ ރައީސް އިބްރާހިމް މުހައްމަދު ސޯލިހާއެކު ސިޔާސީ ގޮތުން ހުރެވެން ނެތް ކަމަށް ނަޝީދު ވިދާޅުވުމާއި ގުޅިގެންނެވެ.\nމެންބަރު އާދަމް ޝަރީފް ވަނީ ނަަޝީދަށް އަމާޒުކޮށް ޓެރަރިސްޓް ހަމަލާއެއްދީ ފުރާނައަށް ނުރައްކާވުމުން އެމަނިކުފާނުގެ ސެކިއުރިޓީ ވަރުގަދަކޮށް ރައްކާތެރިކަން ކަށަވަރުކޮށް ދިނުމުގެ ބަދަލުގައި ސަރުކާރުން އެމަނިކުފާނު "ހަވަރަށް" ދިނީތޯ ނޫނީ "ފެންކައްކާ ބޮލީގެ އިއްޒަތް" ދެއްވީތޯ ސުވާލު ކުރައްވާފަ އެވެ. އަދި އެމްޑީޕީން ހޯދާ ދިނުމަށް ވަކާލާތު ކުރި އިންސާފުގެ ރަހަ ރައީސް ނަޝީދަށް ވެސް ވީ ހިތި އެއްޗަކަށް ކަމަށް އޭނާ ވިދާޅުވިއެވެ.\nއެމްޑީޕީގެ ގައުމީ މަޖިލީހުގެ ވަޓްސްއަޕް ގްރޫޕަށް ފޮނުއްވެވި މެސެޖްތަކެއްގައި ރައީސް ނަޝީދު ވިދާޅުވީ "ދުވަހަކު ވެރިކަން ނުހޯދުނަސް މި ވެރިންނާއެކު އުޅެން ބޭނުން ނުވާ" ކަމަށެވެ. އެމަނިކުފާނު އެދިވަޑައިގަންނަވަނީ ދީނީ ގޮތުން މެދުމިނުގެ ސިޔާސަތުގެ މީހުންގެ ކޯލިޝަނެއް ކަމަށާ އެއީ ޕީޕީއެމް ކަމުގައިވިޔަސް މިހާރު އެކަން ކުރުން މާ މުހިންމު ކަމަށް ވެސް ވިދާޅުވިއެވެ.\n"އެ ވެރިންގެ ތެރޭގައި ވަނީ ހަނގުރާމައެއް. އަޅުގަނޑުމެން ކޯލިޝަނަށްޓަކައި މީހުން ރުއްސަނީ. އެމްޑީޕީގެ ތެރޭގައި ވެސް ހަރުކަށި ވިސްނުން އެބަ އުޅޭ،" ނަޝީދުގެ މެސެޖެއްގައި ވިދާޅުވެފައެވެ.\nނަޝީދުގެ އިތުރު މެސެޖެއްގައި ވިދާޅުވީ އެމަނިކުފާނާއި ރައީސް ސޯލިހްް، ޒާތީ ކަންކަމުގައި އަބަދުވެސް އުޅުއްވާނީ އެކީގައި ކަމަށެވެ. އަދި ރައީސް ސޯލިހަށް އިޝާރާތް ކުރައްވާ ވިދާޅުވީ އެމަނިކުފާނުގެ ބޭފުޅުންގެ އެއީ "އިބޫ ދޮންބެ" ކަމަށެވެ. އެހެން ނަމަވެސް ރައީސުލްޖުމްހޫރިއްޔާއާއެކީ ސިޔާސީ ގޮތުން ދެން ނުހުރެވޭނެ ކަމަށެވެ.\n"އަޅުގަނޑުމެންގެ [ރައީސް ނަޝީދު އާއި ރައީސް ސޯލިހް] ޒާތީ ކަންކަމުގައި އަބަދުވެސް އުޅުއްވާނީ އެކީގައި. އަޅުގަނޑުގެ ދަރިންގެ 'އިބޫ ދޮންބެ' އެއީ. އެކަމު ދެން ރައީސުލްޖުމްހޫރިއްޔާ އާއި އެކީ ސިޔާސީ ގޮތުން ހަރަކާތްތެރިނުވެވޭނެ،" ނަޝީދު ވިދާޅުވިއެވެ.\nއެމްޑީޕީ ރައީސް މުހައްމަދު ނަޝީދު ޕީޕީއެމް + ރައީސް އިބްރާހިމް މުހައްމަދު ސޯލިހު އާދަމް ޝަރީފު އުމަރު ޕީޕަލްސް ނޭޝަނަލް ކޮންގްރެސް - ޕީއެންސީ


2015 ވަނަ އަހަރުގެ ކަަލަންޑަރުގެ ކޮންސެޕްޓް ޑިޒައިން ކޮށްދޭނެ ފަރާތެއް ހޯދަން\nބޭންކް އޮފް މޯލްޑިވްސް ޕލކގެ 2015 ވަނަ އަހަރުގެ ކަަލަންޑަރުގެ ކޮންސެޕްޓް ޑިޒައިން ކޮށްދޭނެ ފަރާތެއް ހޯދަން ބޭނުންވެއްޖެއެވެ.\nވީމާ، މިމަސައްކަތް ކޮށްދެއްވަން ޝައުޤުވެރިވެވަޑައިގަންނަވާނަމަ ތިރީގައި މިދަންނަވާ ދުވަސްތަކުގައި ސީޓްރެކްސް ބިލްޑިންގގެ3ވަނަ ފަންގިފިލާގައި ހުންނަ މިބޭންކުގެ މީޓިންގރޫމަށް ވަޑައިގެން މަޢުލޫމާތު ސާފުކުރެއްވުމަށްފަހު އަންދާސީހިސާބު ހުށަހެޅުއްވުން އެދެމެވެ.\nމަޢުލޫމާތު ސާފުކުރެއްވުމަށް ވަޑައިނުގަންނަވާ ފަރާތްތަކަށް އަންދާސީހިސާބު ހުށަހެޅުއްވުމުގެ ފުރުޞަތު ދެވެން ނޯންނާނެ ވާހަކަ ދެންނެވީމެވެ. އަދި މިމަސައްކަތަށް ބިޑްކުރައްވަން ބޭނުންފުޅުވާ ބިޑް ޑޮކިއުމަންޓްތައް މިބޭންކުގެ ވެބްސައިޓް www.bankofmaldives.com.mv އިން ލިބެން ހުންނާނެ ވާހަކަ މަޢުލޫމާތަށްޓަކައި ދަންނަވަމެވެ.\nސުންގަޑި: 24 ސެޕްޓެންބަރު 2014 1300


Covid-19: Qatar In Gina Adhadheh Ge Bayaku Fassi (Positive) Vehje - Vaguthu\nކޮވިޑް-19: ގަތަރުން ގިނަ އަދަދެއްގެ ބަޔަކު ފައްސިވެއްޖެ\nދުނިޔޭގައި ހަލުވިކަމާއެކު ފެތުރެމުންދާ ކޮރޯނާވައިރަސް (ކޮވިޑް-19) ގެ ނުރައްކާ އަރަބި ޤައުމުތަކަށް ކުރިމަތިވަމުން ދާއިރު، ގަތަރުން ގިނަ އަދަދެއްގެ ބަޔަކު މި ވައިރަސް އަށް ފައްސި (ޕޮޒިޓިވް) ވެއްޖެއެވެ.\nމިދިޔަ 24 ގަޑިއިރު ތެރޭގައި ގަތަރުން މި ވައިރަސް އަށް ފައްސިވި މީހުންގެ އަދަދު 166 އަށް އަރާފައި ވާއިރު، މިއީ އެއް ދުވަސް ތެރޭ ގަތަރުން އެންމެ ގިނަ އަދަދެއްގެ ބަޔަކު މި ވައިރަސް އަށް ފައްސިވި ފަހަރެވެ. ފާއިތުވެދިޔަ ދުވަސްތަކުގައި ގަތަރުން ކޮވިޑް-19 ފެންނަ މިންވަރު އިތުރުވެފައި ވާއިރު، އިއްޔެ ވެސް އެޤައުމުން އިތުރު 153 މީހަކަށް މި ވައިރަސް ޖެހިފައި ވެއެވެ.\nގަތަރުން އިއްޔެ އާއި މިއަދުގެ މިހައިތަނަށް ކޮވިޑް-19 އަށް ފައްސިވި މީހުންނާއެކު މިހާރު އެޤައުމުން ވައިރަސް ޖެހިފައިވާ މީހުންގެ ޖުމްލަ އަދަދު ވަނީ 2210 އަށް އަރާފައެވެ. މިހާތަނަށް މި ވައިރަސްގެ ޝިކާރައަކަށްވެ އެޤައުމުން ހަ މީހަކު ވަނީ މަރުވެފައެވެ. އެޤައުމުން ވައިރަސް ޖެހުނު މީހުންގެ ތެރެއިން އަދި ރަނގަޅުވެފައި ވަނީ 206 މީހެކެވެ.\nފަހުގެ މަޢުލޫމާތުތަކަށް ބަލާއިރު، ގަތަރުން ވައިރަސް ޖެހިގެން ފަރުވާދެމުންދާ މީހުންގެ ތެރެއިން 37 މީހަކަށް ފަރުވާދެނީ ސީރިއަސް ހާލުގައެވެ.\nގަތަރަށް ކޮވިޑް-19 ގެ ނުރައްކާ ބޮޑުވެފައިވާތީ އެޤައުމުން ވެސް ވަނީ ރައްކާތެރިކަމުގެ ގިނަ ފިޔަވަޅުތައް އަޅާފައެވެ. އެގޮތުން މީހުން އެއްވެސް ނޫޅުމަށާއި، އާންމު ފިޔަފާރިކުރާ ތަންތަނާއި އާންމު ޚިދުމަތްދޭ އެނޫންވެސް ތަންތަން ވަގުތީގޮތުން ބަންދު ކުރުމަށް އެޤައުމުގައި ވަނީ އަންގާފައެވެ.\nމިހާތަނަށް ގަތަރު ހިމެނޭހެން ދުނިޔޭގެ 209 ޤައުމު، ނުވަތަ ސަރަޙައްދަކުން ކޮވިޑް-19 ފެނިފައި ވެއެވެ. މުޅި ދުނިޔެއިން މިހާތަނަށް 1.5 މިލިއަން އަށްވުރެ ގިނަ މީހުންނަށް މި ވައިރަސް ޖެހިފައި ވާއިރު، އޭގެތެރެއިން 89000 އަށްވުރެ ގިނަ މީހުން ވަނީ މަރުވެފައެވެ. މިހާތަނަށް ދުނިޔެއިން 337164 މީހަކު މި ބަލިން ރަނގަޅުވެފައި ވެއެވެ. އަދި ބަލި ޖެހިގެން 48201 މީހަކަށް ސީރިއަސް ހާލުގައި ފަރުވާދެމުން ދެއެވެ.


SunOnline: Lanka gaumee team SAFF championship ah thahyaaru vumah Qatar ah\nލަންކާ ގައުމީ ޓީމު ސާފް ޗެމްޕިއަންޝިޕަށް ތައްޔާރުވުމަށް ގަތަރަށް\nއަޙްމަދު ޠާލިބް މުޙައްމަދު 04 Sep 2021, 20:15\nސްރީ ލަންކާގެ ގައުމީ ޓީމާ ފަލަސްތީން ބައްދަލުކުރި މެޗުގެ ތެރެއިން ---\nސާފް ޗެމްޕިއަންޝިޕަށް ތައްޔާރުވުމުގެ ގޮތުން ސްރީ ލަންކާގެ ގައުމީ ފުޓުބޯޅަ ޓީމު ގަތަރުގައި ޓްރޭނިން ކޭމްޕު ކުރިއަށް ގެންދިއުމަށް ނިންމައިފިއެވެ.\nގަތަރުގައި ލަންކާ ޓީމު 16 ދުވަހުގެ ޓްރޭނިން ކޭމްޕު ކުރިއަށް ގެންދިއުމަށްފަހު މާލެ އައުމަށް ވަނީ ހަމަޖެހިފައެވެ. ލަންކާގެ އިތުރުން ރާއްޖެ އަދި ނޭޕާލް ވެސް ޓްރެއިނިން ކޭމްޕު ކުރިއަށް ގެންދިއުމަށް ހަމަޖެހިފައި ވަނީ ގަތަރުގައެވެ.\nމިހާރު އޮތް ގޮތުން ލަންކާ ޓީމު ގަތަރުގައި އެއްވެސް މެޗެއް ކުޅުމަށް ހަމަޖެހިފައި ނުވާއިރު، ދޯހާއަށް ދަތުރުކުރާ ލަންކާ ޓީމުގެ ސްކޮޑުގައި 27 ކުޅުންތެރިން ހިމަނާފައި ވެއެވެ.\nމާލޭގައި އޮކްޓޯބަރު 1 ވަނަ ދުވަހުން ފެށިގެން 16 ވަނަ ދުވަހާ ހަމައަށް ކުރިއަށްދާ ސާފް ޗެމްޕިއަންޝިޕުގެ ފުރަތަމަ މެޗު، އޮކްޓޯބަރު މަހުގެ އެއްވަނަ ދުވަހުގެ ރޭ ކުޅުމަށް ވަނީ ހަމަޖެހިފައެވެ. އެގޮތުން ފުރަތަމަ މެޗުގައި ބައްދަލު ކުރުމަށް ހަމަޖެހިފައި ވަނީ ސްރީލަންކާ އާއި ބަންގްލަދޭޝްއެވެ.\nދެވަނަ މެޗުގައި ހަތަރު ވަނަ ދުވަހު ނޭޕާލް އާ ދެކޮޅަށް ނުކުންނައިރު ހަތް ވަނަ ދުވަހު ލަންކާ ވާދަކުރާނީ އިންޑިއާ އާ ދެކޮޅަށެވެ. ފަހު މެޗުގައި އޮކްޓޯބަރު 10 ވަނަ ދުވަހު ލަންކާ ކުޅޭނީ ރާއްޖެ އާ ދޮކޮޅަށެވެ.\nގަތަރުގައި ކުރިއަށް ގެންދާ ކޭމްޕަށް ލަންކާއިން ނަަގައިފައިވާ 27 ކުޅުންތެރިންގެ ސްކޮޑުގައި، ޔޫރަޕުގެ ދަށް ޑިވިޝަންތަކުގައި ކުޅޭ ކުޅުންތެރިން ވެސް ހިމެނެއެވެ.


Anni adhives eba ulhey!\nއަންނި އަދިވެސް އެބަ އުޅޭ!\n20 ފެބްރުއަރީ 2021 - 15:09:00\nކުރީގެ ރައީސް އަދި ރައްޔިތުންގެ މަޖިލީހުގެ ރައީސް މުހައްމަދު ނަޝީދުއަކީ، މީގެކުރިން ރާއްޖޭގައި ވެރިކަން ކުރެއްވި ބޭބޭފުޅުންނާއި އަޅާބަލާއިރު، ރައްޔިތުންނާއި ގާތުން މަސައްކަތް ކުރައްވާ، އަދި ރައްޔިތުންގެ ވެރިއެއްކަމަށް ގަބޫލުކުރާ މީހުން މަދެއްނޫނެވެ. އެމަނިކުފާނާއި މުހާތަބުކުރައްވައި، ރައްޔިތުންގެ ރައީސޭ ބުނާ އެތައް ސަބަބެއް އެބައޮތެވެ. އޭގެތެރޭގައި ގިނައީ އެމަނިކުފާނު ރާއްޖޭގެ ރައިސްކަން ކުރެއްވުމުގެ ކުރިން ރާއްޖޭގެ ރައީސްކަން ކުރެއްވި ބޭފުޅުންގެ ފަރާތްޕުޅުން ފެނިފައި ނުވާ ކަންތައްތަކެކެވެ. އަދި އޭގެ ފަހުންވެސް މިހާތަނަށް ރައީސްކަން ކުރެއްވި ބޭފުޅުންގެ ފަރާތްޕުޅުންވެސް ނުފެންނަ ކަންތައްތަކެކެވެ.\nމި ފާހަގަކުރި ކަންތައްތައް އެމަނިކުފާނުގެ ފަރާތްޕުޅުން އޭރު ފެނުމުން، އެކަންކަން ވީ ރައްޔިތުންނަށް ވަރަށް އާ ކަންތައްތަކަކަށެވެ. އޭގެތެރެއިން ބައެއް ކަންކަން ހިމަނާލެވޭތޯ ބަލާނަމެވެ. މިސާލެއް ޖަހާލުމުގެ ބޭނުމުގައެވެ. ފަހަރުގައިވެސް އަޅުގަނޑު މާ ތާއީދުކުރާ ބޭފުޅަކަށްވީތީ، ނުވަތަ އެމަނިކުފާނަށް ތާއީދު ހޯދުމުގެ ނިޔަތުގައެއް ނޫނެވެ.\nރައީސްކަމުގެ މަގާމުގައި ހުންނެވިއިރު ހަވީރުގެ ވަގުތުކޮޅެއްގައި ބައިސްކަލު ދުއްވާލަން ނިކުމެވަޑައިގެން ފުރަ މާލޭގެ ބޭރު މަގުގައި، ބޮޑުތަކުރުފާނު މަގުގައި އުޅުއްވާތަން އޭރު މަދުންނަމަ ވެސް ފެނެއެވެ. ރައީސްކަމުގެ މަގާމުގައި ހުންނެވިއިރު ވެސް އަދި އޭގެ ފަހުން ވެސް، އަތޮޅުތެރޭގެ ރަށަކަށް ވަޑައިގެންފިނަމަ، އުޅުއްވަނީ ކޮންމެހެން ކާރުކޮޅުގައެއް ނޫނެވެ. އާދައިގެ ރައްޔިތެއްގެ ސައިކަލު ފަހަތުގައި ވަޑައިގެންނެވި މަންޒަރުވެސް ދުށީމެވެ. ކެމްޕެއިން ތެރޭގައި ގެއިން ގެއަށް ވަޑައިގަންނަވާއިރުވެސް އާންމު ނިކަމެތި ރައްޔިތު މީހާގެ ގޭގައި، އެކުގައި އުނދޯލި ހެއްލާލަން ވަގުތުކޮޅެއް ހޭދަކޮށްލާ މަންޒަރުވެސް އެންމެ ފުރަތަމަ ފެންނަންފެށީ އެމަނިކުފާނުގެ ފަރާތްޕުޅުންނެވެ.\nރައީސްކަމުގެ މަގާމުގައި ހުންނެވިއިރު، ރައީސް އޮފީހުން މަސައްކަތް ނިންމަވާލެއްވުމަށްފަހު، ކާރުގައި ވަޑައިގެންނެވުމުގެ ބަދަލުގައި، ހިންގަވާފައި ގެއަށް ވަޑައިގަތުން އެއީ އޭރު އެމަނިިކުފާނުގެ އާންމުކޮށް ކުރައްވާ ކަމެކެވެ. ހަމަ ގައިމުވެސް އެހެން ވަޑައިގަނަވާ މަގުމަތީގައި، ކާރުގައި ވަދައިގަންނަވާ އިރާއި ހިލާފަށް އާންމު ކިތަންމެ ރައްޔިތަކާއި ބައްދަލުވާނެއެވެ. ފަހަރުގައި މި ކަންކަން ފާހަގަކޮށްލުމުން އެމަނިކުފާނަށް މާބޮޑަށް ތައުރީފުކުރާކަން ދޭހަވާނަމަ ތިލަފަތަށް ހަމަހަމަ ކޮށްލުމަށް އެހެން ކަމެއްވެސް ފާހަގަ ކޮށްލާނަމެވެ. އިނގިރޭސި ވިލާތުގައި ހުންނެވިއިރު އެމަނިކުފާނުގެ ފަރާތްޕުޅުން ފެނުނު ކަމެކެވެ. ރައީސުންގެ ފަރާތްޕުޅުން ފެނުމަށްވުރެ އާންމު ރައްޔިތެއްގެ ފަރާތުން ފެންނާނޭފަދަ ސަކަ މިޒާޖުގެ ކަމެކެވެ. ހަނދުމަފުޅު ކުރައްވާށެވެ. ފުރޮޅުލީ ގޮނޑު ދުއްވާ މަންޒަރު ވެސް ފެނުނީ އެމަނިކުފާނުގެ ފަރާތްޕުޅުންނެވެ.\nމިހެންގޮސް އެތައް ކަމެއް ފާހަގަކުރެވިދަނެއެވެ. ކަންވާނީ ވެސް އެހެންނޫންތޯއެވެ. ރައީސްކަމުގެ މަގާމުގައި ހުންނެވި ދުވަސްތައް މާޒީވެ މިއަދު ރައްޔިތުންގެ މަޖިލީހުގެ ރައީސްގެ ގޮތުގައި ހުންނަވާއިރުވެސް ހަމަ މި އާދަތަށް އެމަނިކުފާނު ދޫކޮށްލެއްވިތަނެއް ނުފެނެއެވެ. މަޖިލީހުގެ އިދާރާގެ ގޯތިތެރޭގައި ހުންވަނިކޮށް އެ އިދާރާގެ ދޮރުމަތީގައި ހުރެ ގޮވާލިކަމުގައި ވިޔަސް ކައިރިއަށް ވަޑައިގަންނަވައެވެ. އެމަނިކުފާނާއި މެދު ހިތްހަމަ ނުޖެހި ނުރުހުން ވެގެން ގޮވާލާ މީހާ ގާތަށްވެސް ވަޑައިގެންނެވި ވީޑިއޯއެއް ދާދިފަހުންވެސް މީސްމީޑިއާއިން ފެނުނެވެ. ދައުރުވިއެވެ.\nމިއަދު މިއީ އަނެއްކާވެސް މިފަދަ ހިތްތިރިކަމާއި، އާދައިގެ ދިރިއުޅުމާއި، އެކުވެރިކަން ދޭހަވާފަދަ މަންޒަރެއް އެމަނިކުފާނުގެ ފަރާތްޕުޅުން ފެނިގެންދިޔަ ދުވަހެކެވެ. ފަހަރުގައިވެސް އާ ކަމެއް ނޫނެވެ. މީގެކުރިންވެސް އެމަނިކުފާނުގެ ފަރާތްޕުޅުން ފެނުނު އަދި ފެނުިފައިިވާ މަންޒަރެކެވެ. ރައީސްކަމުގެ މަގާމުގައި ހުންނެވި އިރުވެސް ފެނުނު މަންޒަރެކެވެ. ނަމަވެސް ވަރަށް ދުވަސް ކޮށްލުމަށްފަހު ފެނުމުން އަޅުގަނޑުގެ ލޮލުގައި އަޅައިގަތީއެވެ.\nމިއަދުގެ ހުކުރު ނަމާދު ނިންމާލުމަށްފަހު އެމަނިކުފާނު މެންދުރުގެ ފަރިއްކުޅުވީ ގަލޮޅު ކަންމަތީ ހޮޓަލުންނެވެ. އާދައިގެ އާންމު ރައްޔިތު މީހާ އާއި އެއް ސުފުރާއެއްގައެވެ. ރައީސުންގެ ފަރާތުން ފެނުމުން މާ ރީތި ކަމަކަށް ގިނަ މީހުންނަށް މިކަން ނުވިނަމަވެސް އަޅުގަނޑަށް މި މަންޒަރު ވަރަށް ހިތްގައިމެވެ. އަބުއިކަން ބޮޑެއް ނޫނެވެ. ބޭފުޅާކަން ބޮޑެއް ނޫނެވެ. ހިތްހަމަ ނުޖެހޭ ކަންކަން އެމަނިކުފާނުގެ ފަރާތްޕުޅުން ފެނުނަސް އެއީ ރައްޔިތުންގެ ރައީސޭ ބުނެވެނީ މި ސަބަބުތަކާއި ހުރެއެވެ.\nރައީސް ނަޝީދުލޯކަލް ކައުންސިލް އިންތިހާބު\n"ގާނޫނާ ހިލާފަށް އިންތިހާބު ފަސްނުކުރެވޭނެ"


Uthuruge bodu2hospital bandhuve kanboduvumugai\nއުތުރުގެ ބޮޑު ދެ ހޮސްޕިޓަލް ބަންދުވެ ކަންބޮޑުވުމުގައި\nކުޅުދުއްފުށި ރީޖަނަލް ހޮސްޕިޓަލް -- ފޮޓޯ: އަވަސް\nރާއްޖޭގެ އުތުރުގައި ރީޖަނަލް ހޮސްޕިޓަލް ހިންގާ ދެ ރަށް ކަމުގައިވާ ހދ. ކުޅުދުއްފުއްޓާއި ރ. އުނގޫފާރު މޮނިޓަރިންއަށް ލާފައިވާތީ އުތުރުގެ ބައެއް ރައްޔިތުން ކަންބޮޑުވެއްޖެ އެވެ.\nއަވަސްއާ މިއަދު ވާހަކަދައްކަމުން ށ. ފުނަދޫ ރައްޔިތަކުން ބުނީ އުނގޫފާރާއި ކުޅުދުއްފުށި މޮނިޓަރިންއަށް ލުމުން، މި ދެރަށަށް އަރާ ފޭބުން މަނާކޮށްފައިވާތީ ބައެއް އެހެން ރަށްރަށުގެ މީހުން ފޮނަދޫގެ ހޮސްޕިޓަލަށް ދެއްކުމަށް އެ ރަށަށްދާ ކަމަށެވެ. ނަމަވެސް އެރަށުގައި ވެސް މިވަގުތު ހޭނައްތާ ޑޮކްޓަރެއް ނެތް ކަމަށާއި ޑޮކްޓަރު ހުންނެވީ ޗުއްޓީގައި ކަމަށެވެ.\n"އަނެއްކާ ކޮންމެވެސް ވަރަކަށް މާބޮޑު މީހުންވެސް އެބައުޅޭ. އެހެންވީމާ ކުޅުދުއްފުއްޓާއި އުނގޫފާރު މޮނިޓަރިންގައި އޮވެ ދެން އެންމެ ގިނަ މީހުން ހިދުމަތް ހޯދާނެ އެއް ރަށަކަށް މިރަށް ވާނެ. އެކަމަކު މިރަށުގައިވެސް ސިއްހީ ހިދުމަތުގެ ހާލަތު މިވަގުތު މިހުރީ ކަންބޮޑުވާ ކަހަލަ ގޮތަކަށް،" އޭނާ ބުންޏެވެ.\nބ. އަތޮޅު އޭދަފުށި ކައުންސިލް އިދާރާގެ މުވައްޒަފަކު ނަން ނުޖެހުމަށް ޝަރުތުކޮށް ބުނީ ކުޅުދުއްފުއްޓާއި އުނގޫފާރު މޮނިޓަރިން ލުމުން އެ ރަށުން ސިއްހީ ހިދުމަތް ހޯދާ މީހުން އިތުރުވާނެ ކަމަށެވެ. ނަމަވެސް ތަފާތު ސަބަބުތަކާ ގުޅިގެން ރައްޔިތުން އެންމެ ބޭނުންވާ ސިއްހީ ހިދުމަތްތައް ހޯދުމުގައި އޭދަފުށި ހޮސްޕިޓަލްގައި ވެސް މިވަގުތަށް ބައެއް ދަތިތައް އެބަހުރި ކަމަށެވެ. އަދި ބައެއް ކަހަލަ ހިދުމަތްތައް ދޭންޖެހެނީ ހިފެހެއްޓުންތަކަކާ އެކު ކަމަށްވެސް ބުންޏެވެ.\n"އެހެންކަމުން އުނގޫފާރާއި ކުޅުދުއްފުއްޓަށް ނުދެވޭނަމަ ދެން ހުރި ބޮޑެތި ރަށްތަކުގައި މިހާރުން މިހާރަށްވެސް ރަނގަޅު ހިދުމަތް ލިބޭނެ ގޮތްތަކެއް އެބަހަމަޖެހެން ޖެހޭ،" އޭނާ ބުންޏެވެ.\nހއ. ދިއްދޫން މައުލޫމާތު ދިން މީހަކު ބުނީ ކުޅުދުއްފުށްޓަށް އަރާ ފޭބުން މަނާކޮށްފައިވާތީ ސިއްހީ ގޮތުން ހޯދަންޖެހޭ ބައެއް ހިދުމަތްތައް ހޯދުމަށް ދަތިވެ އޭނާ ވެސް މިވަގުތު ރަށުގައި މަޑުކުރަންޖެހިފައިވާ ކަމަށެވެ.\n"އަޅުގަނޑު ދެ މަހުން ކަހަލަ ގޮތަކަށް ކުޅުދުއްފުށި ހޮސްޕިޓަލަށް އެބަ ދައްކަން. އެކަމަކު މިވަގުތު ކޮވިޑްގެ މިބަލިމަޑުކަމާ ގުޅިގެން އަދި ކުޅުދުއްފުށި ވެސް ބަންދުކޮށްފައި އޮތުމުން މަޑުކޮށްލައިގެން މިހުރީ،" ގަވައިދުން ހޮސްޕިޓަލަށް ދައްކަމުންދާ މީހަކު ބުންޏެވެ.\nއަވަަސް އަށް މައުލޫމާތު ދެއްވަމުން އުނގޫފާރު ކައުންސިލްގެ ރައީސް އަބްދުއްނާސިރު ވިދާޅުވީ އެ ރަށުގައި ކޮވިޑް 19އަށް ޕޮޒިޓިވް ވެފައިވާ ބަޔަކު ތިބި ނަމަވެސް ރަށުގެ ހާލަތު އިތުރަށް ގޯސްވަމުން ނުދާ ކަމަށެވެ. އެހެންކަމުން މިމަހުގެ ފަހުކޮޅު ނުވަތަ އަންނަ މަހުގެ ކުރީކޮޅު އެރަށް މޮނިޓަރިން އިން ނަގާނެ ކަމަށް ބެލެވޭ ކަމަށެވެ.\nނާސިރު ވިދާޅުވީ އުނގޫފާރު މޮނިޓަރިންއަށް ލުމުގެ ކުރިން އެ ރަށުން 400 އާ ގާތްކުރާ އަދަދަކަށް މީހުން ހިދުމަތް ހޯދަމުން ދިޔަ ކަމަށެވެ. ނަމަވެސް ރަށުން ބޭރު މީހުންނަށް މިހާރު އެރަށު ހޮސްޕިޓަލުން ހިދުމަތް ދޭނީ ކުއްލި ހާލަތުގައި ފަރުވާ ދޭން ޖެހޭ ހާލަތުގައި އެކަނި ކަމަށްވެސް ވިދާޅުވި އެވެ.\n"މިދެންނެވީ ޑައިލިސިސް ހެދުން ނުވަތަ މީހަކަށް ބޮޑު އަނިޔާއެއް ވެގެން ކުއްލި ފަރުވާއެއް ބޭނުންވާނަމަ މިރަށުން ހަމަ ފަރުވާ ލިބޭނެ،" ނާސިރު ވިދާޅުވި އެވެ.\nއޭނާ އިތުރަށް ވިދާޅުވީ އުނގޫފާރަށް ދަތުރުނުކުރެވޭ ގޮތަށް ހަމަޖައްސާފައިވާތީ އުތުރުގެ ރަށްތަކުގެ ރައްޔިތުންގެ ކަންބޮޑުވުންތައް ލިބެމުންދާ ކަމަށެވެ. ނަމަވެސް ހާލަތުގެ ގޮތުން މިވަގުތު އަމަލުކުރެވެން އޮތީ އެޗްޕީއޭގެ އުސޫލުތަކާ އެއްގޮތަކަށް ކަމަށްވެސް ވިދާޅުވި އެވެ.\nއަވަސް އަށް މައުލޫމާތު ދެއްވަމުން ކުޅުދުއްފުށި ރީޖަނަލް ހޮސްޕިޓަލްގެ މެނޭޖަރު އަހްމަދު ދާއޫދު ވިދާޅުވީ ކުޅުދުއްފުށި މޮނިޓަރިންއަށް ލުމުގެ ކުރިން އެރަށުން ވެސް 400 އާ ގާތްކުރާ އަދަދަކަށް މީހުން ހިދުމަތް ހޯދަމުން ދިޔަ ކަމަށެވެ.\n"ހިދުމަތް ހޯދަމުން ދިޔަ މީހުންގެ ތެރެއިން ގިނަ މީހުންނަކީ ރަށުން ބޭރުގެ މީހުން. އެހެންވެ ކުޅުދުއްފުށި މޮނިޓަރިންއަށް ލުމުން އުތުރުގެ ރަށްތަކުގެ ރައްޔިތުންގެ ގިނަ ކަންބޮޑުވުންތަކެއް ހުންނާނެ ކަން އަޅުގަނޑުވެސް ގަބޫލުކުރަން. މިހާލަތުން އަވަހަށް އަރައިގަތުމަށް އަޅުގަނޑުމެން ވެސް އެބަ މަސައްކަތް ކުރަން،" ދާއޫދު ވިދާޅުވި އެވެ.\nއޭނާ ވިދާޅުވީ ކުޅުދުއްފުށި މޮނިޓަރިން އަށް ލުމުން މިވަގުތު ރަށުން ބޭރުގެ މީހުންނަށް ހިދުމަތް ދެނީ ޓެލެކޮންސަލްޓޭޝަން މެދުވެރިކޮށް ކަމަށެވެ.\nކުޅުދުއްފުށިން ކޮވިޑް 19އަށް ޕޮޒިޓިވްވީ އެ ހޮސްޕިޓަލްގައި އެޑްމިޓް ކޮށްފައި އޮތް ޅ. ނައިފަރު މީހެކެވެ. އޭގެ ފަހުން އޭނާއާ ގުޅުންހުރި މީހަކު ޓެސްޓް ކުރުމުން އޭނާ ވެސް ޕޮޒިޓިވްވެ، އެރަށުގައި އެކްޓިވް ކޭސްގެ ގޮތުގައި ހަތަރު މީހުން އެބަތިއްބެވެ. އެހެންވެ ޕޮޒިޓިވްވި މީހުން ވަނީ ކުޅުދުއްފުށީގައި ހުރި ކަރަންޓީން ފެސިލިޓީއަކަށް ބަދަލުކޮށްފަ އެވެ. ނައިފަރު މީހަކު ކުޅުދުއްފުށީގައި ޕޮޒިޓިވްވުމާ ގުޅިގެން ނައިފަރު ވެސް ވަނީ މޮނިޓަރިން އަށް ލާފަ އެވެ.\nދާއޫދު އިތުރަށް ވިދާޅުވީ ކުޅުދުއްފުށިން ޕޮޒިޓިވް މީހާއާ ގުޅުންހުރި މީހުން ކަމަށް ބަލައި، 70 މީހެއްގެ ސާމްޕަލް ނަގާފައިވާ ކަމަށެވެ. އަދި އެމީހުންގެ ޓެސްޓްގެ ނަތީޖާ މިއަދު މެންދުރުފަހު ނުވަތަ ހަވީރުގެ ވަގުތެއްގައި ލިބޭނެ ކަމަށްވެސް ވިދާޅުވި އެވެ. ކުޅުދުއްފުށީގެ މޮނިޓަރިން އުވާލެވޭނީ ނަތީޖާ ލިބުމަށްފަހު އެޗްޕީއޭ އިން އަންގާ ގޮތެއްގެ މަތިން ކަމަށްވެސް ދާއޫދު ވަނީ ވިދާޅުވެފަ އެވެ.\nކުޅުދުއްފުށި އެޗްޕީއޭ އުނގޫފާރު


Raees Yameen dhookohfai nudhaanan: Adhurey\nޔާމިން އާއި އަދުރޭ\nކުރީގެ ރައީސް އަބްދުﷲ ޔާމީންގެ ފަހަތްޕުޅުގައި އަބަދުވެސް ދެމިހުންނަވާނެ ކަމަށާއި، އެމަނިކުފާނު ދޫކުރައްވައި އެހެން ޕާޓީއަކަށް ވަޑައިނުގަންނަވާނެކަމަށް އިދިކޮޅު ޕީއެންސީގެ ރައީސް އަދި ފޮނަދޫ ދާއިރާގެ ކުރީގެ މެންބަރު އަބްދުއްރަހީމް އަބްދުﷲ ވިދާޅުވެއްޖެ އެވެ.\nއިދިކޮޅު ޕީޕީއެމްގެ އިތުރުން ޕީއެންސީގެ އިސް ބޭފުޅުންތަކެއް އެ ޕާޓީތަކުން އިސްތިއުފާ ދެއްވައި، ސަރުކާރު ކޯލިޝަންގައި ހިމެނޭ ޖުމްހޫރީ ޕާޓީ (ޖޭޕީ) އަށް މިރޭ ސޮއިކުރަން ނިންމާފައިވާކަން ވަނީ ހާމަވެފަ އެވެ.\nނިމިދިޔަ ރައްޔިތުންގެ މަޖިލީހުގައި އިނގުރައިދޫ ދާއިރާގެ މެންބަރުކަން ކުރެއްވި އިބްރާހިމް ފަލާހް މިއަދު އަވަސް އަށް ވިދާޅުވީ އޭނާގެ އިތުރުން ވިލިމާލެދާއިރާގެ ކުރީގެ މެމްބަރު އަހުމަދު ނިހާނާއި ނިލަންދޫ ދާއިރާގެ ކުރީގެ މެމްބަރު އަބްދުﷲ ހަލީލާއި ކެލާ ދާއިރާގެ ކުރީގެ މެމްބަރު އަލީ އާރިފް މިރޭ ޖުމްހޫރީ ޕާޓީއާ ގުޅިވަޑައިގަންނަވާނެ ކަމަށެވެ.\nއަދި ކުރީގެ ރައީސް އަބްދުﷲ ޔާމީންއާ އެންމެ އަރިސްކޮށް އުޅުއްވި އަބްދުއްރަހީމް ވެސް ޖޭޕީއާ ގުޅިވަޑައިގަތުމަށް ނިންމަވާފައިވާކަމަށް ފަލާހް ވިދާޅުވި އެވެ.\n"އަދުރޭ މިވަގުތު ހުންނެވީ މެލޭޝިއާގައި. އަންނަ ހަފްތާގައި އެނބުރި ވަޑައިގެން ޖޭޕީއާ ގުޅި ވަޑައިގަންނަވާނެ،" ފަލާހް ވިދާޅުވި އެވެ.\nނަމަވެސް، އަދުރޭ މިއަދު ކުރެއްވި ޓްވީޓެއްގައި ވަނީ އެ ވާހަކަތައް ދޮގުކުރައްވައިފަ އެވެ. އެ ޓްވީޓުގައި އަދުރޭ ވިދާޅުވީ ސިޔާސީ މަސައްކަތް ފެށީ ރައީސް ޔާމީންއާއެކު ކަމަށެވެ. އަދި ކުރިއަށް އޮތް ތަނުގައި ވެސް ހުންނަވާނީ އެ ގޮތުގައި ކަމަށެވެ.\n"ރައީސް ޔާމީން ދޫކޮށްފައި ދާނެ ދުވަހެއް އިރާދަ ކުރެއްވިއްޔާ ނާންނާނެ،" އޭނާ ވިދާޅުވި އެވެ.\nޖޭޕީއާ އަލަށް ގުޅިވަޑައިގަންނަވާ "މުހިންމު މެންބަރުންތަކެއް" ސޮއި ކުރުމުގެ ރަސްމިއްޔާތު މިރޭ 9.00 ގައި ބޭއްވުމަށް ހަމަޖެހިފައިވާކަމަށް އެ ޕާޓީން ވަނީ އިއުލާނުކޮށްފަ އެވެ. އެ ރަސްމިޔާތުގައި ޖޭޕީގެ ލީޑަރު ގާސިމް އިބްރާހިމް ބައިވެރިވެވަޑައިގަންނަވާނެކަމަށް ވެސް އެ ޕާޓީން ވަނީ ބުނެފަ އެވެ.\nރައްޔިތުންގެ މަޖިލީހުގެ އިންތިހާބާ ދިމާކޮށްވެސް ޕީޕީއެމްގެ ބައެއް މެމްބަރުން ޖޭޕާއާ ގުޅިވަޑައިގެން އެ ޕާޓީގެ ޓިކެޓުގައި މަޖިލީހަށް ވާދަ ކުރި އެވެ.\nކުރީގެ ސަރުކާރުގެ އިސް ބޭފުޅުންތަކެއް ޖޭޕީއާ ގުޅުމުގެ ފުރުސަތު ދޭތީ އެ ޕާޓީއަށް ސަރުކާރު ކޯލިޝަންގައި ހިމެނޭ މައި ޕާޓީ އެމްޑީޕީގެ ފާޑުކިޔުންތައް ވަނީ އަމާޒުވެފަ އެވެ.\nރައީސް އަބްދުﷲ ޔާމީން ޕީޕީއެމް އަބްދުއްރަހީމް އަބްދުﷲ + ޖުމްހޫރީ ޕާޓީ ޕީޕަލްސް ނޭޝަނަލް ކޮންގްރެސް - ޕީއެންސީ


Ali Waheed Ge Isthiunaaf Ge Sharee'ah Maadhamaa Fashanee - Vaguthu\nއަލީ ވަހީދުގެ އިސްތިއުނާފް ޝަރީއަތް މާދަމާ ފަށަނީ\nކުރީގެ ޓޫރިޒަމް މިނިސްޓަރު އަލީ ވަހީދުގެ މައްޗަށް އުފުލާފައިވާ ޖިންސީ ގޯނާގެ ދައުވާތަކާއި ގުޅިގެން ކްރިމިނަލް ކޯޓުން އޭނާގެ ޝަރީއަތް ވީޑިއޯ ކޮންފަރެންސް މެދުވެރިކޮށް ކުރިއަށް ގެންދަން ނިންމި މައްސަލަ މާދަމާ ހައިކޯޓުގައި ފަށަން ތާވަލުކޮށްފިއެވެ.\nއެ މައްސަލަައިގެ އަޑުއެހުންތައް މާދަމާ ހައިކޯޓުގައި ބޭއްވުމަށް ހަމަ ޖެހިފައިވަނީ މެންދުރު ފަހު 15:15 ގައެވެ. މި މައްސަލަ ޕްރޮސެކިއުޓާ ޖެނެރަލް އޮފީހުގެ ފަރާތުން ހައިކޯޓުގައި އިސްތިއުނާފްކޮށްފައި ވަނީ މިދިޔަ މަހުގެ 25 ވަނަ ދުވަހުއެވެ. އެއީ މިދިޔަ މަހުގެ 21 ވަނަ ދުވަހު ބޭއްވި އަޑުއެހުމަށް އޭނާ ހާޒިރުވެ ހުރީ ކޮންތަނެއްގައި ހުރެކަން ނޭނގޭތީއެވެ.\nޖުލައި 5, 2021 23:47\nޕީޖީއާއި ޖޭއެސްސީއާއި ކްރިމިނަލްކޯޓާއި ގުޅިގެން ހިންގާ ޖަރީމާއެއް. ޖިނާއީ އިޖުރާތުގެ ބާރު ކަނޑުވާލައިފި. އަދުލުއިންސާފު ގާއިމްވ ނިމިއްޖެ.\nޖުލައި 6, 2021 07:28\nމީހެއްގެވެސް ގައުމެއްގެވެސް އެއްމެ ބޮޑު ބަދުނަސީބަކައްވާނީ ހައްގުބަސް ނުބުނެވޭފަދަ ހާލަތެއް މެދުވެރިވުމް. މިގައުމު މިވަނީ އިންސާފު ގެ މަގު ގެއްލިފަ މިހާރު މިދުނިޔޭގަ މިތިބަ ރިސްވަތުގެ ލޭ އާއްމުވެފަ ތިބި ދިވެހިންނަކައް އެމަގެއް ނުފެންނާނެ .


R.Rasmaadhoo Monitoring in Nagaifi | ungoofaaru.com\nބަނޑޭރިގަނޑު/ޚަބަރު/ރ. ރަސްމާދޫ މޮނީޓަރިންގް އިން ނަގައިފި\nރ. ރަސްމާދޫ މޮނީޓަރިންގް އިން ނަގައިފި\nމުނާޒު މުޙައްމަދު 1 ޖޫން 2021\n0 123 މިނެޓެއް ނުވަނިސް ކިޔާލެވޭ\nރ. ރަސްމާދޫ މޮނީޓަރިންގެ ހާލަތުން ނަގައިފިއެވެ.\nމެއި 21 ވަނަ ދުވަހު ރަސްމާދޫ މޮނީޓަރިންގ އަށް ލާފައި ވަނީ ބަލީގެ އަލާމަތްތައް ފެންނާތީ ޓެސްޓު ކުރި ބަނގުލަދޭޝް ރައްޔިތަކު ކޮވިޑް-19 އަށް ފައްސިވުމާ ގުޅިގެންނެވެ. މި ކޭސްއާ ގުޅިގެން އިތުރު މީހަކު ރަސްމާދޫ އިން ފައްސިވެފައެއް ނުވެއެވެ.\nރަސްމާދޫގެ މޮނީޓަރިން އުވާލާފައި ވަނީ ފައްސިވި ބަނގުލަދޭޝް މީހާއާ ގާތުން ބައްދަލުވި އެންމެންގެ ނަތީޖާ ނައްސިވެ، އަދި ރަސްމާދޫ އިން ނެގި ހުރިހާ ރެންޑަމް ސާންޕަލް އެއް ނައްސިވުމުންނެވެ.\nރ އަތޮޅުން ކޮވިޑްގެ ފުރަތަމަ މަރު\nއަލިފުށިން ފައްސިވި މީހުންގެ އަދަދު 42 އަށް އަރައިފި\nރަސްމާދޫން ރެންޑަމްކޮށް ނެގި ހުރިހާ ސާމްޕަލެއް ނެގެޓިވް


Sifainaai fuluhunna furusathu dhinun: ragalhu ninmume!? | Mihaaru\nފުލުހުންގެ އިންޓަ ޑިޕާޓްމަންޓް މުބާރާތެއްގެ މެޗެއްގެ ތެރެއިން.\nސިފައިންނާއި ފުލުހުންނަށް ފުރުސަތު ދިނުން: ރަނގަޅު ނިންމުމެއް!؟\n30 ޖުލައި 2016 - 08:21 23 comments\nދިވެހި ފުޓްބޯޅަ މިހާރު އޮތީ ފުންވަޅުގަނޑަކަށް ވެއްޓިފަ އެވެ. ސަޕޯޓަރުން ދަނޑަށް ނުވަނުމުން ފެށިގެން ކްލަބްތަކުގެ މާލީ ހާލަތު ވެސް ދަށެވެ. ގައުމީ ޓީމަށް ވެސް ސަރަހައްދީ މުބާރާތްތަކުގައި އެކަށީގެންވާ ނަތީޖާ ނުނެރެވޭތީ ސަޕޯޓަރުން ތިބީ ހިތްހަމަނުޖެހިފަ އެވެ. މި ވަޅުގަނޑުން އަރައިގަތުމަށް، ކޮންމެ މީހަކު އަތްދިއްކޮށްލި ނަމަވެސް އެއަތުގައި ހިފަން ދިވެހި ފުޓްބޯޅަ އޮތީ ތައްޔާރަށެވެ. އެފްއޭއެމަށް އާ އެގްޒެކެޓިވް ކޮމިޓީއެއް އައިސް، އެކަމަށްޓަކައި އާ ޕްލޭންތައް އަންނަނީ ހަދަމުންނެވެ. އަދި ތަފާތު ނިންމުންތައް ނިންމައި ބަދަލުތަކެއް އަންނަނީ ގެންނަމުންނެވެ. އޭގެ ތެރެއިން އެއް ބަދަލަކީ، ސިފައިންނާއި ފުލުހުންނަށް ގައުމީ ފެންވަރުގެ ފުޓްބޯޅައިން ފުރުސަތު ދޭން ނިންމުމުންނެވެ. މިއީ ދިވެހި ފުޓްބޯޅަ، އަލުން ކޮޅަށް ޖެހުމަށް މަގުފަހިވެދާނެ ކަމެއް ހެއްޔެވެ؟\nސިފައިންނާއި ފުލުހުންނަށް މީގެ ކުރިން ދެ ފަހަރެއްގެ މަތިން ފުރުސަތު ދިނެވެ. އެންމެ ފުރަތަމަ 2007 ގައި އެ ފުރުސަތު ދިނުމަށް ފަހު 2009 ވަނަ އަހަރު ހުއްދަ ބާތިލްކުރިއިރު، 2013 ވަނަ އަހަރު ހުއްދަ ދިނުމަށް ފަހުން ދެ ވަނަ ފަހަރަށް ބާތިލްކުރީ މިދިޔަ އަހަރެވެ. އެ ދެ ފަހަރު ވެސް ސިފައިންނާއި ފުލުހުން އޮތީ، ތިން ވަނަ ޑިވިޝަނުން ފެށިގެން ވާދަކުރަމުން އައިސް ފުރަތަމަ ޑިވިޝަނަށް އެރުމާ ގާތުގަ އެވެ.\nޔަގީނުން ވެސް އެނގޭ ކަމަކީ، ހަރުދަނާކަމާ އެކު ހިންގާ އަދި ސަޕޯޓަރުން ވެސް ތިބި ދެ ކްލަބެއް ދިވެހި ފުޓްބޯޅައަށް އިތުރުވެއްޖެ ނަމަ ފޯރި އިތުރުވާނެ ކަމެކެވެ. އެކަމަކު އެ ކްލަބްތަކާ، ރާއްޖޭގެ އެހެން ކްލަބްތަކަށް ވާދަނުކުރެވި އެ ކްލަބްތައް ނެތިގެން ގޮސްފި ނަމަ ވެސް ޔަގީނުން ވެސް ފޯރިކެނޑޭނެ އެވެ. އެކަމަކު އެފްއޭއެމް އޮތީ، ރާއްޖޭގައި ޒަމާނުއްސުރެ ވާދަކުރަމުން އަންނަ ކްލަބްތަކަށް ދިމާވާނެ އުނދަގޫތައް ހައްލުކޮށްދޭން ތައްޔާރަށެވެ.\nދިވެހި ސިފައިންގެ ކްލަބުގެ އަންހެން ޓީމު ފުޓްސަލް ކުޅެނީ. --ފޮޓޯ: މޯލްޑިވްސޮކާ\nކްލަބްތަކުން އެންމެ ބޮޑަށް ޖައްސާ މައްސަލައަކީ، އެ ކްލަބްތަކަށް ކުޅޭ ކުޅުންތެރިންނަށް ސިފައިންނާއި ފުލުހުންގެ ޓީމަށް ކުޅެވޭ ގޮތަށް އޮވެ އެކަމަކު ސިފައިންގެ ނުވަތަ ފުލުހުންގެ ތެރޭގައި ވަޒީފާއަދާކުރާ ފަރާތްތަކަށް އެހެން ކްލަބްތަކަށް ނުކުޅޭވޭ ގޮތަށް އޮތުމެވެ. އެކަމަކު މި ފަހަރު ހުއްދަ ދިން އިރު އެކަމަށް ވަނީ ހައްލެއް ގެނެސްފަ އެވެ. އެއީ ސިފައިންނާއި ފުލުހުންގެ ޓީމުތައް ފީފާގެ ޓްރާންސްފާ އެއްބަސްވުމާ އެއްގޮތަށް އަމަލުކުރަން އެއްބަސްވާން ޖެހުމެވެ. އެހެންވެ އެ ދެ މުއައްސަސާގައި ވަޒީފާއަދާ ކުރާ ފަރާތްތަކަށް ވެސް، އެހެން ކްލަބްތަކަށް ސޮއިކުރުމުގެ ފުރުސަތު އޮންނާނެ އެވެ.\nމީގެ އިތުރުން ސިފައިންނާއި ފުލުހުންގެ ޓީމަށް ދައުލަތުގެ ބަޖެޓް ހުޅުވާލެވިފައިވާ ކަމަށާއި އެހެން ކްލަބްތަކަށް ނުލިބޭ ފަސޭހަތައް އެ ދެ މުއައްސަސާގެ ޓީމުތަކަށް ލިބޭނެ ކަމަށް ބުނެ ބައެއް ކްލަބްތަކުން ވަނީ ހިތްހަމަނުޖެހުން ފާޅުކޮށްފަ އެވެ. ދިވެހި ސިފައިންގެ ކްލަބުގެ އިސް އޮފިޝަލަކު ވިދާޅުވީ ސިފައިންގެ ޓީމަށް ދައުލަތުން ނުވަތަ އެ މުއައްސަސާ އިން ވަކި ބަޖެޓެއް ނޯންނަ ކަމަށެވެ. ޖާޒީ ގަތުމުން ފެށިގެން ޕްރެކްޓިހާއި މެޗުގައި ބޭނުންކުރާ ފެނާއި މި ނޫން ވެސް އެހެން އެއްޗެހި ހޯދަނީ، ސްޕޮންސަރުން މެދުވެރިކޮށް ކަމަށް އޭނާ ވިދާޅުވި އެވެ. ވަޒީފާގެ ގޮތުން ސިފައިން އަދި ފުލުހުންނަށް ކެއުން ހަމަޖެހިފައި ވުމަކީ، އެހެން ކްލަބަކަށް ޖެއްސިދާނެ މައްސަލައެއް ހެއްޔެވެ؟\nރާއްޖޭގެ އާއްމު ކްލަބްތަކަށް ވުރެ ފަސޭހައިން ސިފައިންނާއި ފުލުހުންނަށް ސްޕޮންސަރުން ހަމަޖެހުމަކީ ވެސް ކްލަބްތަކުގެ ޝަކުވާއެކެވެ. އެކަމަކު އެފަދަ ގޮތްގޮތުން ރާއްޖޭގެ އެހެން ކްލަބްތަކަށް ކުރިމަތިވާނެ ގޮންޖެހުންތަކަށް ހައްލު ހޯދައިދޭނެ ކަމަށް އެފްއޭއެމްގެ ރައީސް އަހުމަދު ތޯރިގް (ޓޮމް) ވަނީ ވިދާޅުވެފަ އެވެ.\n(ސިފައިންނާއި ފުލުހުން ވާދަކުރަން ފެށުމަކީ) ބޮޑެތި ޓީމުތަކަށް ޗެލެންޖަކަށް ވެދާނެ. އެފަދަ ޓީމުތަކުގެ މެނޭޖްމަންޓް ހަރުދަނާ ކުރުމާއި އަދި މާލީ ގޮތުން އެ ޓީމުތަކަށް ހެޔޮ ގޮތްތަކެއް އެފްއޭއެމުން އަންނަނީ ރާވަމުން،" ތޯރިގް ވިދާޅުވި އެވެ.\nރާއްޖޭގައި ގިނަ އަދަދަކަށް މަތީ ފަންތީގެ ވިޔަފާރިތައް ހުރިއިރު، ސިފައިންނާއި ފުލުހުންގެ ފުޓްބޯޅަ ޓީމަށް ސްޕޮންސާ ލިބުމަކީ، އެހެން ކްލަބްތަކަށް ސްޕޮންސާ ނުލިބޭނެ ސަބަބެއް ނޫން ކަމަށް މާކެޓިން ދާއިރާގައި މަސައްކަތްކުރައްވާ ކުޅިވަރުގެ ބޭފުޅަކު ވިދާޅުވި އެވެ.\n"ހަގީގަތުގައި ފައިދާތަކެއް ކުރާނީ. މިސާލަކަށް ޔަގީނުން ވެސް ދަނޑަށް މީހުން އިތުރުވާނެ. އެ ދެ މުއައްސަސާގެ މުއައްޒަފުން ވަންނާނެ. މީގެ އިތުރުން، ވާދަވެރި ދެ ޓީމެއް ފުޓްބޯޅައިގެ ތެރެއަށް އިތުރުވުމުން ފުޓްބޯޅައިގެ ވާހަކަދެކެވޭލެއް އިތުރުވެ، ފުޓްބޯޅަ އިތުރަށް މާކެޓްވާނީ. އޭގެ ސަބަބުން ސްޕޮންސަރުން ހޯދުމަށް އެހެން ކްލަބްތަކަށް ވެސް ފައިދާތަކެއް ވާނެ،" އޭނާ ވިދާޅުވި އެވެ.\nއެފްއޭއެމްގެ ރައީސް ތޯރިގް (ކ): ސިފައިންނާއި ފުލުހުންނަށް އަލުން ފުރުސަތު ދޭން ނިންމީ ތޯރިގް އެފްއޭއެމްއާ ހަވާލުވުމަށް ފަހު.-- ފޮޓޯ: ނިޝާން އަލީ/ މިހާރު\nރާއްޖޭގެ ބައެއް ކްލަބްތައް އަމިއްލަ ފައި މައްޗަށް ނުތެދުވިފައި އޮތް އެންމެ ބޮޑު ސަބަބަކީ، އަދިވެސް މީހަކު އެއްޗެއް ދޭނެ ކަމަށް ބަލައިގެން ނުވަތަ ޗަންދާ ނަގައިގެން ކްލަބްތައް ހިންގަން މަސައްކަތްކުރުމެވެ. ސިފައިންގެ އަދި ފުލުހުންގެ ޓީމުތައް، ހިންގަނީ ތަފާތު ސަބަބުތަކާ ހުރެ އެއަށް ވުރެ ހަރުދަނާކޮށެވެ. ސިފައިންނާއި ފުލުހުން ވާދަކުރަން ފެށުމުގެ ސަބަބުން އެހެން ކްލަބްތަކަށް ގޮންޖެހުން ކުރިމަތިވާނެތީ، އެ ދެ މުއައްސަސާގެ ޓީމަށް ފުރުސަތު ނުދޭން ނިންމުމަކީ ހަމަޖެހޭނެ އުސޫލެއް ނޫނެވެ. އޭގެ ބަދަލުގައި، ކްލަބްތަކުން ވެސް އެ ފުރުސަތުގެ ބޭނުން ހިފައި، ނުވަތަ މި ގޮންޖެހުމާ ކުރިމަތިލައި ހިންގުން ހަރުދަނާ ކުރަން މަސައްކަތްކުރަންވީ އެވެ.\nރާއްޖޭގެ ބައެއް ކްލަބްތަކުން ވަނީ މީގެ ކުރިން އެފަދަ މިސާލެއް ދައްކައިފަ އެވެ. ސީދާ ކްލަބުގެ ވެރިން ކްލަބަށް ފައިސާ ދިނުމުގެ ބަދަލުގައި ކްލަބެއް ފައިސާ ލިބޭނެ، ވަސީލަތެއް ހަމަޖެއްސީ އެވެ. އެތަނުން ލިބޭ ފައިސާ ބޭނުންކޮށްގެން ކްލަބް މެނޭޖްކުރުމުގެ ޒިންމާ ބޯޑާ ހަވާލުކުރީ އެވެ.\nސިފައިންގެ ތެރޭގައި އަދި ފުލުހުންގެ ތެރޭގައި އެތައް ޒުވާނުންނެއް އެބަތިއްބެވެ. އޭގެ ތެރޭގައި ފުޓްބޯޅައިގެ ހުނަރުވެރި ކުދިން ހިމެނޭނެ އެވެ. އެ ދެ މުއައްސަސާ އިން ފުޓްބޯޅަ ޓީމު ނެރެން ފެށުމުން އެއީ ގައުމީ ފުޓްބޯޅަ ޓީމަށް ކުޅުންތެރިން ނަގާ ޕޫލަށް އިތުރުކުރޭނެ ކުޅުންތެރިންތަކެކެވެ. މީގެ ކުރިން ސްޓެލްކޯ އިން ދެ ވަނަ ޑިވިޝަނުގައި ވާދަކުރިއިރު، އެތަނުން ވެސް ގިނަ ކުޅުންތެރިން ގަލޮޅު ދަނޑަށް ނެރުނެވެ.\n"އަލީ އަޝްފާގް (ދަގަނޑޭ) އާ ޖެހިގެން ރާއްޖޭގެ ހުރި އެންމެ މޮޅު ކުޅުންތެރިޔާ އެތަނުން، މުއައްސަސާއެއްގައި ހުރުމުގެ ފުރުސަތު އޮވެދާނެ. އެހެންކަމުން އެފަދަ މުއައްސަސާތައް ފުޓްބޯޅައިގައި ބައިވެރިކޮށް ކުޅުންތެރިން ހޯދުމަކީ އެފްއޭއެމްގެ އަމާޒެއް،" އެފްއޭއެމްގެ ރައީސް ތޯރިގް ވިދާޅުވި އެވެ.\nވީއޭއެމް އެސޯސިއޭޝަން ކަޕުގައި ޕޮލިހާއި ސިފައިން ކުޅެނީ. --ފޮޓޯ: ނިޝާން އަލީ/ މިހާރު\nރާއްޖޭގެ ވޮލީބޯޅައިގައި ވެސް މީގެ ކުރިން ރަސްކަން ކުރަމުން އައީ ނިއު ރޭޑިއަންޓާއި ވެލެންސިއާ އަދި ވިކްޓަރީ އެވެ. އެކަމަކު އެ ކްލަބްތަކުން އެ ކުޅިވަރުގައި ވާދަނުކުރަން ފެށި ހިސާބުން، ވޮލީބޯޅައިގެ ފޯރި ހިފަހައްޓައިދިނީ ސިފައިން އަދި ފުލުހުންނެވެ.\n"ސިފައިންނާއި ފުލުހުން ވޮލީބޯޅައިގައި ވާދަކުރަން ފެށުމަކީ ވަރަށް ރަނގަޅަށް ވީ ކަމެއް. ބޮޑު ކްލަބްތައް މަޑުމަޑުން ވޮލީބޯޅައާ ދުރަށް ގޮސް ވޮލީގެ ފޯރި ދަށްވެފައި އޮއްވާ، ސިފައިންނާއި ފުލުހުން އައިސް ވާދަކުރަން ފެށުމުން އެ ކުޅިވަރު މިއަދު އޮތް ހިސާބަށް އެއައީ. އަޅުގަނޑު ދެކޭ ގޮތުގައި އެއީ ރަނގަޅު ކަމެއް،" ކުރިން ވިކްޓަރީ އަށް ކުޅެ އަދި ފަހުން ސިފައިންގެ ޓީމަށް ގައުމީ ޗެމްޕިއަންކަން ފުރަތަމަ ފަހަރަށް ހޯދައިދިން ކޯޗު މުހައްމަދު ޝާހު ބުންޏެވެ.\nޒަމާންވީ ކްލަބްތަކުން ފުޓްބޯޅައަށް ގިނަގުނަ ގުރުބާނީތަކެއް ވެއްޖެ އެވެ. އެކަމަކު އެ ގުރުބާނީގެ އަގު އަދާކުރުމުގެ ނަމުގައި، ފުޓްބޯޅައިގެ ތެރެއަށް އިތުރު ބަޔަކު ވެއްދުން ހުއްޓުވަންވީ ހެއްޔެވެ؟ ދަނޑަށް އެކަށީގެންވާ އަދަދަކަށް މީހުން ނުވަންނައިރު، ތަފާތު ގޮތްގޮތުން ފުޓްބޯޅަ ތަރައްގީކޮށް މީހުން އިތުރުކުރަން މިއީ ލިބޭނެ ރަނގަޅު ފުރުސަތެކެވެ. އެ ދެ މުއައްސަސާގެ ޓީމުތައް ބައިވެރިވުމުން ފުޓްބޯޅައަށް ނުރަނގަޅު އަސަރުތަކެއް ވެސް ކޮށްފާނެ އެވެ. އެކަމަކު އެކަންކަން ހައްލުކުރުމަށް ފަހު ވެސް، އެ ދެ ޓީމު ބައިވެރިކުރުން މުހިއްމު ވަނީ ދިވެހި ފުޓްބޯޅައަށް ދިރުމެއް ލިބޭނެ ކަމުގެ އުއްމީދު ބޮޑުކަމުންނެވެ.\nއިތުރު ލިޔުންތައް ދިވެހި ސިފައިންގެ ކްލަބު ޕޮލިސް ކްލަބް އެފްއޭއެމް


އަތޮޅުކައުންސިލުން ދޭ ނަމޫނާ އާއި އެއްގޮތަށް ޓްރޮފީ ތަކެއް ހަދައިދޭނެ ފަރާތެއް ހޯދުން.\nއަތޮޅުކައުންސިލްއިންދޭ ނަމޫނާ އާއި އެއްގޮތަށް ޓްރޮފީ ތަކެއް ހަދައިދޭނެ ފަރާތެއް ހޯދުން\nމިއިދާރާއިން ދޭ ނަމޫނާ އެއްގޮތައް ޓްރޮފީހެދުމަށް ބަޔަކު ހޯދުމަށް ކުރި އިޢުލާން ނަންބަރ ( 25-07-2019) (IUL) (IUL)241-A/241/2019/21 އިޢުލާން އަގުބޮޑުކަމަށްފެންނާތީ އެއިޢުލާން ބާޠިލްކުރެވިފައިވާތީ އަލުން އަންދާސީ ހިސާބް ހުށަހެޅުމުގެ ފުރުޞަތު ހުޅުވާލަމެވެ.\nމިއިދާރާގައި ކުރިއަށްދާ އެކިއެކި އިވެންޓްގައި ބޭނުންކުރުމަށް މިއިދާރާއިންދޭ ކުރެހުމާއި އެއްގޮތަށް ޓްރޮފީތަކެއް ތައްޔާރުކޮށްދޭނެ ފަރާތެއް ހޯދަން ބޭނުންވެއްޖެއެވެ.\nވީމާ ، މިކަމަށް އެދި ޝައުގުވެރިވާ ފަރާތްތަކުން 12 ސެޕްޓެމްބަރ 2019 ވާ ބުރާސްފަތި ދުވަހުގެ 13.00 އަށް މިއިދާރާއަށް ވަޑައިގެން މައުލޫމާތު ސާފްކުރެއްވުމަށްފަހު 25 ސެޕްޓެމްބަރ 2019 ވާ ބުދަ ދުވަހުގެ 13.00 އަށް އަންދާސީ ހިސާބު ހުށަހެޅުއްވުން އެދެމެވެ. މިމަސައްކަތަށް އަންދާސީ ހިސާބް ހުށަހަޅުއްވަންވާނީ އަމިއްލަ ފަރުދުންގެ ވިޔަފާރީގެ ގޮތުގައި މިނިސްޓްރީ އޮފް އިކްނޮމިކް ޑިވެލޮޕްމެންޓުގައި ރަޖިސްޓްރީ ކުރެވިފައިވާ ފަރާތްތަކާއި ކުންފުނި ތަކުންނެވެ. އަންދާސީ ހިސާބް ހުށަހަޅުއްވާއިރު ހުށަހަޅާ ފަރާތުގެ އައިޑެންޓިޓީ ކާޑުގެ ކޮޕީ އާއި ކުންފުންޏެއް ނުވަތަ އިންވެސްޓްމެންޓެއް ނަމަ ރަޖިސްޓްރީގެ ކޮޕީ އަދި މީރާގައި ވިޔަފާރި ރަޖިސްޓްރީ ކުރެވިފައިވާ ކަމުގެ ލިއުން ހުށަހަޅުއްވަން ވާނެއެއެވެ. އަދި އެސްޓިމޭޓް ހުށަހަޅުއްވާ އިރު ޓްރޮޕީ ތަކުގެ ސާމްޕަލެއް ހުށަހެޅުއްވުންއެދެމެވެ.\nހުށަހަޅާ އަގަށް %60\nގަޑިޖެހިގެން މައުލޫމާތު ސާފް ކުރުމަށާއި އަންދާސީ ހިސާބް ހުށަހެޅުއްވުމަށް އަންނަ ފަރާތްތަކަށް ހުށަހެޅުމުގެ ފުރުޞަތު ނުދެވޭނެއެވެ.\n- އަތޮޅުކައުންސިލުން ދޭ ނަމޫނާއާއި އެއްގޮތަށް ޓްރޮފީ ހަދައިދޭނެ ފަރާތެއް ހޯދުން


Alhugnadah rakkaatherikan othee Shareeaiy live koggen: Raees Yaameen - One Online\n6 ޑިސެމްބަރު 2021: މާލެ، ރައީސް ޔާމީން މިއަދު ކްރިމިނަލް ކޯޓަށް ވަޑައިގަތުމަށް --- ވަން ފޮޓޯ: ޔޫސުފް ސޮފްވާން\nއަޅުގަނޑަށް ރައްކާތެރިކަން އޮތީ ޝަރީއަތް ލައިވް ކޮށްގެން: ރައީސް ޔާމީން\nވ. އާރަށް ކުއްޔަށް ދިނުމުގެ މުއާމަލާތާ ގުޅިގެން ކުރީގެ ރައީސް އަބްދުﷲ ޔާމީން އަބުދުލްގައްޔޫމުގެ މައްޗަށް ކޮށްފައިވާ މަނީ ލޯންޑަރިންއާއި ރިޝްވަތު ގަބޫލުކުރުމުގެ ކުށުގެ ދައުވާގައި، ރައްކާތެރިކަން އޮތީ ޝަރީއަތް ލައިވް ކޮށްގެން ކަމަށް އެމަނިކުފާނު ވިދާޅުވެއްޖެއެވެ.\nރައީސް ޔާމީން މިހެން ވިދާޅުވީ، މިއަދު ކުރިމިނަލް ކޯޓުގައި ކުރިއަށްދިޔަ އެ މައްސަލައިގެ އަޑުއެހުމުގައެވެ. އެމަނިކުފާނު ވަނީ އެ މައްސަލަ ލައިވް ކޮށްދެއްވުމަށް، ކުރިމިނަލް ކޯޓުގައި ތަކުރާރުކޮށް އެދިވަޑައިގެންފައެވެ.\nއެގޮތުން މިއަދުގެ އަޑުއެހުމުގައިވެސް، ރައީސް ޔާމީންގެ ދިފާއީ ވަކީލުންގެ ޓީމުން ޑރ. މުހައްމަދު ޖަމީލް އަހުމަދު ފުރަތަމަ ސުވާލު ކުރެއްވީ ޝަރީއަތް ލައިވް ކުރުމުގެ ކަންތައް ގޮސްފައި އޮތް ހިސާބެއް އޮޅުން ފިލުވުމަށެވެ.\nޖަވާބުގައި މީގެ ކުރިންވެސް ވިދާޅުވެފައިވާ ފަދައިން، އެ މައްސަލަ ބައްލަވާ ކުރިމިނަލް ކޯޓުގެ އިސްގާޒީ އަހުމަދު ޝަކީލް މިއަދުވެސް ވިދާޅުވީ، މައްސަލައިގެ އިބްތިދާއީ މަރުހަލާ ނިމި، ޝަރީއަތުގެ މަރުހަލާގެ ފެށޭއިރު، ޝަރިއަތް، ލައިވް ކުރަން މަސައްކަތް ކުރައްވާނެ ކަމަށެވެ. އަދި އަޑުއެހުންތަކުގައި ނޫސްވެރިން ބައިވެރިވާތީ، ޝަރީއަތުގެ މަޖިލީހުގައި ހިނގާ ކަންކަން އެ ހިނގި ގޮތަށް ރިޕޯޓް ކުރަން ޖެހޭނެ ކަމަށްވެސް ވިދާޅުވިއެވެ. ގާޒީ ވިދާޅުވީ، ޝަރީއަތަށް ފާޑުކިޔުމަކީ ނުފޫޒު ފޯރުވުމުގެ އަމަލެއް ކަމަށެވެ.\nއެކަމާ ގުޅިގެން ރައީސް ޔާމީން ވިދާޅުވީ، އެ މައްސަލައިގައި އެމަނިކުފާނަށް ރައްކާތެރިކަމެއް އޮތީ، ޝަރީއަތް ލައިވް ކޮށްގެން ކަމަށެވެ. އަދި އެ ކަމަށް ގާޒީގެ ސީދ ޖަވާބެއް ލިބިވޑައިނުގަންނަވާ ކަމަށްވެސް ވިދާޅުވިއެވެ. އެކަމާގުޅިގެން ގާޒީ ވިދާޅުވީ، އެއީ މަދަނީ މިންގަނޑުން ކުރިއަށް ގެންދެވޭނެ ދައުވާއެއް ކަމަށް ނިންމައިފި ނަމަ އެ މައްސަލަ ލައިވްކުރަން މަސައްކަތް ކުރައްވާނެ ކަމަށެވެ.\nމިއަދުގެ ޝަރީއަތުގައި ދިފާއީ ހެކި ހާމަ ކުރުމުގެ މަރުހަލާގައި، ރައީސް ޔާމީނުގެ ފަރާތުން 18 ހެއްކެއް ހުށައަޅާފައިވާއިރު، އޭގެ ތެރޭގައި ޝަފަހީ ހަތް ހެއްކާއި، ކިތާބީ 11 ހެއްކެއް ހިމެނެއެވެ.\nވ. އާރަށް ކުއްޔަށް ދިން މައްސަލައިގެ ދައުވާގައި ބުނެފައިވަނީ ރިސޯޓެއް ގޮތުގައި ތަރައްގީކުރުމަށް އާރަށް ބޭރު ބަޔަކަށް ވިއްކައިގެން ލިބުނު އެއް މިލިއަން ޑޮލަރު (15.3 މިލިއަން ރުފިޔާ) ޔާމީންގެ ބޭންކު އެކައުންޓަކަށް ޖަމާކޮށްފައިވާ ކަމަށެވެ.\nގުޅޭ ޓެގު ރައީސް ޔާމީން އެމްއެމްޕީއާރުސީގެ ޚިޔާނާތް


Real Madrid League kaamiyaabu kurumaa fiyavalhakaa gaathah | Mihaaru\n14 ޖުލައި 2020 - 09:179comments\nބުރާސްފަތި ދުވަހުގެރޭ އަމިއްލަ ދަނޑުގައި ވިޔަރެއާލް އަތުން މޮޅުވެގެން ރެއާލަށް ލީގު ޗެމްޕިއަންކަން ލިބޭނެ އެވެ. ރެއާލް ބަލިވި ނަމަވެސް އެރޭ އޮސަސޫނާ އަތުން ބާސެލޯނާ ބަލިވެއްޖެ ނަމަ ރެއާލަށް ލީގު ކަށަވަރުކުރެވޭނެ އެވެ.\nދެ ޓީމު ޕޮއިންޓުގެ ގޮތުން އެއްވަރުވެއްޖެ ނަމަ ބަލާ ހެޑް-ޓު-ހެޑް އުސޫލުން ވެސް ބާސެލޯނާގެ މައްޗަށް ރެއާލަށް ކުރި ލިބޭތީ، އެ ޓީމަށް ލީގު ކަށަވަރުކުރަން ދެން ބޭނުންވަނީ މެތެމެޓިކަލީ ދެ ޕޮއިންޓެވެ. މާނައަކީ ބާކީ ދެ މެޗު ބާސެލޯނާ މޮޅުވިޔަސް، އެ ދެ މެޗު އެއްވަރުކޮށްލައިގެން ވެސް ރެއާލަށް ލީގު ލިބެން އޮތުމެވެ.\nރެއާލް 36 މެޗުން 83 ޕޮއިންޓް ހޯދާފައިވާއިރު ބާސެލޯނާ އަށް އެ އަދަދަށް މެޗު ކުޅެގެން އެއްކުރެވިފައިވަނީ 79 ޕޮއިންޓެވެ.\nރޭގެ މެޗުގެ ފުރަތަމަ 16 މިނެޓުގެ ތެރޭ ރެއާލުން ދެ ގޯލުގެ ލީޑެއް ނެގި އެވެ. ފުރަތަމަ ލަނޑު 10 ވަނަ މިނެޓުގައި ފާލެންޑް މެންޑީ ޖެހިއިރު އަނެއް ގޯލް ކާމިޔާބުކުރީ ފޯމުގައި ހުރި ކަރިމް ބެންޒެމާ އެވެ. ގްރަނަޑާ އިން ރެއާލް ހާސްކޮށްލީ 50 ވަނަ މިނެޓުގައި ޑާވިން މަޗިސް ޖެހި ގޯލުންނެވެ. މި ސީޒަނުގައި ސްޕެނިޝް ލީގަށް ޕްރޮމޯޓްވެ، އަންނަ ސީޒަނުގެ ޔިުރޮޕާ ލީގުގެ ޖާގައަކަށް މަސައްކަތްކުރަމުން އަންނަ ގްރަނަޑާ އިން މެޗުން މަދުވެގެން ޕޮއިންޓެއް ހޯދުމާ ގާތަށް ދިޔަ އެވެ.\nރެއާލުގެ ކޯޗު ޒައިނުއްދީން ޒިދާން ބުނީ ކޮންމެ ސީޒަނެއް ފަށާއިރު ވެސް އަމާޒަކީ ލީގު ކާމިޔާބުކުރުން ކަމަށާއި ބާކީ ދެ މެޗު އޮތްއިރު، މިއޮތީ އެކަން ހާސިލްވުމާ ކައިރީގައި ކަމަށެވެ.\n"އެކަމަކު އަދި އެހިސާބަށް ނުދެވޭ،" ޒިދާން ބުންޏެވެ.\nފަހު ހާފުގައި ގްރަނަޑާ ހިފެހެއްޓުމުގައި މޮޅު ކުޅުމެއް ދެއްކި ކެޕްޓަން ސާޖިއޯ ރާމޯސް ބުނީ އަދި ފަސޭހަކޮށްލެވެން ނެތް ކަމަށާއި ކުރިއަށް ވުރެ ޗެމްޕިއަންކަމާ ގާތަށް ދެވުނަސް، އަދިވެސް ކުރިއަށް ދާން ޖެހޭ ރާސްތާއެއް އެބައޮތް ކަމަށެވެ.\n"(މި މެޗުގައިި) ފުރަތަމަ ހާފުގައި އަހަރެމެން މޮޅުވި އެކަމަކު ދެ ވަނަ ހާފުގައި ވީ ބަލި. ވެދާނެ އެއީ އަހަރެމެންނަށް އިންޒާރެއް ކަމަށް ވެސް. އަހަރެމެން ޔަގީންކުރަން ޖެހޭނެ އެ ގޯސް ތަކުރާރުނުކުރާނެކަން،" ރާމޯސް ބުންޏެވެ.\nސްޕެއިނުގެ އިތުރުން ދުނިޔޭގެ ވެސް އެންމެ ކާމިޔާބު އެއް ފުޓްބޯޅަ ޓީމު ކަމަށްވާ ރެއާލުން އެންމެ ފަހުން ލީގު ކާމިޔާބުކުރީ 2016/2017 ގެ ސީޒަނުގަ އެވެ. އެ ޓީމު، ލީގު ލިބޭ ހިސާބަށް މި ގެނެސްދިނީ، އެ ޓީމަށް ޖެހިޖެހިގެން ތިން ސީޒަނުގައި ޗެމްޕިއަންސް ލީގު ކާމިޔާބުކޮށްދިނުމަށް ފަހު 2018 ވަނަ އަހަރު އިސްތިއުފާ ދިން ޒިދާނެވެ. މިދިޔަ ސީޒަނުގައި ދެ ކޯޗުން ބަދަލުކުރުމަށް ފަހު ތިން ވަނަ ކޯޗަކަށް ޒިދާން ގެނައީ ފަހުކޮޅެވެ. އޭނާ މިވަނީ ޓީމު އަލުން ހަމަޔަކަށް އަޅުވައި ބޮޑު ކާމިޔާބަކާ ދިމާލަށް ގެންގޮސްދީފަ އެވެ.


BREAKING: Jehijehigen Indonesia Ah Baarugadha2Binhelun Athuvehje - Vaguthu\nޖެހިޖެހިގެން އިންޑޮނޭޝިއާއަށް ބާރުގަދަ ދެ ބިންހެލުން އަތުވެއްޖެ\n2 އަހަރު ކުރިން ( އޮގަސްޓް 28, 2018 )\nއިންޑޮނޭޝިއާއަށް ޖެހިޖެހިގެން ބާރުގަދަ ދެ ބިންހެލުން އަތުވެއްޖެއެވެ.\nމި ދެ ބިންހެލުންވެސް އައިސްފައިވަނީ އިންޑޮނޭޝިއާގެ އިރުމަތީ ސަރަޙަދެއްގައި އޮންނަ ޖަޒީރާރަށެއްކަމަށްވާ ޓައިމޫރުގެ ހުޅަނގުން ކަނޑުގެ ސަރަޙައްދަކަށެވެ. މި ދެ ބިންހެލުމުގެ ތެރެއިން ފުރަތަމަ ބިންހެލުން އައިސްފައިވަނީ މެގްނިޓިއުޑް މިންގަނޑުން 6.2 ގެ ބާރުމިނުގައެވެ. އޭގެ ފަސް މިނެޓު ފަހުން ހަމަ އެ ސަރަޙަށްދަށް އިތުރު ބިންހެލުމެއް އައީ މެގްނިޓިއުޑް މިންގަނޑުން 5.6 ގެ ބާރުމިނުގައެވެ.\nމި ދެބިންހެލުންވެސް އައީ ބިމުގެ ދިހަ ކިލޯމީޓަރު އަޑިންނެވެ. މި ދެ ބިންހެލުންގެ ލޮޅުންތައް ޓައިމޫރުގެ މީހުން ދިރިއުޅޭ ސަރަޙައްދުތަކަށް ކޮށްފައިވާކަމަށް ރިޕޯޓްތައް ބުނެއެވެ. އެހެން ނަމަވެސް އެ ސަރަޙައްދުތަކަށް ގެއްލުމެއް ލިބި މީހަކަށް އަނިޔާވިކަމެއް އަދި ރަސްމީ ފަރާތަކުން ހާމައެއް ނުކުރެއެވެ. ނަމަވެސް އިމަޖެންސީ ޚިދުމަތް ފޯރުކޮށްދޭ ފަރާތްތަކުން މިހާރު ވަނީ އެ ސަރަޙައްދުގައި ހަރަކާތްތެރިވާން ފަށާފައެވެ.\nމި ދެ ބިންހެލުމާިއ ގުޅިގެން މިހާތަނަށް އަދި ސުނާމީގެ އިންޒާރެއް ނެރެފައެއް ނުވެއެވެ.\nއިންޑޮނޭޝިއާއަކީ އަލިފާން ފަރުބަދަތަކެއްގެ މައްޗަށް އެކުލެވޭ "ޕެސިފިކް ރިންގް އޮފް ފަޔަރ"ގެ ނަމުން ސައިންސްވެރިން ނަން ދީފައިވާ ކަނޑުގެ އަޑީގެ އަލިފާން ފަރުބަދަތައް ގިނަ ސަރަޙައްދެއްގައި ހިމެނޭ ޤައުމެކެވެ. މި ސަރަޙައްދުގައި ހިމެނޭ ޤައުމުތަކަށް ބިންހެލުން އައުމަކީ ޢާންމު ކަމަކަށްވާއިރު، މި ސަރަޙައްދަށް ކައިރި މުސްތަޤުބަލެއްގައި ދުނިޔެ ކުރިން ނުދެކޭހައި ބާރުގަދަ ބިންހެލުމެއް އަންނާނެ ކަމަށް ސައިންސްވެރިން ބުނެއެވެ. ކުދި ބިންހެލުންތައް ގިނަވުމަކީ އެ ބިންހެލުމުގެ އެންމެ ފަހުގެ ނިޝާންތައް ކަމަށް ސައިންސްވެރިން ބުނެއެވެ.\nއިންޑޮނޭޝިއާއަށް މިއަދު ބާރުގަދަ ދެ ބިންހެލުމެއް އައިސްފައިވާއިރު، މި މަހުގެ ކުރީކޮޅު އެޤައުމުގެ ފަތުރުވެރި މަންޒިލެއް ކަމަށްވާ ލޮމްބޮކްއަށް ވަނީ ބާރުގަދަ ގިނަ ބިންހެލުންތަކެއް އައިސް ބޮޑެތި ގެއްލުންތަކެއް ލިބިފައެވެ. އެ ބިންހެލުންތަކުގައި 500 އެއްހައި މީހުން މަރުވެފައިވާއިރު 350،000 އަށްވުރެ ގިނަ މީހުން ވަނީ ރައްކާތެރި ސަރަޙައްދުތަކަށް ބަދަލުކޮށްފައެވެ.\nކޮވިޑް ޖެހިގެން އިންޑޮނޭޝިއާ އިން އިތުރު 1568 މީހުން މަރުވެއްޖެ\nއޮގަސްޓް 28, 2018 14:10\n2004 ޑިސެމްބަރ 26 ގެ ފަހުން ބިންހެލުމާ ކޮންމެ ޚަބަރެއްގެ ފަހަތަށް އަދި ސުނާމީގެ އިންޒާރެއް ނުދެއެވެ. މިލަފުޒު ވަރަށް ގިނަވެއްޖެއެވެ\nއޮގަސްޓް 28, 2018 17:20\nއަންހެން ކަނބަލުން ޖިންސް ލާތީ\nއޮގަސްޓް 28, 2018 18:18\nވަގުތު ޓީމް ސާބަހޭ ވަރަށް އަޕްޑޭޓް


Iyaz Ah Fiyavalhu Elhee Nurakkaatheri Baaruthakeh Ge Nufoozun - Adhaalath - Vaguthu\nއަންހެން ކުދިން ހިތާނު ކުރަން ޖެހޭނެ ކަމަށް އަދާލަތު ޕާޓީގެ ދީނީ އިލްމުވެރިޔާ ޑރ.މުހައްމަދު އިޔާޒް ތަކުރާރުކޮށް ވާހަކަ ދައްކަމުން ގެންދާތީ ގައުމީ ޔުނިވަސިޓީގައި އޭނާ އަދާކުރަމުން ދިޔަ ވަޒީފާ އިން ވަކިކުރުމުން އަދާލަތު ޕާޓީން އެކަން ކުށްވެރިކޮށްފިއެވެ.\nއަދާލަތު ޕާޓީގެ އިލްމުވެރިންގެ މަޖިލީހުން މިއަދު ނެރުނު ބަޔާނެއްގައި ބުނީ ޢަދާލަތު ޕާޓީގެ ޢިލްމުވެރިންގެ މަޖިލީހުން ދެކޭގޮތުގައި، އިޔާޒާއި މެދު ޔުނިވާސިޓީން އެޅި ފިޔަވަޅަކީ ދިވެހިރާއްޖޭގެ އިސްލާމީ ޝަޚްޞިއްޔަތު ހަރުދަނާކޮށް އިސްލާމްދީނާ ދެކޮޅަށް ދިވެހިރާއްޖޭގައި ހުއްޓުވުމަށް ސާބިތުކަމާއެކު އޭނާ ކުރިއަށް ގެންދަވާ މަސައްކަތްތައް ނިމުމަކަށް ގެނައުމަށް ނުރައްކާތެރި ބާރުތަކެއްގެ ނުފޫޒުން އަޅާފައިވާ ފިޔަވަޅެއް ކަމަށެވެ..\nމި ކަމުން ދޭހަކޮށްދެނީ ޔުނިވާސިޓީއަށް ނާޖާއިޒު ސިޔާސީ ނުފޫޒު ފޯރާފައިވާ މިންވަރު ކަމަށާއި އަދި މިކަމުގެ ފަހަތުގައިވަނީ ވަކި ފަރުޢީ މައްސަލައަކާމެދު އިޔާޒް ފާޅުކުރެއްވި ޝުޢޫރު ނޫން ކަމަށް ވެސް ބަޔާނުގައި ބުނެފައި ވެއެވެ. "މިއީ އުފެދި ބޮޑުވަމުން އަންނަ ޒުވާން ޖީލު ތަރުބިއްޔަތުކުރުމާއި ޤައުމުގެ ސިޔާސަތު ކަނޑައެޅުމާއި މުޖުތަމައުގެ އެންމެހާ ދާއިރާތަކުން އިސްލާމްދީނުގެ ޢިލްމުވެރިން އެއްކިބާކޮށް އެކަހެރިކޮށްލަން އެދޭބަޔަކު ހިންގާ ނުރައްކާތެރި ރޭވުމުގެ ބައެކެެވެ." ބަޔާނުގައި ބުނެފައި ވެއެވެ.\nދިވެހިރާއްޖޭގެ އެންމެ ބޮޑު ތަޢުލީމީ މުއައްސަސާއިން، ޢިލްމުވެރިން ދައްކަވާ ޢިލްމީ ވާހަކަފުޅުތަކަށް ހުރަސްއަޅައި ބިރުދެއްކުމަކީ ޢަދާލަތު ޕާޓީގެ ޢިލްމުވެރިންގެ މަޖިލީހުން އިންތިހާއަށް ކަންބޮޑުވާކަމެއް ކަމަށް ވެސް ބަޔާނުގައި ބުނެފައި ވެއެވެ.\nއިޔާޒްގެ ވާހަކަތައް ދިފާއުކޮށް ބަޔާނުގައި ވަނީ އިސްލާމްދީނަކީ ސާދަ ޤަރުނަށްވުރެ ދިގުދެމިގެން ގޮސްފައިވާ ޙަޟާރަތެއްގެ މައްޗަށް ބިނާވެފައިވާ ދީނަކަށް ވާއިރު، މި ޙަޟާރަތުގެ އެންމެ އަސާސީ ބުންޔާދަކީ ވޭތުވެދިޔަ ދިގު ތާރީޚުގައި ކުރެވިފައިވާ ޢިލްމީ ބަހުސްތަކާއި ހޯދިފައިވާ ހޯދުންތަކާއި ކުރެވިފައިވާ އީޖާދުތައް ކަމަށްވެފައި، އިސްލާމީ ޝަރީޢަތުގެ ފަރުޢީ ބައެއް މައްސަލަތަކާ ގުޅޭގޮތުން ޢިލްމުވެރިންގެ މެދުގައި ބަހުސްތައް ހިނގާފައިވާއިރު، އަދި އެބަހުސްތަކަކީ ޙައްޤަށް ވާސިލުވުމަށްޓަކައި ކޮންމެހެން ލާޒިމު މަރުހަލާއަކަށް ވެފައި އަދި މިފަދަ ގިނަ ބަހުސްތަކަކީ މެދުކެނޑުމެއް ނެތި ހިނގަމުންދާ ބަހުސްތަކަކަށް ވާތީ، މިފަދަ ޢިލްމީ ބަހުސްތަކާ ގުޅޭ ޙަޤީޤަތެއް ބަޔާންކުރުމަކީ، އެކަން ބަޔާންކުރާ ޢިލްމުވެރިއަކު އެ ރައުޔަކަށް ބުރަވާކަން ދޭހަކޮށްދޭ ކަމެއް ނޫން ކަމަށެވެ.\n"އެއީ އެރައުޔަކީ ޙައްޤު ގޮތް ނުވަތަ ޙައްޤު ގޮތާ އެންމެ ގާތްގޮތް ކަމަށް ދައްކުވައިދޭ ކަމެއްވެސް ނޫނެވެ. އެހެނެއްކަމަކު އެކަމަކީ އިސްވެދެންނެވުނު ފަދައިން އިސްލާމްދީނުގެ ޢިލްމީ ޙަޟާރަތުގެ މުއްސަނދިކަން ދައްކުވައިދޭކަމެކެވެ." ބަޔާނުގައި ބުނެފައި ވެއެވެ.\nއަދާލަތުގެ އިލްމުވެރިންގެ މަޖިލީހުން އިޔާޒްގެ ދިފާއުގައި ބަޔާނެއް ނެރެފައި ވާއިރު އެޕާޓީގެ ރައީސް އަދި ހޯމް މިނިސްޓަރ ޝައިހް އިމްރާން ވެސް ވަނީ އިޔާޒްގެ ދިފާއުގައި ވާހަކަ ދައްކާފައެވެ.\nޖުލައި 2, 2021 11:40\nކީތޯ ކުރާނީ ތަންތަނުގައި ގިނައީން ކަންކަން ނިންމަންތިބީތަންދޮރު ނުދަންނަ ރޯނަ އެދުރުން !\nޖުލައި 2, 2021 12:06\nތިޔައިޔާޒަކީ މިހާރު މިގައުމަށް ޖެހިފަހުރި މުސީބާތެކެވެ.\nޖުލައި 2, 2021 12:20\nތީ އަހަރުން ބަލައިގަންނަ ޕާޓީ އއެ އް ނޫން. މަޖިލީހުން އެންމެ ގޮނޑި އއެ އް ދިނީމަ ފު އްޕަނީ\nޖުލައި 2, 2021 13:03\nޖުލައި 2, 2021 13:06\nމި އީ މަގޭ ރާ އްޖެ. އެންމެން ކިޔާ . މި އީ މަގޭ ރާ އްޖެ.\nޖުލައި 2, 2021 13:16\nމަރްޔަމް ޝާނީ... ކޮން އިރަކުތޯ އަންހެން ކުދިން ހިތާނު ކުރަން ޖެހޭނެ ކަމަށް ޑރ. އިޔާޒު ވިދާޅުވީ ކުރެއްވީ؟\nޖުލައި 2, 2021 13:51\nއަނދިރި ދައުލަތް ފާޅުވާންފެށީ. ލާދީނީ ގްރޫޕްވަނީ ސަރުކާރު ހިސޯރުކޮށްފަ.\nޖުލައި 2, 2021 14:38\nއިޔާޒަކީނުރައްކާތެރިބާރުގެ ބަފާ. ހިފާ ހައްޔަރުކުރޭ\nޖުލައި 2, 2021 15:10\nމާގިނަދުވަހެއްނުވެ ތިމަންނަ ކަނޑާލަފޏެހެން ހީވާތީ މަޑުމަޑުން ސައިޑު ބަދަލުކުރަނީ .ތީކީ ގައުމައް ވަފާތެރިވާބައެއްނޫން އެހެންނަމަ މިހާގިނަދުވަހު މިގައުމު ބަނގުރޫޓު ކުރަމުންދާއިރު މުސާރަލިބޭތީ އަޅާނުލާ ނުތިބޭނެ. ދީނައް ލޯބިކުރާނަމަ ރިބާއާއި ރަލާއި މަނާކުރާނެ އިންސާފުގެ އަޑު އުފުލާނެ . ފުރަތަމަ ދުވަހުންފެށިގެނަ އަދީބު އާއެކުގަ ހަދަމުން އަނަޑީލް ތަކާ ޔާމީން ގޭގަހުރުމާ އިންކާރުކުރާނެ.


Bestbadeege fihaaraeh maaleygai hulhuvaifi\nބެސްޓްބަޑީގެ ފިހާރައެއް މާލޭގައި ހުޅުވައިފި\nބެސްޓްބަޑީގެ ވިޔަފާރި ފުޅާކޮށް ކަސްޓަމަރުންނާ އިތުރަށް ގާތްކޮށް ވިޔަފާރިކުރުމުގެ މަގުސަދުގައި މާލޭގައި އިތުރު ފިހާރައެއް ހުޅުވައިފި އެވެ.\nބެސްޓްބަޑީއަކީ ރާއްޖޭގައި އެންމެ ފުޅާ ދާއިރާއެއްގައި ބެޓެރީ ވެހިކަލް އަދި އެއާގުޅޭ ސާމާނު ވިއްކާ ފިހާރައެއް މި ވިޔަފާރީގެ ތިން ފިހާރައެއް ކުޅުދުއްފުށީގައި ހުރެ އެވެ. އެކަމަކު ވިޔަފާރި ފުޅާވެ، ހިދުމަތް ހޯދައި ކަސްޓަމަރުން އިތުރުންވުމުން އެފަރާތްތަކަށް ފަސޭހަކުރުމުގެ ގޮތުން އެތަނުގެ ފިހާރައެއް މިވަނީ މާލޭގެ ހުޅުވާފަ އެވެ.\nމާފަންނު ޖަވާހިރުމަގުގައި ހުޅުވި މި ފިހާރައާ ބެހޭގޮތުން ބެސްޓްބަޑީގެ އޯނަރު އިބުރާހިމް ރަޝީދު ވިދާޅުވީ މާލޭގައި ބެސްޓްބަޑީގެ ފިހާރައެއް ހުޅުވުމުގެ އެންމެ ބޮޑު ބޭނުމަކީ މުޅި ރާއްޖޭގެ އެކި ސަރަހައްދުތަކުގައި ތިބި އެތަނުގެ ކަސްޓަމަރުންނާ ވީހާވެސް ގާތުން ހިދުމަތް ދިނުން ކަމަށެވެ.\nމި ފިހާރައިންވެސް ކުޅުދުއްފުށިން ލިބެން ހުންނަށް ބެޓެރީ ވެހިކަލްތަކާއި އެއާ ގުޅޭ ސާމާނު އަދި ހާޑްވެއަރ ސާމާނުވެސް ލިބެން ހުންނާނެ ކަމަށެވެ. އަދި އޯޑަރު ދިނުމުން ޗައިނާއިން ފަރުނީޗަރު ގެނެއުމުގެ ހިދުމަތްވެސް ލިބޭނެކަމަށް އޭނާ ވިދާޅުވި އެވެ.\nބެސްޓްބަޑީގެ ވިޔަފާރިއަކީ ސްކޫލުތަކާވެސް ގާތްގުޅުމެއް ބާއްވަމުންދާ ވިޔަފާރިއެކެވެ. އެގޮތުން ކުޅުދުއްފުއްޓާއި ރ އަތޮޅުގެ ސްކޫލުތަކަށްދަނީ ތަފާތު އެކި ގޮތްގޮތުން އެހިތެރިކަންފޯރުކޮށްދެމުންނެވެ. ދާދި ފަހުން ވަނީ މާލޭގެ ހިރިޔާ ސްކޫލަށްވެސް ބެސްޓްބަޑީ އެހީތެރިކަންފޯރުކޮށްދީފަ އެވެ.


Tomato in libey baeh faidhaa thah\nޓޮމާޓޯ، ހައްދާލަން ފަސޭހަ، ގިނަ ފައިދާ ލިބޭ މޭވާއެއް\nޓޮމާޓޯއަކީ ރާއްޖޭގެ ދަނޑުބިން ތަކުގައިވެސް ފަސޭހަކަމާއެކު ހައްދާލެވޭ މޭވާއެކެވެ. އަދި އެހާމެ ސިއްހަތަށް ފައިދާހުރި މޭވާއެއްވެސް މެ އެވެ.\nޓޮމާޓޯއިން ލިބައިދޭ ފައިދާތަކުގެ ތެރޭގެ ލޮލުގެ ފެނުން ރަނގަޅު ކޮށްދިނުމާއި ލޭގެ ޕްރެޝަރު ކޮންޓްރޯލް ކޮށްދިނުން ހިމެނެ އެވެ. އަދި ހަމުގެ ބަލިތަކާއި ކުޑަކަމުދާ ނިޒާމުގެ މައްސަލަތަކަށް ޓޮމާޓޯއަކީ ފައިދާ ބޮޑު މޭވާއެކެވެ.\nޓޮމާޓޯގައި ވިޓަމިން އޭ، ސީ އަދި ވިޓަމިން ކޭގެ އިތުރުން ވިޓަމިން ބީ6 ފަދަ ހަށިގަނޑަށް މުހިންމު ވިޓަމިންތައް ލިބައިދިނުން ހިމެނެ އެވެ. މީގެ އިތުރުން ޕޮޓޭސިއަމް، މަންގަނީސް، ޕޮސްޕަރަސް އަދި ކޮޕަރ ޓޮމާޓޯގައި ހިމެނެ އެވެ.\nދިރާސާތަކުން ދައްކާ ގޮތުގައި ކޮލެސްޓްރޯލް ލެވެލް ދަށްކޮދިނުމަށާއި ލޭގެ ސާކިއުލޭޝަން ރަނގަޅު ކޮށްދިނުމާއި ހަޖަމުގެ ބައި ރަނގަޅުކޮށްދިނުމަށްވެސް ޓޮމާޓޯގެ ދައުރު ބޮޑެވެ.\nޓޮމާޓޯއަކީ ގޮހޮރުގެ ގިނަ އަދި ބަނޑުގެ ކެންސަރު ފަދަ ގިނަ ބާވަތުގެ ކެންސަރުން ރައްކާތެރިވުމަށް އެހީވެދޭ މޭވާ އެކެވެ. އަދި ގިނަ އަދަދަކަށް ކެލްސިއަމް އެކުލެވިގެންވާ މޭވާއެއް ކަމުން ކަށިތައް ވަރުގަދަ ކޮށްދިނުމަށް އެހީވެދެ އެވެ. އެހެންކަމުން ކެއުންތަކުގައި ޓޮމާޓޯ ހިމެނުމަކީ ދުޅަހެޔޮ ދިރިއުޅުމަކަށް އެހީއަކަށްވާނެކަން ޔަގީނެވެ.


ތ. ބުރުނީގައި ޤާއިމުކޮށްފައިވާ ނަރުދަމާގެ ނިޒާމުގެ ޚިދުމަތްދިނުން ރަސްމީކޮށް ފެށުމުގެ ރަސްމިއްޔާތުގައި ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމް ދެއްކެވި ވާހަކަފުޅު - The President's Office\n14 އޮގަސްޓް 2018، ރިފަރެންސް: PR-2018-70\nاَلحَمْـدُ لِلّـهِ رَبّ العَـــالَمِـين، وَالصّـــلاة وَالسّـــلام علـى سيّدنا محـمَّدٍ، خاتم الأنبياء والمرسـلين، وَعلـى آلـه وَصَحْبِـهِ أجمـعـين.\nބުރުންޏަށް މި އާދެވުނީ ހެނދުނުގެ ވަރަށް ހިތްފަސޭހަ ވަގުތެއްގައި. އަދި ބުރުނިން އަޅުގަނޑަށް ތިޔަ ވިދާޅުވި ހޫނު މަރުޙަބާއަށްޓަކައި ވަރަށް އިޚުލާޞްތެރިކަމާއެކީ ބުރުނީގެ ލޮބުވެތި ޢިއްޒަތްތެރި ރައްޔިތުންނަށް ވަރަށް ބޮޑަށް ޝުކުރު ދަންނަވަން.\nބުރުންޏަށް މި ހިތްފަސޭހަ ވަގުތު އާދެވުނު ކަމުގައިވީނަމަވެސް، ރޭ ފަތިހުގެ ގަދަ ވިއްސާރަޔާއި ވައިގެ އުނދަގޫ ބުރުންޏަށްވެސް ފޯރާފައި އޮތްކަން އަޅުގަނޑު ހިތާމަޔާއެކީ ފާހަގަކުރަން. އަދި ހަމައެހެންމެ، މި ހިސާބުގަނޑުގެ ބައެއް ރަށްރަށަށްވެސް އެ އުނދަގޫ ފޯރާފައި އޮތްކަންވެސް އަޅުގަނޑު ގަބޫލުކުރަން. ބުރުނިން އަޅުގަނޑަށް ތިޔަ ވިދާޅުވި ހޫނު މަރުޙަބާޔާއެކީވެސް އަޅުގަނޑު ދަންނަވާލަން ބޭނުންވަނީ، ބުރުނިން އަޅުގަނޑަށް ތިޔަ ބެހެއްޓެވި ގާތްކަމަށްޓަކައި ވަރަށް އިޚުލާޞްތެރިކަމާއެކީ ޝުކުރު ދަންނަވަމޭ. ބުރުނިން އަޅުގަނޑަށް ތިޔަ ހަދިޔާ ކުރެއްވި ހަދިޔާ ކުރެއްވުމަކީ، ބުރުނީގެ ރައްޔިތުންގެ ހިތުގެ ލޯބި އަޅުގަނޑާ ދޭތެރޭގައި އޮތް މިންވަރުކަން އަޅުގަނޑު ގަބޫލުކުރަން. އެހެންނަމަވެސް، ހަމަ ރިޔާޒަށް ދަންނަވާލަން ބޭނުންވަނީ، އަޅުގަނޑު ބުރުނީގައި ހަމަ އެހާ ގިނަ ވަގުތުވީތޯ، އަޅުގަނޑު ފުރައިގެން ދާން ދޯންޏެއް ތިޔަ ދެއްވީ.\nއާދެ، ބުރުންޏަށް އަޅުގަނޑު މިއައީ މީގެ ދެ އަހަރެއްހާ ދުވަހުގެ ކުރިން ނިމިފައި އޮތް މަޝްރޫޢެއް އިފްތިތާޙު ކުރުމުގެ އުފާވެރި ޙަފްލާގައި ބައިވެރިވުމަށްޓަކައި. ބުރުންޏަކީ މީސްކޮޅު މަދު ރަށެއް. އެހެންނަމަވެސް، ބުރުންޏަކީ ޝައްކެއްވެސްނެތްގޮތުގައި، ވަރަށްގިނަ ކަންތައްތަކުގައި ހަމަ އަޅުގަނޑުމެން ފާހަގަކުރާ ރަށެއްވެސްމެ. ބުރުނީގެ ކަންބޮޑުވުންތަކުގެ ވާހަކަ، ދާއިރާގެ މެންބަރުގެ ވާހަކަފުޅުގައި ދެންމެ އެ ފާހަގަކުރެއްވީ. ރަށުން މީހުން ހުސްވާނެތޯ، މީހުން ބާލާނެތޯ؟ މިކަހަލަ ވާހަކަތަކެއް މި ދިޔައީ. އެކަމަކު އަޅުގަނޑު ހިތަށްއަރަނީ، އަޅުގަނޑުމެންގެ ޚިޔާލަށް އެބަ ގެންނަންޖެހޭކަންނޭނގެއޭ، ބުރުނީގައި މި ވާހަކަ ދައްކާއިރު، 2004 ވަނަ އަހަރުގެ ފަހުކޮޅު ސުނާމީ ދިވެހިރާއްޖެއަށް ޒިޔާރަތްކުރިއިރު، އެންމެ ބޮޑަށް ގެއްލުންވީ ރަށްތަކުގެ ތެރޭގައި، މިތާ ކައިރީގައި މިއޮތް ރިޔާޒްގެ ރަށް، ވިލުފުށި ހިމެނިގެންދޭ. ވިލުފުށި އެ ހާލުގައި، އެހާ ހިތްދަތިކޮށް އޮތްއިރު، ވިލުފުށީގެ ހުރިހާ ރައްޔިތުން ހޯސްޓްކޮށް، މި ރަށުގައި ވިލުފުށީގެ ރައްޔިތުންނަށް ބޭނުންވާ ހުރިހާ ކަމެއް ހަމަޖެހިގެން މި ދިޔައީ. އެހެންވީމާ، ބުރުނީގެ ރައްޔިތުން ވަރަށް އިޙްސާންތެރިކަމާއެކީ، މިހެން ދިމާވާ ކަންކަމުގައި ޚިދުމަތް ކޮށްދެއްވާފައި ހުރިކަން އަޅުގަނޑުމެން އެބަ ފާހަގަކުރަންޖެހޭ.\nއެހެންވީމާ، ޝައްކެއްވެސްނެތްގޮތުގައި، މިކަހަލަ އިންސާނީ ޚިދުމަތްތައް ފާހަގަކުރާއިރުވެސް އަޅުގަނޑު ހިތަށްއަރަނީ، ބުރުންޏަކީ ބުރުނީގެ ޒާތުގައި ފާހަގަކުރަންޖެހޭ ރަށެއްކަން އަޅުގަނޑުމެންގެ ޚިޔާލަށް ގެންނަންޖެހެއޭ. އަދި ހަމައެހެންމެ، ބުރުނީގައި، ވިލުފުށީގެ ގާތްގަނޑަކަށް ހަމަ އާބާދީގެ ބޮޑުބައި، ނުވަދިހަ އިންސައްތައަށްވުރެ ބޮޑުބަޔަށް މެހްމާންދާރީ އަދާކުރައްވަމުން ގެންދެވިއިރު، ބުރުނީގެ ރައްޔިތުންނާއި، ވިލުފުށީގެ ރައްޔިތުންނާއި، އަދި މިތަނަށް ޒިޔާރަތް ކުރެއްވި އެކިއެކި މެހްމާނުންނަށް، އޭގެތެރޭގައި ހަމަ އެމް.ޑީ.ޕީ. ގެ އޭރުވެސް އުޅުއްވި އިސްބޭފުޅުންވެސް ހަމަ ޒިޔާރަތް ކުރެއްވި ރައްޔިތުންގެ ހާލު ބަލަން. އިޙްސާސް ކުރެއްވިގެންދާނެ، މިކަހަލަ ބޮޑު ކާރިސާއެއް ދިމާވީމާ، ނޫނީވިއްޔާ އަޅުގަނޑުމެންގެ ރައްޔިތުންނަށް މިކަހަލަ ބޮޑު ތަކުލީފެއް އުފުލަންޖެހޭކަހަލަ ކަމެއް ދިމާވީމާ، ސަލާމަތީ ބާރުތަކުގެ ޚިދުމަތް، އަޅުގަނޑުމެންގެ ޚިޔާލަށް ގެނެވޭނެ. ރެޔާދުވާލު ވަރަށް މުރާލިކަމާއެކީ، ރައްޔިތުންނަށް އޭރު ދިމާވެފައި އޮތް ބޮޑު ކާރިސާއިން ރައްޔިތުންނަށް ކޮންމެވެސްކަހަލަ ލުއިތަކެއް ހޯދައިދީ، ވަގުތީ ގެދޮރު އަޅައިދިނުމާއި، މުދާ އުފުލުމާ، މިކަހަލަ އެތައް ކަމެއްގެ ތެރޭގައި ހަރަކާތްތެރިވީ ސިފައިންނާއި ފުލުހުން.\nއަޅުގަނޑު ހަމަ ދެރަވަނީ ޙަޤީޤަތުގައިވެސް ރާއްޖޭގައި މިކަހަލަ ޕޯޑިއަމްތަކުގައި އަޅުގަނޑުމެން ސިޔާސީ މީހުން ވާހަކަ ދައްކާއިރު އެކި ފަރާތްތަކުގެ މިކަހަލަ އަގުހުރި ޚިދުމަތް ހަނދާންނެތިގެންދާތީ. އަދި އެފަދަ ޚިދުމަތްތައް ދެވޭނެ ގޮތްތައް ނެތި، އެކަހަލަ ޚިދުމަތްދޭނެ މުއައްސަސާތަކެއް، އަޅުގަނޑުމެންގެ ތެރެއިން ނެތިގެންދާކަމަށްވަންޏާ، ދެން އެ ޚިދުމަތްތައް އަޅުގަނޑުމެންނާ ހަމަޔަށް ގެނެސްދޭނެ ގޮތަކާ ދޭތެރޭގައި އަޅުގަނޑުމެން ވިސްނާކަށް ހަނދާނެއް ނުހުރޭ. އަޅުގަނޑާ އިދިކޮޅަށް ވާދަކުރައްވާ ބޭފުޅުން އެންމެ ވަރުގަދަޔަށް ވަކާލާތު ކުރައްވާ އެއްކަމަކީ، ސަލާމަތީ ބާރުތަކަކީ ކޮންމެހެން އޭގެ ޒާތުގައި އެހާ މުހިއްމު ބައެއް ނޫންކަމަށް. އެމީހުންގެ ޚިދުމަތަކީ އެހާ ފާޅުކަންބޮޑުގޮތެއްގައި، އެހާ ފުޅާކޮށް އޮންނަންޖެހޭނެ ޚިދުމަތެއް ނޫންކަމުގައި. މީގެ ދެހަފްތާއެއް، ތިން ހަފްތާއެއްހާ ދުވަހުން ފެށިގެން އަޅުގަނޑުމެންނަށް މި ޓުވީޓްތަކުން، އެބޭފުޅުންގެ ޓުވީޓްތަކުން އެބަ ފެނިގެންދޭ. އަޅުގަނޑަށް އެނގޭ، ފެބުރުވަރީ7ގައި ހިނގައިދިޔަ ކަންތައްތަކާ ދޭތެރޭގައި، އެބޭފުޅުންގެ ހިތްޕުޅުގެ ނުތަނަވަސްކަން އޮންނާނެކަން ސަލާމަތީ ބާރުތަކާ ދޭތެރޭގައި. އެހެންނަމަވެސް، މުޅި ރައްޔިތުންގެ ޙައްޤުގައި ޚިދުމަތްކުރަން ތިބޭ ބަޔަކާ ދޭތެރޭގައި ޒާތީ ތަޢައްޞުބު އިސްކޮށް، މިކަހަލަ ވާހަކަ ދެއްކީމާ، ހަމަ ބުރުނީ މިއީ އެންމެ ރަނގަޅު އެއް ރަށް، ސަލާމަތީ ބާރުތަކުގެ ޚިދުމަތް، އެކަހަލަ ކާރިސާއެއްގައި ދިވެހި ރައްޔިތުންގެ ހިތްދަތިކަން އުފުލަމުންދާ ވަގުތަކާ ދިމާވީމާ، ސަލާމަތީ ބާރުތަކަކީ އުޅެންޖެހޭ ބައެއްތޯ އިޙްސާސް ކުރަން. އަޅުގަނޑު ހަމަ ޝައްކެއްވެސްނުކުރަން، ސަލާމަތީ ބާރުތަކާނުލައި، އޭރު އަޅުގަނޑުމެންނަށް އެ ދިމާވި ކަންތައްތަކުގެ ތެރޭގައި، އެހާ ފަސޭހަކަމާއި ހަލުއިކަމާއެކީ ތަންތަނަށް ފޯރުކޮށްދޭންޖެހޭ ޚިދުމަތް ފޯރުކުރުމުގެ ކަންތައްތަކެއް ހިނގައިނުދިޔައީސް.\nއެހެންވީމާ، ސަލާމަތީ ބާރުތަކުގެ ޚިދުމަތާ ބެހޭގޮތުން އިދިކޮޅުގެ ކެންޑިޑޭޓުން އެ ދައްކަވާ ވާހަކަފުޅުތަކެއް، އަޅުގަނޑެއް، އަޅުގަނޑަށް ތާއީދުކުރާ މީހުންނެއް، އަޅުގަނޑުމެން ގަބޫލެއްނުކުރަން. އެބޭފުޅުން އެކަންކަން ގަބޫލުކުރައްވާ މިންވަރު އަޅުގަނޑުމެންނަށް އެނގިގެންދަނީ، އަޅުގަނޑުމެންގެ އަމިއްލަ ސަލާމަތީ ބާރެއް އޮންނަން ބޭނުންނުވާކަން އެބަ އެނގޭ. އެކަމަކު ދާދި އިހަށްދުވަހުވެސް އެބޭފުޅުން ގޮވައިލެއްވީ، އަވަށްޓެރި ޤައުމަކުން ސަލާމަތީ ބާރު، ދިފާޢީ ބާރެއް ރާއްޖެއަށް އަރަން. މިއީ، އެބޭފުޅުންގެ ވިސްނުންފުޅު ހުންނަ ގޮތްކަން އަޅުގަނޑަށް ގަބޫލުކުރެވެނީ. އެހެންވީމާ، އަޅުގަނޑުމެންގެ ސަލާމަތީ ބާރު މިތާ ނޯންނަންވީ. އެކަމަކު ދިވެހިރާއްޖޭގައި ދިމާވާ ބޮޑެތި މައްސަލަތައް ޙައްލުކުރަން، ކައިރި ޤައުމަކުން ކުލީ ސިފައިން ގެނައުމަކީ ހަމަ އެންމެ ރަނގަޅު ކަމެއް. މިއީ، އެބޭފުޅުންގެ ވިސްނުންފުޅު އޮންނަ ގޮތަކީ.\nއަޅުގަނޑުމެން ހިންގާކަށް އެއަރޕޯޓެއް އޮތުމަކީ، އެހާ ގަބޫލުކުރެވޭ ކަމެއްނޫން. އެހެންނަމަވެސް، އަޅުގަނޑުމެން ހުރިހާ މަސައްކަތެއްކޮށްގެން، އުފައްދާފައި އޮންނަ ރައުސްމާލް އެއަރޕޯޓެއް ބޭރު ބަޔަކަށް ވިއްކާލައިގެން، ނޫނީ ބޭރު ބަޔަކަށް، މިހާރު ދެން ކުޑަކޮށް ރަނގަޅުވެސްކޮށްލާނަން. ބޭރު ބަޔަކަށް އަނބުރާ އަޅުގަނޑުމެންނަށް ނުލިބޭވަރުގެ ދިގު މުއްދަތަކަށް އަދި މުއްދަތު ކަނޑައެޅިފައި ނެތް މުއްދަތަކަށް ދޫކޮށްލައިގެން، ދެން އަދިވެސް ހަމަ ބްރަކެޓެއްގައި ދަންނަވާނަން. (ވިއްކާލައިގެން) އެ ޚިދުމަތް ބޭރު ބަޔަކު ރާއްޖޭގައި ދިނުމަކީ އެއީ، ހަމަ އެންމެ ރަނގަޅުގޮތް. އަޅުގަނޑުމެން ސަރުކާރުން ޚިދުމަތްދޭ ބޮޑެތި ކުންފުނިތައް، އެ ކުންފުނިތަކުން އެ ޚިދުމަތްދޭކަށް، އެއީކީ ގަބޫލުކުރެވޭ ކަމެއްނޫން. ދިވެހިރާއްޖޭގެ ތާރީޚުގައި އަލަށް ފުރަތަމަފަހަރު ރާއްޖޭގަޔާއި، ރާއްޖޭގެ އަތޮޅުތަކުގައި، މި ރަށްރަށުގައި، މާލޭގައި، ކަރަންޓާއި ފެނާ، ބޭސިކް ކޮންސެޕްޝަނަށް މި ބޭނުންވާ ޓެރިފުތައް ނޫނީ އަގުތައް، އެއްވަރު ކުރެވިގެން މިދިޔައީ. އެކަމަކު މި ކުންފުނިތަކާ ދޭތެރޭގައި މިހާރު އިދިކޮޅު ފަރާތްތަކުގެ ވިސްނުންފުޅު ހުރިގޮތް، އަޅުގަނޑުމެންނަށް އެބަ އެނގޭނޫންތޯ. މި ކުންފުނިތަކުން ދޭންވާ އަސާސީ ޚިދުމަތް އެކަނި ދީފައި، ކުންފުނިތައް އެބަޖެހޭ، ކުންފުނިތަކުން ކުރާ މަސައްކަތް ކުޑަކުރަން. ނޫނީ އެ ކުންފުނިތައް ކޮންމެހެން އޮޕަރޭޓް ކުރާކަށްނުޖެހޭ، ޕްރައިވެޓް ސެކްޓަރއިން މިކަން ކުރާނީއޭ. މި ކުންފުނިތައް ހުރެގެން ދިވެހިރާއްޖޭގެ ޕްރައިވެޓް ސެކްޓަރަށް ދާން ބޭނުންވާ މިންވަރަށް ކުރިއަށް ނުދެވިގެން އުޅޭ ސަބަބެއް އަޅުގަނޑަކަށް ނުވިސްނޭ. ހަމަ މީގެކުރިންވެސް ޕްރައިވެޓް ސެކްޓަރ އޮތް. މިހާރުވެސް ޕްރައިވެޓް ސެކްޓަރ އެބައޮތް. މިއިން ކުންފުންޏަކުންދޭ އެއްވެސް ޚިދުމަތެއް، ދިވެހިރާއްޖޭގެ ޕްރައިވެޓް ސެކްޓަރގެ އެއްވެސް ކުންފުންޏަކަށް ދިނުން މަނާކޮށްފައެއް ނޯންނާނެ. އެބޭފުޅުން މަސައްކަތް ކުރެއްވި، ޕްރޮވިންސްތަކެއް ހަދައިގެން އެކަންކަން އަމިއްލައަށް ކުރެވޭތޯ. އެކަންކަން އެބޭފުޅުން ކުރެއްވިއިރު އެއީ، ހަމަ އެންމެ ރަނގަޅު ކަންކަން. އެކަމަކު މިއަދު ސަރުކާރުން މި ކުންފުނިތަކަކީ، ދެންމެ ރިޔާޒްގެ ވާހަކައިގައި އެ ފާހަގަކުރެއްވި ގޮތަށް، ވަރުގަދަ ކުންފުނިތަކަކަށް ވެގެންދިޔައިމާ، އަޅުގަނޑުމެންނަށް ފެންނަނީ މި ރަށްރަށަށް އަންނަ ތަރައްޤީ ހަލުއިވެގެންދާ މިންވަރު. ތަރައްޤީގެ ސްޕީޑްގެ ވާހަކަ މިއަދު އިދިކޮޅު ބޭފުޅުންނަށް ދައްކަވަން މި އެނގިވަޑައިގަތީ، އަޅުގަނޑުމެން މި މަސައްކަތްކުރާ ސްޕީޑް ފެނުނީމާ. އެ ފެނުނީމާ އެބޭފުޅުންނަށް އެނގިވަޑައިގަތީ.\nއަޅުގަނޑު ހަމަ ދަންނަވާލާނަން މިސާލެއް. މިހާ ބޮޑެތި ޚިދުމަތްތަކެއް، އަޅުގަނޑުމެންނަށް އެންމެ ދަތިވި ދުވަހު، 2004 ވަނަ އަހަރުގެ ސުނާމީއާއެކީ އެންމެ ދަތިވި ދުވަހު، ބުރުންޏަކީ ޝައްކެއްވެސްނެތްގޮތުގައި އިންސާނިއްޔަތަށްޓަކައި އަގުހުރި ޚިދުމަތްތަކެއް ކޮށްދެއްވާފައި އޮތް ރައްޔިތެއް ދިރިއުޅޭ ރަށެއް، ކުޑަކުޑަ ރަށެއް ކަމުގައިވީނަމަވެސް. އެކަމަކު ހިންގަވަބައްލަވާ، ތަފާސް ހިސާބު ބަލައިލަމާ. ތަފާސް ހިސާބަކީ ދޮގުހަދާނެ އެއްޗެއް ނޫން. ސިޔާސީ މީހުން ދައްކާ ވާހަކައިގައި، ދައްކާ ބީދައިން، ނޫނީވިއްޔާ އޮޅުވާލަން، ނޫނީވިއްޔާ މާނަ އޮޅޭގޮތަށް ދައްކާ ވާހަކަ ވަރަށްގިނަވާނެ. އެހެންވީމާ، އޭގައި އެކިގޮތްގޮތަށް ކުލަ ޖެއްސޭނެ.\nމިސާލަކަށް، 65 އަހަރުން މަތީގެ މީހުންނަށް ޢިނާޔަތްތަކެއްގެ ވާހަކަ ދެއްކީމާ، މިހާރު އެންމެފަހުން އެބޭފުޅުންނަށް އަޅުގަނޑުމެން ދައްކަމުން މިގެންދާ ވާހަކަ ދިފާޢުވެސް ނުކުރެއްވުނު. ފުރަތަމަ، ވާހަކަ ހަމަ އެންމެބޮޑަށް އޮޅުވައިލެއްވީ. އެކަމަކު އޭގެ ތަފްޞީލުތައް ދިނީމާ، ދެން މިހާރު ވިދާޅުވާ ވާހަކައަކީ، އަދިވެސް ވިދާޅުވަނީ އެއުޅެނީ ޢިނާޔަތްތައް ކަނޑާލާށޭ. އެކަމަކު އިސްވެ އެބޭފުޅުންނަކަށް ވިދާޅުވާކަށް އެނގިވަޑައެއްނުގެންނެވި. 65 އަހަރުން މަތީގެ ބަޔަކު، ދޮށީ ރައްޔިތުންތަކެއް ދިވެހި ދައުލަތަށް ޚިދުމަތްކުރި ކަމެއް. އަދި އެ ރައްޔިތުންގެ ޙައްޤުގައި އެބޭފުޅުން އެ ޚިދުމަތް ގަބޫލުކޮށްފައި ކޮށްދެއްވާނީ ކޮންކަމެއް ކަމެއް ވިދާޅުވާކަށް އެނގިވަޑައެއްނުގެންނެވި. އަޅުގަނޑުމެން އެއަށް ގޮތްތަކެއް ނެރުނީމާ، އެ އޮޅުވައިލެވޭތޯ މި ބަލަނީ.\nއެހެންވީމާ، ސިޔާސީ މީހުން ދައްކާ ވާހަކަ ރައްޔިތުންނާ ހަމަޔަށް އޮޅުވައިލުމަކީ، ސިޔާސީ މީހުން ކުރާ، ހަމަ އެމީހުން ޝައުޤުވެރިކަން ވަރަށް ހުންނަ ޕާސްޓައިމެއް އެއީ. ވަރަށް ޝައުޤުވެރިކަމާއެކީ އެމީހުންކުރާ ކަމެއް އެއީ. އެހެންވީމާ، އެއަރޕޯޓްވެސް ވިއްކާލީކީ ނޫން. އެކަމަކު ދައުލަތުގެ ސިޔާދަތުގެ ބާރެއް ނުހިނގާ. ދައުލަތަކަށް އެމީހުން ކޮންމެ ކަމެއް މިތާ ކުރިޔަސް، އެއަކަށް އެއްޗެއް ބުނެވޭކަށް ނެތް. ދައުލަތަކަށް އާމްދަނީއެއް ނުލިބޭ. އެކަށީގެންވާ އާމްދަނީއެއް ނުލިބޭ. އެކަމަކު މިއީ އަޅުގަނޑުމެންގެ އެއަރޕޯޓް. އެއޮތީ ވިއްކާލާފައެއް ނޫން. އެއޮތީ ކުއްޔަށްދީފައި. އެހެންވީމާ، މިކަހަލަ ހާލަތެއްގައި އެބޭފުޅުންގެ ވާހަކަފުޅު ހުންނާނީ.\nބުރުނީގައި އަޅުގަނޑު ދަންނަވާލަން ބޭނުންވަނީ، ބުރުންޏަކީ މިހާ ޚިދުމަތްތެރި ރަށަކަށް ވެގެންދިޔައިރު، ބުރުންޏަކީ ޚިދުމަތްތަކެއް ކޮށްދީފައި އޮތް ބައެއް ކަމެއް، ކޮށްދީފައި އޮތް ރައްޔިތެއް އޮތް ތަނެއް ކަމެއް، އެބޭފުޅުންގެ ޚިޔާލުފުޅަކަށް ނާދޭ. އެކަމަކު މިއަދުވެސް މި ރަށަށް ވަޑައިގެން، އެބޭފުޅުން ވިދާޅުވާނެ، މި ރަށުގައި އިތުރު ނަރުދަމާއެއް އަޅައިދޭނަމޭވެސް. އެއީ، އެބޭފުޅުން ދައްކަވާނެ ވާހަކަފުޅު. އަދި އިތުރު ކަންތައްތައް ކޮށްދެއްވާނެ ވާހަކަވެސް ވިދާޅުވާނެ. އެކަހަލަ ވާހަކަ، ދެންމެ ޠާރިޤުގެ ވާހަކަފުޅުގައި އެ ވިދާޅުވީ.\nކުޅުދުއްފުށީގައި އެއަރޕޯޓް އެޅެމުން އެދަނީ. އެއަރޕޯޓަށް ޗަސްބިން ހިއްކަމުންދިޔައިރު، އެބޭފުޅުންނަކީ އެންމެ ބޮޑަށް އެކަމާ އިޙްތިޖާޖު ކުރެއްވި ބޭފުޅުން. އަދި އަޅުގަނޑު، ދައުރުގެ ކުރީކޮޅުގައި ކުޅުދުއްފުށްޓަށް ކުރި ޒިޔާރަތެއްގައި، އެއަރޕޯޓް އެޅުމަކީ ބޭނުންތެރިކަމެއް ކަމުގެ ވާހަކަ ދެއްކީމާ، އެންމެ ބޮޑަށް އެކަމާ ދެކޮޅު ހެއްދެވި ބޭފުޅުންނަކީވެސް އެބޭފުޅުން. އެކަމާހެދި އެއަރޕޯޓް އެޅުމުގެ މަސައްކަތް އެހާ ލަސްވެގެންދިޔައީވެސް. އެހެންނަމަވެސް، ފަހުން ކުޅުދުއްފުށީގެ ގިނަ ރައްޔިތުން މިކަން ގަބޫލުކުރައްވައިގެން، ކައުންސިލްގެ ފަރާތުންނާއި، ރައްޔިތުންގެ ފަރާތުން މިއަށް އާނބަސް ދިނީމާ، އަޅުގަނޑުމެން ގޮސް އެކަންކަން ފެށީ.\nއެހެންވީމާ، ކައުންސިލްތައް ބާރުވެރިނުކުރާ ވާހަކައިގައިވެސް އަޅުގަނޑު ދަންނަވާނީ، ނޫނެކޭ ކައުންސިލްތައް ބާރުވެރިއޭ. އެކަމަކު ކައުންސިލްތައް ބާރުވެރިވާންޖެހެނީ، ރައްޔިތުންނަށް ލިބެންހުރި، ފައިދާ ހުރި މަޝްރޫޢުތައް ހިންގުމުގައި ހުރަސްއަޅާ އެޅުމަކުންނެއް ނޫން. ކޮންމެ ފިކުރެއްގެ، ކޮންމެ ކުލައެއްގެ ކައުންސިލެއް އޮތް ކަމުގައިވީނަމަވެސް، ރައްޔިތުންގެ ތަރައްޤީން އެ ރަށްރަށަށް ކުރެވެންހުރި މަސައްކަތްތަކަށް ހުރަސްއަޅާ އެއްޗެއް ނޫން. ކުޅުދުއްފުށީގެ އެއަރޕޯޓްގެ ކަންތައް ދިޔައީ މި ދެންނެވި ކަހަލަ ގޮތަކަށް. މިހާރު އެއަރޕޯޓް އެޅުމަށް ޗަސްބިސް ހިއްކައިގެން ނުވާނޭ ކަމަށާއި، އެއިން ލިބޭނޭ ގެއްލުންތަކުގެ ވާހަކައާއި، އަދި ފެރީއަކުން އެކަން ދެކޮޅުޖެއްސޭނެ ކަމުގެ ވާހަކަ އެންމެ ބޮޑަށް ދެއްކެވި ބޭފުޅުންނަކީ އެބޭފުޅުން. އެކަމަކު މިއަދު ކުޅުދުއްފުށީގައި އެއަރޕޯޓް އެޅޭނެކަން ޔަޤީންވީމާ، ޗަސްބިން ހިއްކައި، އެއަރޕޯޓްގައި ޓަރމިނަލް އަޅާ ސަރަޙައްދު ސާފުކޮށް، އަދި އެތަނަށް މޮބިލައިޒްކޮށް، މަސައްކަތް ފެށީމާ، މިހާރު ކުޅުދުއްފުށީގައި އެއަރޕޯޓެއް އަޅުއްވާނެ ވާހަކަ އެ ވިދާޅުވަނީ. ދެން އަޅުގަނޑަށް ހަމަ ވަރަށް އުނދަގޫވޭ، މިކަހަލަ ބިން ފުރިފައި ހުރި ރަށްރަށުގައި، މިކަހަލަ ބޮޑެތި ޞިނާޢީ މަޝްރޫޢުތައް ހިންގީމާ، އަޅުގަނޑު އެއް މަޝްރޫޢު ހިންގައިދިނީމާ، ހަމަ އޭގެ އަނެއް މަޝްރޫޢު އެކަހަލަ ރަށެއްގައި ހިންގުމަށްޓަކައި ބިން ހޯދުމަކީވެސް އެހާ ފަސޭހަކަމަކަށްނުވާނެ. ކުޅުދުއްފުށީގައި ދެ އެއަރޕޯޓް އަޅާކަމަށްވަންޏާ، މިއީ ވަރަށްބޮޑު މައްސަލައެއް.\nމި ރަށުގައި އަޅުގަނޑު ދަންނަވާލަން ބޭނުންވާ ވާހަކައަކީ، ބުރުނީގައި އަޅުގަނޑު ދަންނަވާލަން ބޭނުންވާ ވާހަކައަކީ، ބުރުނީގެ ޚިދުމަތް ފާހަގައެއްނުއެއްކުރެއްވެޔޭ. އެކަމަކު ބުރުންޏަށް ޒިޔާރަތް ކުރައްވާއިރު، ބުރުނީގައިވެސް ކޮންމެވެސް ވާހަކަފުޅެއް ދައްކަވާނެ. އެކަމަކު މިއަދު ރައްޔިތުން ގަބޫލުފުޅު ކުރައްވަންޖެހޭނީ، އެބޭފުޅުންނަށް ލިބިވަޑައިގެންނެވި، ފަސް އަހަރުގެ ޚިދުމަތް ކުރައްވަން. އެބޭފުޅުން ތިން އަހަރު ދުވަހު ޚިދުމަތުގައި ތިއްބެވި. އެބޭފުޅުންނަށް ލިބިވަޑައިގެންނެވި އޭރުގެ ފަސް އަހަރާއި، މިހާރު މި ހިނގާ ފަސް އަހަރާ، ދިހަ އަހަރު ރައްޔިތުންގެ ތަރައްޤީއަށް ބޭނުންވާ މަޝްރޫޢުތަކަށް ބަޖެޓް ފާސްކޮށްދެއްވާ، ބަޖެޓަށް ވޯޓް ދެއްވަން. ނޫނީވިއްޔާ އެބޭފުޅުން ވިސްނާވަޑައިގަންނަވާ ގޮތަކަށް، ސަރުކާރުން ގެންނަން ބޭނުންވާ ތަރައްޤީ ރައްޔިތުންނާ ހަމަޔަށް މިޞްރާބު ބަދަލުކޮށްލާފައި، ކޮންދިމާއަކަށް ކޮން ތަފާތު ތަރައްޤީއެއްތޯ ގެންނާނީ. އެ ފުރުޞަތުވެސް އެބޭފުޅުންނަށް ލިބިވަޑައިގެންނެވި. އެކަމަކު ކަން ހިނގައިދިޔައީ ކިހިނެއްތޯ؟ މި ދެންނެވި މުއްދަތުގެ ތެރޭގައި، ހަމަގައިމުވެސް މި ހިނގާ ފަސް އަހަރުގެ ތެރޭގައި، ތަރައްޤީގެ އެއްވެސް މަޝްރޫޢަކަށް އެބޭފުޅުން ދެއްވި ވޯޓެއް ނޯންނާނެ. އެކަމަކު މި ރަށަށް ވަޑައިގެންފައި، ދެންވެސް ދައްކަވާނެ، ކޮންމެވެސްކަހަލަ ތަރައްޤީއެއްގެ ވާހަކަ.\nއެކަމަކު ބުރުނީގައި އަޅުގަނޑު މިއަދު ދަންނަވާލަން ބޭނުންވާ ވާހަކައަކީ، އަޅުގަނޑުގެ ޒަޢާމަތުގެ ކުރިން މި ހިނގައިދިޔަ ފަސް އަހަރު، 2013 ގައި، ކުރިން ހިނގައިދިޔަ ފަސް އަހަރު، ބުރުންޏަށް ހިންގާފައި ހުރި ބޮޑެތި މަޝްރޫޢުތަކުގެ ފައިސާގެ އަދަދު، ބުރުނީގެ ރައްޔިތުން އަޅުގަނޑަށް ވިދާޅުވެދެއްވާ!\nއަޅުގަނޑު މިއަދު، އިދިކޮޅު ހުރިހާ ބޭފުޅުންނަށް އަޑުފުޅު އިވިވަޑައިގަންނަވާ ގޮތަށް، އަޅުގަނޑު ދަންނަވާނަން. 2013 ގެ ކުރިން، ބުރުނީގައި މި ދެންނެވި ކަހަލަ އެއްވެސް ބޮޑު މަޝްރޫޢެއް ހިންގާކަށް ހިންގި ހަމަ އެންމެ ލާރިފޮއްޗެއްގެ އިންވެސްޓްމަންޓްވެސް ނޯންނާނެ. ހަމަ ސުމެއް. ހަމަ ސުމެއް. ދެންމެ ރިޔާޒްގެ ވާހަކަފުޅުގައި އެ ފާހަގަކުރެއްވި ޞިއްޙީ ދާއިރާ، ހެލްތް ސެންޓަރަކަށް ބަލާކަމަށްވަންޏާ، އެންމެ ފުރަހަމަ ވަސީލަތްތަކަކާއެކީ، އެންމެ ފުރިހަމަ ނިޒާމެއް ޤާއިމުކޮށްދީފައި އޮތީ ބުރުނީގައޭ. އަދި ހަމައެހެންމެ، މިހާރު އައިސްފައި އެހެރަ ފުޓްސަލް ޕިޗްތައް 46 ރަށަކަށް ބޭނުންވާ ފުޓްސަލް ޕިޗް މިހާރު މާލޭގައި އެބަހުރި. އޭގެތެރެއިން އެއް ފުޓްސަލް ޕިޗް ބުރުންޏަށް ހަދިޔާކުރާނެ ކަމަށް އެ އިޢުލާނު ކުރެއްވީ. އެއީ، ސަރުކާރުން އެކަން ކުރަން ބޭނުންވާގޮތް ކަމުގައިވާތީ.\nބުރުންޏަށް އަޅުގަނޑުމެންގެ މި ފަސް އަހަރު، މި ހިނގާ ޚަރަދުތަކަށް ބަލާއިރު، މިހާތަނަށް ކުރެވިފައި ހުރި ޚަރަދުތަކަށް ބަލާކަމަށްވަންޏާ، ފަސްދޮޅަސް މިލިއަން ރުފިޔާގެ ހޭދަ ކުރެވިއްޖެ. މީގެކުރީގެ އަހަރުތަކުގައި މި ދެންނެވީ އެންމެ ލާރިއެއް، މީގެ ބޮޑު މަޝްރޫޢަކަށް ހިނގާފައެއްނެތޭ. އެކަމަކު މިއޮތް ކުޑަކުޑަ ރަށަށް، ބުރުނީގެ އާބާދީ ހައެއްކަ ސަތޭކައަށްވާއިރު، ބުރުނީގައި ދިރިއުޅުއްވާ އާބާދީއަކީ ގާތްގަނޑަކަށް ތިންސަތޭކަ ކޮންމެވެސްވަރެއް. އެހެންވީމާ، ބުރުންޏަށް މިހާރު މިއޮތީ ފަސްދޮޅަހަކަށް މިލިއަން ރުފިޔާގެ ހޭދަ ކުރެވިފައި. ދެންވެސް ބުރުންޏަށް ހަމަ އެންމެ ދަތިވެފައި އޮތް ކަންތައްތައް، ދެންވެސް ކޮށްދޭނީ މި ސަރުކާރުން، މި ޒަޢާމަތުގައި.\nއެހެންވީމާ، އަޅުގަނޑު މިއަދު ބުރުނީގެ ރައްޔިތުންނަށް ދަންނަވާލާނަން. ވިއްސާރަޔާއި ވައިގެ އުނދަގުލާއެކީ، އަބަދުވެސް ބުރުނީ ތަޙައްމަލު ކުރަމުންދާ ކަމެއް، ބުރުނީގައި ރަށް ގިރުމުގެ މައްސަލަ. ރާއްޖޭގައި މިހެން ހުރި، ބިންތިރި ހުރިހާ ރަށެއް މިހިރީ ރާއްޖޭގައި. ބިންތިރި ހުރިހާ ރަށެއް ރާއްޖޭގައި ހުރީމާ، މިކަންކަމަށް އަޅުގަނޑުމެންގެ އިދިކޮޅު ކެންޑިޑޭޓުންގެ ފިކުރެއް ނެތީމާ، އަޅުގަނޑުމެންގެ ރާއްޖޭގެ ހުރިހާ އެންމެން ގޮވައިގެން ބޮޑު ރަށަކަށް ބަދަލުވާ ވާހަކަވެސް މީގެކުރިން ދައްކާފައި ހުރީ. އެކަމަކު އަޅުގަނޑުމެން ބޭނުންވަނީ، ރާއްޖޭގެ މީހުން އަޅުގަނޑުމެންގެ މި ޖަޒީރާ ރީތި ރަށްރަށުގައި އަޅުގަނޑުމެން ދިރިއުޅެން ބޭނުންވަނީ. އެހެންވީމާ، އަޅުގަނޑުގެ ވިސްނުމެއްނެތް، އަޅުގަނޑުގެ ހުރިހާ ރައްޔިތުން ގޮވައިގެން އެއްގޮތަކަށްވެސް، އިރާދަކުރެއްވިއްޔާ މި އަންނަ އިންތިޚާބުގައި މި ނަގާ ވޯޓުން އަޅުގަނޑަށް ކާމިޔާބުވެއްޖެ ކަމަށްވަންޏާ، އަޅުގަނޑުގެ ވިސްނުން އޮތީ، އެއްގޮތަކަށްވެސް އަޅުގަނޑުގެ ހުރިހާ ރައްޔިތުން ގޮވައިގެން އެހެން ޤައުމަކަށް، ފެން ނާރާވަރުގެ ބޮޑު ޤައުމަކަށް ޒިޔާރަތް ކުރާކަށެއް ނޫން. އަޅުގަނޑުގެ ވިސްނުން އޮތީ، އަޅުގަނޑުމެންގެ ރާއްޖޭގެ ރައްޔިތުން، އެމީހުން ދިރިއުޅޭ ރަށްރަށުގައި ތިބެގެން، މިހެން ދިމާވެފައި ހުރި ބޮޑެތި މައްސަލަތަކަށް ޙައްލު ހޯދުން. ޙައްލު ހޯދަމުން މިދަނީ. ދެންމެ ޠާރިޤު ތަފާސް ހިސާބު ވިދާޅުވިއިރު، އެ ޙައްލުތަކުގެ ވާހަކަ އެ ވިދާޅުވީ. އަދި ކުރެވެމުންދާ މަސައްކަތުގެ ވާހަކަ އެ ވިދާޅުވީ.\nއެހެންވީމާ، ބުރުނީގައި މިއަދުވެސް އަޅުގަނޑު ދަންނަވާލާނަން. ބުރުންޏަށް ދެންވެސް ދަތިވެފައި ހުރި ކަންތައްތައްވެސް ހަމަ ފުދިގެންދާނީ އިރާދަކުރެއްވިއްޔާ އަޅުގަނޑުމެންގެ ސަރުކާރެއްގެ ކުރީކޮޅު. މި އަންނަ ފަސް އަހަރު ﷲގެ މިންވަރުފުޅާއެކީ، ރައްޔިތުން ގޮވައިގެން ހިނގުމުގެ ތައުފީޤު އަޅުގަނޑަށް މިންވަރު ކުރައްވައިފި ކަމަށްވަންޏާ، ބުރުނީގެ ރަށްގިރާ މައްސަލަވެސް، އަޅުގަނޑުގެ ދެން އަންނަ ފަސް އަހަރެއްގެ އެންމެ ކުރީކޮޅު އިރާދަކުރެއްވިއްޔާ އަޅުގަނޑު ހިމަނައިދޭނަން.\nމިކަންކަމަކީ ޙަޤީޤަތުގައި ރަށްރަށުގައި ރައްޔިތުން ތިބެގެން، ރަށްރަށުގެ ރައްޔިތުންނަށް ބޭނުންވާ ކަންކަން. އެކަމަކު އެ ރަށްރަށަށް ދިމާވާ މައްސަލަތައް ޙައްލުނުކުރެވުނީމާ، އެ ރަށްރަށުގެ ހުރިހާ އެންމެން ގޮވައިގެން އޮސްޓްރޭލިއާ އިން ބިމެއް ހޯދަން، ނޫނީ އެހެން ބިމެއް ހޯދަން ވިސްނާ މީހުންނަކަށް މިކަންކަމެއް ނުވާނެ.\nދެން އަޅުގަނޑުމެންވެސް ހަމަ ސިޔާސީ ވާހަކަ ދައްކަންޖެހޭ ސަބަބަކީ، ސިޔާސީ މޫސުމެއް ކުރިމަތީގައި އޮތީމާ. ސިޔާސީ މޫސުމެއް ކުރިމަތީގައި އޮވެފައި، ރައްޔިތުންނަށް އޮޅޭގޮތަށް، ރައްޔިތުންނަށް ނުވިސްނޭގޮތަށް، ނޫނީވިއްޔާ ރައްޔިތުންނަށް އުނދަގޫވާގޮތަށް އެކިކަހަލަ ވާހަކަ، ބޭބޭފުޅުން ވިދާޅުވަމުން ގެންދަވާއިރު، އޭގެ ޖަވާބު އެބަ އަޅުގަނޑުމެން ދަންނަވައިދޭންޖެހޭ. އަޅުގަނޑު ކުރަމުން މިގެންދާ ކަމަކީ، އަޅުގަނޑު އިސްވެ އެބޭފުޅުންނަކަށް އެއްވެސް ރައްދެއް ދެނީކީނޫން. އަޅުގަނޑު ކުރަމުން މިގެންދާ މަސައްކަތަކީ، އަޅުގަނޑުގެ މެނިފެސްޓޯގައި، ދެން އަންނަ ފަސް އަހަރެއްގައި، ރައްޔިތުންގެ އުއްމީދުތަކާއި އަޅުގަނޑުގެ ވިސްނުން މެޗްވާވަރު، ރައްޔިތުންނަށް ކިޔައިދެމުން ދިޔުން. އަޅުގަނޑުގެ މެނިފެސްޓޯއެއްގައި، ދެން އަންނަ ފަސް އަހަރެއްގެ ތެރޭގައި، މިހާރު ކުރެވިފައި ހުރި ވަސީލަތްތަކުގެ ތަރައްޤީގެ މައްޗަށް ބިނާކޮށް، ދެން އަނެއް ފަސް އަހަރު އާރާސްތު ވެގެންދާއިރު، ޖުމްލަ ނަތީޖާއެއްގެ ގޮތުގައި އަޅުގަނޑު ދަންނަވަމުން މި ގެންދިޔައީ، ރާއްޖެއަށް އަންނަ ތިޔާގިކަން އަޅުގަނޑު އިޙްސާސް ކުރަން، ނޫނީ އަޅުގަނޑު ގަބޫލުކުރަން ބޭނުންވަނީ، މިހާރު ބޮލަކަށްޖެހޭ، ނޫނީވިއްޔާ މިހާރު ޤައުމީ މުއްސަނދިކަން ޚަރަދެއްނުކޮށް ކޮންމެ މީހެއްގެ ޖީބަށްލާން ބަހާލާ ކަމަށްވަންޏާ، މިހާރު މިޖެހެނީ ދިހަހާސް ޑޮލަރު ކަމަށްވަންޏާ، އަޅުގަނޑުގެ ފަސް އަހަރު ނިމިގެންދާއިރު، އިރާދަކުރެއްވިއްޔާ އެ އަދަދު ވިހިހާސް އެމެރިކާ ޑޮލަރަށް ޖައްސަން ބޭނުމޭ. އެއީ، އަޅުގަނޑުގެ ތަޞައްވުރުގެ އެންމެ ތިރީގައި އޮންނަ ޖުމްލަ. އެ ޙާޞިލު ކުރުމަށްޓަކައި ކުރާ މަސައްކަތްތަކުގެ ވާހަކަ އަޅުގަނޑުމެން މި ދައްކަނީ.\nއެހެންވީމާ، އޭގައި ޙާޞިލުކުރުމަށް އަޅުގަނޑު މި ތަޞައްވުރާއެކީ، އަޅުގަނޑުގެ މެނިފެސްޓޯގެ ތެރެއިން، ޞަފްޙާތަކުން، ނޫނީވިއްޔާ އެކި ބާބުތަކުން ވާހަކަތައް ދައްކަމުން ދިޔައިމާ، އެ ވާހަކަތައް އޮޅުވައިލައްވާފައި، އެ ވާހަކަތަކަށް ރައްދު ދެއްވާތީ، އަޅުގަނޑު ހަމަ އެބަޖެހޭ އެ ދެއްވާ ރައްދަށް އެބޭފުޅުންނަށް ޖަވާބުދާރީވާން. އިސްވެ އަޅުގަނޑު މިކަންކަން ކޮށްފައެއް ނޯންނާނެ. އެހެންނަމަވެސް، އަޅުގަނޑު މި ދަންނަވަނީ، އަޅުގަނޑު މި ދައްކަމުން ގެންދާ ވާހަކަތައް، އަޅުގަނޑު ދައްކަމުން ގެންދިޔައިމާ، އެއަށް ޖަވާބު ދެއްވީމާ، އަޅުގަނޑު އެބަޖެހޭ ރައްޔިތުންނަށް އިތުރަށް ސާފުކޮށްދޭން. އެގޮތުން، އަޅުގަނޑު ހަމަ މި ރަށުގައިވެސް މި ދަންނަވާލީ، ތަރައްޤީގެ ވާހަކަ ދައްކަމުންދާއިރު، ބުރުންޏަށް މީގެކުރީގެ ފަސް އަހަރެއްހާ ދުވަހުގެ ތެރޭގައި، މިކަހަލަ ރައުސްމާލެއް އުފައްދަން، ދައުލަތުގެ ބަޖެޓުން ނެތޭ ހޭދަވެފައި، ހަމަ އެންމެ ލާރިއެއްވެސް. އެކަމަކު މި ހިނގާ ފަސް އަހަރުގެ ޒަޢާމަތުގެ ތެރޭގައި، ބުރުންޏަށް ގާތްގަނޑަކަށް ފަސްދޮޅަސް މިލިއަން ރުފިޔާ މިހިރީ ހޭދަކުރެވިފައޭ.\nއަޅުގަނޑު ހަމަ ވަރަށް ކުރުކޮށް މި ވާހަކަ ދަންނަވާނަން އިނގޭތޯ. އަޅުގަނޑުމެން ބުނަމުން މިގެންދަނީ، އޭގެކުރީގެ ސަރުކާރުން ހިންގާފައި، 2013ގެ ކުރީގައި ހިނގައިދިޔަ ފަސް އަހަރުގެ ދެ ސަރުކާރުން ހިންގާފައި އޮތް ކޮންމެ މިކަހަލަ ބޮޑު މަޝްރޫޢަކަށް، އަޅުގަނޑުމެންގެ ތަފާސް ދައްކާގޮތުން ވެއްޖިއްޔާ ހަ މަޝްރޫޢު ހިނގައިފިއޭ. އެހެންވެގެން، އެހާ ޚަރަދު ބޮޑުވެފައި، ނޫނީވިއްޔާ ބަޖެޓުގައި އެހާބޮޑު ބުރައެއް މިކަންކަމުގައި އުފުލަން މިޖެހެނީ. ތަންކޮޅެއް ސަމާސާކޮށް މި ވާހަކަ ދައްކަންޏާ، މިއިން ބުނެވެނީ ކީކޭތޯ؟ އެބޭފުޅުންގެ ތިން އަހަރުގައި ކުރެއްވި މަސައްކަތް، މި ފަސް އަހަރުގެ ތެރޭގައި، އެބޭފުޅުންގެ އަށާރަ އަހަރުގެ މަސައްކަތް ކުރެވިއްޖެއޭ ނޫންތޯ މި ބުނަނީ. އެބޭފުޅުންނަށް އަށާރަ އަހަރު ދިންނަމަ، އެބޭފުޅުން ކުރައްވާނެ މަސައްކަތް، އެބޭފުޅުންގެ ތިން އަހަރުން ދައްކަވައިދެއްވި ނަތީޖާއަށް ބިނާކޮށް، އެބޭފުޅުން އަށާރަ އަހަރު ދުވަހު ކުރައްވާނެ މަސައްކަތް، މި ހިނގާ ފަސް އަހަރުގެ ތެރޭގައި ކުރެވިއްޖެއޭ ދޮގެއްތޯ މި ބުނަނީ. އަންނާނެ މިއަށް ރައްދު. އެކަމަކު ޙަޤީޤަތަކީ އެބޭފުޅުން ހިންގި ކޮންމެ މަޝްރޫޢަކަށް މި ސަރުކާރުން ހަ މަޝްރޫޢު ހިންގައިފި. އަދި ހިންގަނީކީ ކުދިކުދި މަޝްރޫޢެއް ނޫން. އެބޭފުޅުންވެސް ގަބޫލުކުރައްވައިގެން ތިއްބެވީ ރާއްޖޭގައި އެއްގޮތަކަށްވެސް ދިހަ ބުރިއަށްވުރެ މައްޗަށް އިމާރާތް ނުކުރެވޭނެކަން.\nއެހެންވީމާ، މިއަދު މާލޭގައި ހުޅަނގު ދެކުނު ފަރާތަށް ވަޑައިގެންފައި، ހޮސްޕިޓަލްގައި ރޭޑިއޭޝަން މެޝިން، ނޫނީވިއްޔާ ރޭޑިއޭޝަން ރައްކާތެރި ކުރާ ހިސާބު ހުރީ، ނޫނީވިއްޔާ އެންމެ މަތީގައި ރެސްޓޯރެންޓް ހުރީ ކިހާ ހިސާބެއްގައިތޯ ބައްލަވައިލައްވަން ޖެހިއްޖިއްޔާ، ހަމަ ޙަޤީޤަތުގައިވެސް އެބޭފުޅުންގެ ކަރުފުޅަށް ނާރުއަރާނެ.\nއެހެންވީމާ، މިއީ އަޅުގަނޑުމެންގެ ތަފާތު ހުރިގޮތަކީ. މިއަދު އަޅުގަނޑުމެން އެ ސްޕީޑްގެ ވާހަކަ ދައްކާއިރު، މިއަދު އަޅުގަނޑުމެންނަށް އެބަ ބުނެވޭ އިނގޭތޯ. ބިން ހިއްކާލަންވެސް މިތާ ކައިރީގައި އަނެއް ބިތުގައި މިއޮތް ގުރައިދޫގެ ބިން ހިއްކުމުގެ ކަންތައްވެސް ދެތިން ދުވަހެއްގެ ތެރޭގައި ކޮށްލެވޭނެ ކަމެއް ނޫންހޭ. އަޅުގަނޑުގެ ސަރުކާރުން ކަށަވަރުކޮށްދީފިއޭ، ދެތިން ދުވަހުގެ ތެރޭގައި ކުރާނެކަން. އެމް.ޓީ.ސީ.ސީ އިން އިޢުލާނު ކުރައްވައިފި. ޝައްކެއްވެސްނެތްގޮތުގައި، މިއީ ދިގު މުއްދަތު ނަގައިގެންދިޔަ މަޝްރޫޢެއް. އެކަމަކު ދިގު މުއްދަތު ނަގައިގެންދިޔަ މަޝްރޫޢަކަށް ވާންޖެހޭ ސަބަބު، ދެންމެ ރިޔާޒް އެ ވިދާޅުވެދެއްވީ. އެމް.ޓީ.ސީ.ސީ އަކީ ޚިދުމަތް ނުދެއްވޭތީ، ކުރީގެ ސަރުކާރުތަކުން ވިސްނާފައި، ބަންދުކުރަން ނިންމާފައި އޮތް ކުންފުންޏެކޭ. ފެލިވަރަކީ، ނޫނީވިއްޔާ މިފްކޯއަކީ، ހަމަ އެގޮތަށް ނިންމާފައި އޮތް ތަނެކޭ. މިފްކޯގެ މަސައްކަތްވެސް ތިން ކުންފުންޏަކަށް ބަހާލައިގެން ކުރަމުން ގެންދިޔައީ. މިފްކޯއަކީ ފައިދާވި ތަނެއްނޫން. އަނެއްކާ މަސްވެރިންނަށް ވަކި އަގެއްދީފައި މިކަން ކުރާއިރަކު މިފްކޯއަކަށް އޭގެ ފައިދާއެއް ނުލިބޭ. ފައިދާ ލިބެމުންދާނެ ގޮތަކަށް އެކަން ބަދަލުކުރުމުގެ ބަދަލުގައި އަނެއްކާވެސް މިފްކޯ ބައިބައިކޮށްލާފައި ތިން ކުންފުންޏަކަށް ހެދީމާ، އަދި އިހަށްވުރެ އުނދަގޫ މިފްކޯ އުފުލަންޖެހުނީ. އަނެއްކާވެސް އެ ތިން ކުންފުނި އެއްކޮށްލައިގެން މިފްކޯގެ މަސައްކަތް ކުރެވޭތޯ ބަލަމުން މިގެންދަނީ. އަނެއްކާ މިފްކޯގެ ބެލެނިވެރި ކުންފުންޏެއްގެ ގޮތުގައި އެސް.ޓީ.އޯ. ހަމަޖެއްސީ ސަރުކާރުގެ ކުންފުނިތައް ވަރުގަދަކުރަން. ސަރުކާރުގެ ކުންފުނިތައް ވަރުގަދަ ކުރުމުގެ ބޭނުމަކަށްވަނީ، އަޅުގަނޑުމެން މިކުރާ މަސައްކަތްތައް، ތަރައްޤީގެ މަސައްކަތްތައް ބުރުނީގައި، ނޫނީވިއްޔާ ވިލުފުށީގައި، ނޫނީވިއްޔާ އައްޑުއަތޮޅު ހިތަދޫގައި މިކުރާ މަސައްކަތުގެ ސްޕީޑް އަވަސްކުރަން.\nއެހެންވީމާ، މިހާރު އެ ވިދާޅުވަނީ ކީކޭތޯ؟ މިހާރު އެ ވިދާޅުވާ ވާހަކަފުޅުގައި، އެބޭފުޅުންނަށް ހަމަ ވިދާޅުވެވެން އޮތީ ރައީސް ޔާމީނުގެ ސަރުކާރުގައި ފަށާފައި މިހިރަ ތަރައްޤީގެ އެއްވެސް މަޝްރޫޢެއް ތިމަންނާމެން ނުހުއްޓާނަމޭ. ކުރިއަށޭ ގެންދާނީ. އެއީ، ދެން ހަމަ ޝައްކެއްވެސް އޮތް ކަމެއްނޫން ދޮގެއްތޯ. ދެންމެ ޠާރިޤު އެ ވިދާޅުވީ، ކުޅުދުއްފުށި، ސިޓީއަކަށް ބަދަލުވާނެގޮތް. ޠަބީޢީގޮތުން އެކަންވާނެ. ނުވަހާސް އެތައް ބައެއް އުޅޭ ރަށެއް ކުޅުދުއްފުށްޓަކީ. ހަމަ ދިހަހާސް ހަމަވާއިރަށްވެސް މިހާރު ޤާނޫނު އޮތްގޮތުން ކުޅުދުއްފުށި، ސިޓީއަކަށްވާނެ. އޭގައި އެބޭފުޅުން ނުޖެހޭ، މުޑުވައް ކުރައްވައިގެން އިތުރު މީހުން ދުނިޔެއަށް އުފައްދައިގެން ނޫނިއްޔަކާއެއް ދިހަހާސް އަވަހަށް ހަމަކުރާކަށް. އެހެންވީމާ، އެއީ ޠަބީޢީގޮތުން ވާނެ ކަންތައްތައް އެ ހުންނަނީ. އެހެންވީމާ، ރައީސް ޔާމީން ފަށާފައި ހުރި މަޝްރޫޢުތަކުގެ ތެރެއިން ނުނިމިހުރި މަޝްރޫޢުތައް ހިންގާނެ. ކޮންމެ ސަރުކާރަކުންވެސް ހިންގާނެ. އެއީ، ރައްޔިތުން އެދޭގޮތް ކަމުގައިވާތީ. މިހާރު ކުޅުދުއްފުށީގައި އެއަރޕޯޓް ގޮސްފައި އޮތް ހިސާބުން ކިހިނެއްތޯ ކުޅުދުއްފުށީގެ އެއަރޕޯޓް، އެއްވެސް ބަޔަކަށް ހުއްޓައިލެވޭނީ؟ އެކަމެއް ހުއްޓައެއްނުލެވޭނެ. އެއީ ހިނގާނެ ކަންކަން.\nއެހެންވީމާ، މެނިފެސްޓޯގައި އާ ކަންކަމެއް ނައިސްފައި، މިހާރު އަޅުގަނޑަށް މި ގަބޫލުކުރެވުނީ، އެބޭފުޅުންގެ މެނިފެސްޓޯއަކީ ރައީސް ޔާމީނުގެ ސަރުކާރުގައި ކުރަމުންގެންދާ މަސައްކަތުގެ ތެރެއިން ނުނިމިހުރި ކަންތައްތައް ނިންމާލަދިނުމޭ. އެއީ، އެބޭފުޅުންގެ މެނިފެސްޓޯ. މިއީ ތަންކޮޅެއް ސަމާސާކޮށް. އަޅުގަނޑަށް އެނގޭ، މިއަށް ރައްދު ދެއްވާނެކަންވެސް.\nއެކަމަކު އަޅުގަނޑު ހަމަ ރައްޔިތުންނަށް ދަންނަވާލަން ބޭނުން. އަޅުގަނޑުމެންނަށް އާ ކަމެއް ނުވިސްނޭ. އާ ކަންކަމުގެ ތެރޭގައި، އެ ވިދާޅުވާ ވާހަކަތަކުގެ ތެރޭގައި ވިދާޅުވެދާނެ، ކޮންމެވެސް ފީއެއް ކަނޑާލަފާނަމޭ. އެކަމަކު ރައްޔިތުންނަށް ބޭނުންވާ ބޮޑެތި މަޝްރޫޢުތަކުގެ ވާހަކަ ދައްކަވާށޭ. އެއަށް ފައިސާ ހޯއްދަވާނެ ގޮތުގެ ވާހަކަ ދައްކަވާށޭ. އޭގެ ކަންކަމުގެ ވާހަކައެއް ނާދެއެއްނޫންތޯއޭ.\nޒުވާނުންގެ ވާހަކަ މިއަދު ދައްކާއިރު، ޒުވާނުންގެ ވާހަކަ މިއަދު ބުނަންވެސް އެނގުނީ 2013 އިން ފެށިގެން ރައީސް ޔާމީނަށް. ނޫނީވިއްޔާ ރިޔާސީ ކެންޑިޑޭޓެއްގެ ގޮތުގައި ހުރި ޔާމީނަށް، އެ ވާހަކަ ދައްކަންވެސް އެނގުނީ. އަޅުގަނޑު އިއްޔެ ޕޯޑިއަމެއްގައި ވާހަކަ ދައްކަމުން ދެންނެވިން، މީގެކުރީގެ ސަރުކާރުތަކަށް، ދިވެހިރާއްޖޭގެ އާބާދީ ޒުވާންވަމުން އަންނަ ނިސްބަތްތަކަށް އެބޭފުޅުންގެ ވިސްނުންފުޅު ފޯރާފައި އޮތް ކަމެއް ނޫނޭ އެއީކީ. އަދި އެމީހުން ކުށުން ދުރުކުރުވުމަށްޓަކައި ވަޒީފާ ދިނުމާއި، ވަޒީފާގެ ފުރުޞަތު އުފެއްދުމާއި، އެމީހުންނަށް ބޭނުންވާނެ ކުޅިވަރު ކުޅެވޭނެ ވަސީލަތްތައް، ރާއްޖޭގެ އެކި ހިސާބުގައި ޤާއިމުކުރުމާ، މިކަންކަން އަޅުގަނޑުމެން އޭރު ކޮށްފައި ހުރިނަމަކަ، އަޅުގަނޑުމެންގެ ކުށުގެ ރެކޯޑުތަކެއް އެހާ މަތިވެގެނެއް ނުދިޔައީސް. އެ، ތަފާސް ހިސާބުން މިއަދު އެބަ ފެނޭ. އެހެންވީމާ، އޭރު އަޅުގަނޑުމެން ޒުވާނުން ބާރުވެރިކުރުވާ ވާހަކައާއި، ޒުވާނުންނަށް ކަންތައްތައް ފަހިވާންޖެހޭނެ ވާހަކައާއި، ޒުވާނުންނަކީ ދިވެހިރާއްޖޭގެ އިޤްތިޞާދުގެ އިންޖީނު ކަމަށް، ނޫނީ ޑައިނަމޯ ކަމަށް އަޅުގަނޑު ބުނެ، ޒުވާނުންގެ ވާހަކަ އަޅުގަނޑު އެޖެންޑާގައި، އިސްކަމެއްގެ ގޮތުގައި ލީ.\nމިއަދު މި ދެކެވޭ ވާހަކައަކީ، ޒުވާނުންނަށް ރައީސް ޔާމީން ކޮށްދޭން ބުނެފައި ހުރި ކަންތައްތަކުން މިވެނި މިވެނި ކަންކަން އެބަހުއްޓޭ ނުފުދި. ޝައްކެއްވެސްނެތް، ކަންކަން ހުންނާނެ ނުފުދި. އެކަމަކު އެނގޭ އެއްޗަކީ، ފުދިފައި ހުރި ކަންތައްތައް ސަތޭކައަކުން ނުވަދިހައަށް ވެއްޖިއްޔާ، ނުފުދޭ ކަންތައްތައް ސަތޭކައަކުން ދިހައަކަށްވާކަން. އެއީ ނުފުދި ހުރި ކަންކަމުގެ ވާހަކަ ނޫންތޯ އެ ވިދާޅުވަނީ. އެހެންވީމާ، އެ ނުފުދި ހުރި ކަންކަންވެސް، އެހެން ބަޔަކު ކުރަން ކޮންމެހެން އުޅޭނެކަމެއްނެތް. ފުޓްސަލް ދަނޑުތަކުގެ ވާހަކަ ދައްކާ ކަމަށްވަންޏާ، ފުޓްސަލް ދަނޑުތަކުގައިވެސް އަޅުގަނޑު މި ދައްކަނީ، މިހާރު ސާޅީސް ހަ ޕިޗް، އާ ޕިޗް އެއޮތީ ގެނެވިފައި. އަދި މިހާރު ނުހެދި ހުރި ދަނޑުތައް ހެދުމަށްޓަކައި ހައުސިންގ މިނިސްޓްރީއާއި، އެފް.އޭ.އެމް ގުޅިގެން މަސައްކަތްތަކެއް އެދަނީ ކުރަމުން. އިރާދަކުރެއްވިއްޔާ އެހުރިހާ ކަމެއް ނިމޭނެ.\nދެން އަސާސީ ޚިދުމަތްތަކަށް ނަގާ ފީ އެއްވަރުކުރާ ވާހަކަ ދައްކާއިރު، މި ބޭބޭފުޅުން ހިމެނިވަޑައިގަންނަވައިގެން ސަރުކާރުތަކެއް އުފެދި، ސަރުކާރުތަކެއް ކޯލިޝަނެއްގެ ތެރެއިން ހިނގައި ނިމިއްޖެ ނޫންތޯ. ކީއްވެގެންތޯ 24 ގަޑިއިރުގެ ކަރަންޓް، ރާއްޖޭގެ ހުރިހާ ރަށަކަށް ފޯރުކޮށްނުދެވިގެން މިއުޅުނީ؟ މިއަދު 24 ގަޑިއިރުގެ ކަރަންޓް، ރާއްޖޭގެ ހުރިހާ ދިމާއަކަށް ފޯރުކޮށްދެވިއްޖެ. އަދި މާލޭގެ ރޭޓްތަކާއި، ރާއްޖޭގެ އެކި ހިސާބުގައި ކަރަންޓް ބޭނުންކުރާ ރޭޓްތަކުގެ އަގު އެއްވަރު ކުރެވިއްޖެ. ފެނުގެ އަގުތައްވެސް، އަޅުގަނޑުމެންނަށް ހަމަ ދާދި އެއްހަމައަކަށް އެބަ ގެނެވޭ. އެކަމަކު މިއަދު 24 ގަޑިއިރުގެ ކަރަންޓް ލިބޭ ތަންތަނުގައި ކަރަންޓްގެ ޙާލަތު، ކަރަންޓް ބޭނުންކުރުން އިތުރުވުމާ ގުޅިގެން ހަމަ އިންޖީނުތަކަށް މައްސަލަޖެހޭނެ. އިންޖީނުގެ ކެޕޭސިޓީ ކުޑަވެގެންދާނެ. އަޅުގަނޑުމެންގެ ފެނަކައިގެ މެނެޖިންގ ޑިރެކްޓަރ، ސީ.އީ.އޯ ލަމްޢާން މި އިންނެވީ. އަޅުގަނޑު ނުބުންޏަސް ލަމްޢާންވެސް މިއަދު ވިދާޅުވާނެ. ރާއްޖޭގެ ރަށްރަށަށް މި ދިމާވާ މައްސަލަތައް ޙައްލުކުރުމަށްޓަކައި އަޅުގަނޑުމެން މިހާރު މާލެއަށް އެތެރެވެއްޖެ ތިރީސް ހަތަރު އިންޖީނު. އެހެން ނޫންތޯ. އެކި ސައިޒްގެ ތިރީސް ހަތަރު އިންޖީނު އެތެރެވެއްޖެ. އެހެންވީމާ، އަޅުގަނޑާ އިދިކޮޅު ބޭފުޅުން ވާހަކަފުޅު ދައްކަވާއިރު، މި ރަށުން ކަރަންޓް ކެނޑޭ ވާހަކަ ނުދައްކަވައި ވިދާޅުވޭ، ތިރީސް ހަތަރު އިންޖީނު ގެންނާނެ ގޮތެއް. ރައީސް ޔާމީން އިންޖީނުތައް އެހެރީ ގެނެސްފައި.\nއެހެންވީމާ، އެކަހަލަ ވާހަކައަކަށް އެބޭފުޅުންނެއް ޖަވާބުދާރީއެއް ވެވަޑައެއްނުގަންނަވާނެ. ސުވާލު ކުރައްވާ ކަންކަމުގެ ތެރޭގައި، އަމާނާތްތެރިކަން ނެތްކަމުގެ ވާހަކަ، އެކިއެކި ބޭފުޅުން ދައްކަވާއިރު، އެ ވާހަކަ ދައްކަވާ ބޭފުޅުންގެ އަމާނާތްތެރިކަން ހުރި މިންވަރު، އަޅުގަނޑުމެންގެ ޚިޔާލަށް ގެންނަމާ ހިންގަވާ. ކޯލިޝަނެއްގެ ތެރޭގައި، އިއްތިހާދެއްގެ ތެރޭގައި ސަރުކާރެއް ހިންގުމަކީ ދަތިކަމެކޭ އަދި އެއްބަޔަކު އަނެއް ބަޔަކަށް އިތުބާރު ނުކުރާނެއޭ، އެންމެ ފުރަތަމަ ބުނި މީހަކީ އަޅުގަނޑެއް ނޫނޭ. އެންމެ ފުރަތަމަ އެ ވާހަކަ ދެއްކި ބަޔަކީ، ތިން ހަފްތާ ނުވަނީސް ހޯމް މިނިސްޓަރު ކަމުން ޤާސިމް ވަކިވެވަޑައިގަންނަވަން ޖެހިއްޖެ، އެމް.ޑީ.ޕީ ސަރުކާރުގައި. އެއާ ގުޅިގެން އެންމެ ވަރުގަދައަށް އެ ވާހަކަފުޅު އޭރު ދައްކަވަމުން ގެންދެވީ، އޭރުގެ ރައީސް. ރައީސް ނަޝީދު އެ ވާހަކަ ދެއްކެވީ. އަދި އެމް.ޑީ.ޕީ.ގެ އިއްތިހާދު، ނޫނީ އެމް.ޑީ.ޕީ.ގެ ފަރާތުން މިބުނަނީ، ކޯލިޝަނެއްގެ ތެރޭގައި މަސައްކަތް ކުރާއިރު ހުންނަ އުނދަގޫތަކެއްގެ ވާހަކަ. އެކަމަކު ޙަޤީޤަތަށް ދަންނަވާ ކަމަށްވަންޏާ، އަޅުގަނޑު ދަންނަވާނީ އެއީ ތެދު ވާހަކައެކޭ. ކޯލިޝަނެއްގެ ތެރޭގައި މަސައްކަތް ކުރާއިރު، އެއްބަޔަކު އަނެއް ބަޔަކު ރުއްސައިގެން އެއްބަޔަކަށް ބޭނުންވާ ކަންތައްތައް އަނެއް ބަޔަކު ފުއްދައިދީގެން ކުރާއިރު، އެކަންކަމުގައި ހުންނާނެ ދަތިތަކެއް.\nއެހެންވީމާ، މިއަދު އެއީ މައްސަލަ ނުޖެހޭނެ ކަމެއް ކަމުގައި ވިދާޅުވެފައި، މައްސަލަ ޖެހޭނެ ކަމެއް ކަމަށް އޭގެކުރީގައި ވިދާޅުވީމާ، އެހެންވީމާ، އޭގެކުރިން އެބޭފުޅުން އެ ވިދާޅުވި ވާހަކަ އަޅުގަނޑު ތަކުރާރު ކުރީމާ، އެއްގޮތަކަށްވެސް އަޅުގަނޑަކަށް އެއަކަށް ޖަވާބު ދެއްވާކަށް ޖެހިވަޑައެއްނުގަންނަވާނެ. އެއީ، އެ ޚިޔާލުގެ އެންމެ ފުރަތަމަ މުޞައްނިފުންނަކީ، ޚިޔާލު އުފެއްދި ބަޔަކީ އެބޭފުޅުން ކަމުގައިވާތީ. އަދި އެބޭފުޅުންގެ ސަރުކާރުގައި ދައްކައިފި، ކޯލިޝަން ރޫޅިގެން ދިޔަތަން. އެހެންވީމާ، ދެން މިއަދު ކިހިނެއްތޯ ކޯލިޝަންގެ ތެރޭގައި މަސައްކަތް ކުރެވޭނެ ވާހަކަ އެބޭފުޅުން ވިދާޅުވިޔަސް ގަބޫލުކުރާނީ؟ އެހެންވީމާ، ރައްޔިތުންގެ ސިކުނޑިތަކަށް ވިސްނޭވަރަށް ވާހަކަ ދެއްކެވީމާ، ރައްޔިތުންނަށް ވިސްނޭނެ. އެހެން ނޫނީވިއްޔާ ބަދަލުކުރަމުން، ފުރޮޅަމުން މިކަން ގެންދިޔައިމާ ކަމަކުނުދާނެ.\nއަޅުގަނޑުމެން މިކަހަލަ ހުރިހާ ރަށްރަށެއްގައި، އާބާދީ ކިތަންމެ ކުޑަޔަސް، މިތަންތަނުގައި މިއޮތީ އިސްލާމީ މުޖުތަމަޢެއް. މިއިން ކޮންމެ ރަށެއްގައި މިއޮތީ. މަޢުޞޫމް ރައްޔިތުންތަކެއް މިތާ މިތިބީ. ރައްޔިތުން ގޯސް ބަޔަކަށް ހަދަންޏާ، ގޯސް ބަޔަކަށް ހަދަނީ، މަގުފުރައްދަނީ، އެމީހުންނަށް ނުބައި މެސެޖާއި، ނުބައި މަސައްކަތް ކުރަން ލީޑަރުން ހިތްވަރުދޭތީ.\nއަޅުގަނޑުމެންނަށް މިދޭތެރެއިން ފެނުނު، އަޅުގަނޑުގެ ރަނިންގމޭޓް ކުރެއްވި މަސައްކަތެއް، ސޯޝަލް މީޑިއާގައި. ފުވައްމުލަކަށް ކުރެއްވި ޒިޔާރަތުގައި، ކުޑަކުއްޖަކަށް ވޮށުފިލާގައި ޤުރްއާނުގެ ސޫރަތުން ބައެއް ލިޔެދެއްވަނީ. ސޯޝަލް މީޑިއާގައި ކޯއްޗެއްތޯ، އަޅުގަނޑުމެންގެ އިދިކޮޅު މީހުން ލިޔަމުން މި ގެންދިޔައީ. މި ދެންނެވީ، މިވަރުގެ ކަންތަކަށް ފާޑުކިޔީމާ މައްސަލައެކޭ މިއީ. ސޯޝަލް މީޑިއާގައި ލިޔަމުން ދިޔައީ، އެ ކުއްޖާ އެއިނީ ބިރުންނޭ. ތެދެއްމެ، އަޅުގަނޑުމެން ބޭނުންވަނީ އަޅުގަނޑުމެންގެ މަންމައިންނާއި ބައްޕައިންނާ ބޮޑެތިކުރާ ކުދިންނަކީ، ﷲ އަށް ބިރުވެތިވާ ޞާލިޙު ކުދިންނަށްވާން. އަޅުގަނޑުމެން ބޭނުމެއްނޫނޭ، އެކުދިން ބިރު ފަހަނަޅައިދާކަށް. އެހެންވީމާ، މިއިން އެބަ ބުނެދޭ ނޫންތޯ އެމީހުންގެ ވާހަކަ. މީގެކުރީގައި އަޅުގަނޑުމެން ދަންނަ ވާހަކަ ވާހަކައެއްނޫން، އިޞްޠިލާޙުތަކެއް ނޫން، ފްރޭސްތަކެއް ނޫން، ބިރު ފަހަނަޅައިދިޔުން އެއީ. އެހެންވީމާ، ތެދެއްމެ، އެ ކުއްޖާ ޤުރްއާން ކިޔަވަން، ނޫނީވިއްޔާ އެ ސޫރަތުގެ ބައެއް ދަސްކުރަން އެ ކުއްޖާ އެއިނީ ބިރުވެތިވެ. އެއީ ތެދު ވާހަކައެއް. އެކަމަކު އޭނާ ބިރުވެތިވެ އެއިނީ ﷲ އަށް. އެއީ، ޞާލިޙު ކުއްޖެއްގެ ގޮތުގައި، އަޅުގަނޑުމެންގެ ދަރިން ބޮޑުކުރަން ބޭނުންވަނީ. އެކުދިން ޒުވާން ކުދިންނަށްވީމާ، އެކުދިން ލައްވައި ވިޔާނުދާ ކަންތައްތައް ކުރުވަންޏާ ކުރުވަނީ އެއަށްވުރެ ބޮޑެތި މީހުން. އޭގެތެރޭގައި ހަމަ ސިޔާސީގޮތުން މަންފާ ހޯދަން ބޭނުންވާ މީހުން އޭގެތެރޭގައިޝާމިލުވެފައި ހުންނާނީ.\nއެހެންވީމާ، އަޅުގަނޑުމެން ބޭނުންވަނީ އަޅުގަނޑުމެންގެ ރާއްޖޭގައި މި ބޮޑެތިވާ ކުދިންނަކީ ޅަދޮޅު އުމުރުފުރައަށް އައިމާ، އެކުދިންނަކީ ޞާލިޙު ދިވެހި ރައްޔިތުންނަށްވުން. އިސްލާމީ ޘަޤާފަތެއްގައި އިސްލާމީ އުސޫލުތަކުގައި ތިބެން. އަޅުގަނޑު މި ވާހަކަ ދެއްކީމާވެސް އަޅުގަނޑަށް މިއަށްވެސް ހަމަ ރައްދު އެބައާދޭ. އަޅުގަނޑުވެސް ހަމަ އެ ވާހަކަ ދަންނަވާނަން އިނގޭތޯ. އަޅުގަނޑު ދަންނަވަމުން މި ގެންދިޔައީ، އެބޭފުޅުންގެ މެނިފެސްޓޯއަކުން އެންމެ ޖުމްލައެއްވެސް އަޅުގަނޑަކަށް ނުފެނެއޭ، ދިވެހިރާއްޖޭގައި އޮންނަންވާނީ ސައްތައިންސައްތަ އިސްލާމީ މުޖުތަމަޢެއް ކަމަކަށް. އެންމެ ޖުމްލައެއްވެސް ނުފެނެއޭ. ކޮބައިތޯ މީގެ ޖަވާބު އެބޭފުޅުން ދެއްވާގޮތް. އެބޭފުޅުންގެ ޖަވާބު މީގައި ދެއްވަން އެނގިވަޑައިގެންނެވި ގޮތަކީ، ޤާނޫނުއަސާސީގައި އޮންނާނެއޭ، ދިވެހިރާއްޖޭގެ ދީނަކީ އިސްލާމްދީނޭ. އެހެންވީމާ، ޖެހޭހޭ އިތުރަށް ޖަވާބުދޭން. ޤާނޫނުއަސާސީގައި ނެތް ކަންތައްތަކުގެ ވާހަކަތޯ އަޅުގަނޑުމެން މި ދައްކަނީ. ޤާނޫނުއަސާސީގައި މިކަން މިހެން އޮއްވައެއް ނޫންތޯ، ހަމަ އެބޭފުޅުންގެ ސަރުކާރުގައި، ރައީސުލްޖުމްހޫރިއްޔާ ސޮއިކޮށްފައި، އޭރު ހުންނެވި އިސްލާމިކް މިނިސްޓަރު މަރްޙޫމް މަޖީދަށް ސިޓީއެއް ފޮނުއްވީ. ރާއްޖޭގައި އިސްލާމްދީން ނޫން ދީންތަކަށް އަޅުކަންކުރާނެ ތަންތަން ރާއްޖޭގައި ޤާއިމުކުރެވިދާނެތޯ؟\nއެ ޤާނޫނުއަސާސީގައި މިހެން ނެތްދުވަސްވަރެއްގައިތޯ، އެ ފޮނުއްވީ. ހަމަ ޤާނޫނުއަސާސީގައި އެ ވާހަކަ އޭރުވެސް އޮތޭ. އަދި ޤާނޫނުއަސާސީއަކީ، އަޅުގަނޑުމެން އެއަށް ޢަމަލުކުރަންޖެހޭ އަދި އަޅުގަނޑުމެން އޭގެ ތެރޭގައި އުޅެންޖެހޭ ޗާޓު ކަމަށްވަންޏާ، އެވެސް ހަމަ އެބޭފުޅުންގެ އިޞްތިލާޙެއް އެބޭފުޅުން ގެނައީ. ޗާޓުން ބޭރުގައި ހުރިހާ ކަމެއްގެ ވާހަކަ ދެއްކެވީވެސް އެބޭފުޅުން ދޮގެއްތޯ؟ މިއީ، އަޅުގަނޑުމެން އުފައްދައިގެންއުޅޭ ވާހަކަ ވާހަކައެއްނޫން މިއީކީ. އެހެންވީމާ، ދިވެހިރާއްޖޭގައި އޮންނަންވާނީ، ސަތޭކައިންސަތޭކަ އިސްލާމީ ދައުލަތެކޭ، އަޅުގަނޑުމެން ބުނަމުންގެންދާތީ، އަދި އެ ވާހަކަ އެބޭފުޅުންގެ މެނިފެސްޓޯގައި ނެތީ ކީއްވެގެންތޯ، ސުވާލު ކުރާތީ، މި ވިދާޅުވަނީ، ޤާނޫނުއަސާސީގައި މިހެން ލިޔެފައި ހުންނަކަންކަން ތިމަންނާމެން ލިޔަންޖެހޭހޭ.\nބުރުނީގެ ރައްޔިތުން ތިޔަ ތިއްބެވީ، މި ރަށް ގިރާތީ ކަންބޮޑުވެފައި. ޤާނޫނުއަސާސީގައި ނެތީތޯ؟ ސަލާމަތްތެރިކަމާއެކީ، އަޅުގަނޑުމެން ރައްޔިތުންނަށް ބޭނުންވާ އަސާސީ ޚިދުމަތްތައް ފޯރުކޮށްދޭންވާނެއޭ. ޤާނޫނުއަސާސީގައި ނެތީތޯ، ސާފު ބޯފެން ލިބެންވާނެކަމަށް. ރައްކާތެރިކަމާއެކީ ގެދޮރުވެރިވުމުގެ ޙައްޤަކީ، ކޮންމެ މީހަކަށް އޮންނަ ޙައްޤެއްކަމަށް ނެތީތޯ؟ ކޮންމެ ދިވެހި ރައްޔިތަކަށް، ޞުލްޙަވެރިކަމާއި އަމާންކަމާއެކީ، މިނިވަންކަމާއެކީ ރާއްޖޭގައި އުޅެވޭނެކަން ޤާނޫނުއަސާސީގައި ނެތީތޯ؟ ކޮންއިރަކުތޯ އެންމެބޮޑެތި ޖަރީމާތައް ހިންގާފައިހުރީ. ކޮންއިރަކުތޯ، އަޅުގަނޑުމެންގެ ނަފްސުތަކަށް އެންމެބޮޑެތި ގެއްލުންތައް ދެވިފައިހުރީ. ކޮންއިރަކުތޯ، އެންމެބޮޑަށް ރަޙުމްކުޑަގޮތަކަށް މީހުން ކަތިލާވައްޓާފައިހުރީ. ކޮން ސަރުކާރަކުންތޯ، ޤާނޫނުއަސާސީގައި މި މާއްދާ އޮވެގެން، ދެކިގެން ގޮނޑުދޮށްތައް ޙިމާޔަތްކުރުމާއި، ރައްޔިތުންނަށް ބޭނުންވާ ސާފު ބޯފެން ފޯރުކޮށްދިނުމާ، މިކަންކަން މި ކުރަނީ ކޮން ސަރުކާރަކުންތޯ؟ އެހެންވީމާ، ޤާނޫނުއަސާސީގައި ލައްކަގިނަ ވާހަކަ އެބަހުރި. އެކަމަކު ޤާނޫނުއަސާސީގައި ހުރި ވާހަކަތައް، އެފަހަރަކު އެ ބަޔަކު ކިޔަން ބޭނުންވާ ފަސޭހަކަމެއްގައި، ނޫނީވިއްޔާ، އެމީހުންނަށް އެ ކިޔަން ބޭނުންވަނީ، މިވެނި ތަންކޮޅެއް ކަމަށްވަންޏާ ކިއިދާނެ. އެހެން ކިޔައިފިކަމަށްވަންޏާ ނުކުންނަ މައްސަލަތައް މި ނުކުންނަނީ.\nއަދިވެސް އަޅުގަނޑު ދަންނަވާނަން. އެބޭފުޅުންނަށްވެސް ރައްކާތެރިވާނީ، އެބޭފުޅުންގެ މެނިފެސްޓޯގައި ދިވެހިރާއްޖޭގައި ތިމަންނާމެން ގަބޫލުކުރަނީ، ދިވެހިރާއްޖެ އޮންނަންވާނީ، ސަތޭކައިންސަތޭކަ، އިސްލާމީ ދައުލަތެއްގެ ގޮތުގައިކަމަށް އެބޭފުޅުން ލިޔުއްވާ! އެ ލިޔުއްވީމާ، ރައްޔިތުން އެބޭފުޅުން ބަލައިގަންނާނީ. އަދި އެބޭފުޅުންނާއެކީ، މަސައްކަތްކުރާ ޕާޓީތަކުންވެސް އެބަޖެހޭ އެލިޔުއްވަން ބާރުއަޅުއްވަން. މިއީ، ރައީސް ޔާމީނަށްޓަކައި ކޮށްދޭކަމެއްނޫން. މިއީ، އަޅުގަނޑުމެންގެ އިސްލާމީ ޝަޚުޞިއްޔަތު ދެމެހެއްޓުމަށްޓަކައި އަޅުގަނޑުމެން ކުރާކަމެއް. އެހެންވީމާ، މިކަހަލަ ވާހަކަ އެބޭފުޅުން ދައްކަވަނީ، އަޅުގަނޑަށް ފެނިގެން މިދިޔަ ހަމަ ޙަޤީޤަތުގައިވެސް، އަޅުގަނޑުމެން ދައްކާ ކޮންމެ ވާހަކައެއް، ރައްޔިތުންނަށް އޮޅުވާލާފައި، އެހެން ކޮންމެވެސް ރިވާއެއް މިއިން ކަމަކުން ގެނެސްދެވޭތޯ. އެކަމަކު ރައްޔިތުން ހޭލުންތެރިވާންވީ، މިކަހަލަ ކަންކަމާ. ރައްޔިތުން ހޭލުންތެރިވާންވީ. އަޅުގަނޑުމެން މި ދައްކާ ވާހަކަ ފުރޮޅާލައިގެން އެގޮތްމިގޮތަށް ދެއްކީމާ، ރައްޔިތުން އެބަ ވިސްނަންޖެހޭ، މިވަނީކީއްތޯ؟\nއެހެންވީމާ، އަބަދުވެސް، ރައްޔިތުން ޖާދޫގައި ޖެހިގެން، ކަންކަން އޮޅުވައިލައިގެން ކުރާކަށް، ރައްޔިތުންނެއް މިއަދަކު، ޖާގައެއް ނުދޭނެ. އަޅުގަނޑުމެން ހުރިހާ ކުދިންނަށް ކިޔަވައިދެނީ އަދި ހަރުމީހުންނަށާއި ދޮށީ މީހުންނަށްވެސް ތަޢުލީމުގެ މަތީ ފުރުޞަތުތަކާ ހަމައަށް ދެވޭނެގޮތް، އަޅުގަނޑުމެން ތަނަވަސް މިކޮށްދެނީ، ތަޢުލީމު އުނގެނުމަށްޓަކައި. ތަޢުލީމު އުނގެނުމުގައި، ދުނިޔޭގެ ހުރިހާ ރައްޔިތުންވެސް ގަބޫލުކުރާ އެންމެ ބޮޑު އަސާސަކީ، އޭނާގެ އެންމެ ބޮޑު އަސާސީ ޙައްޤު، އިޚުތިޔާރު ބޭނުންކުރުމުގައި، ރަނގަޅު ގޮތުގައި ވިސްނުމުގެ ޖާގަ އޭނާއަށް ލިބުން. އެއީ، ރައްޔިތުންގެ ކަންކަން ނިންމުމަށް އެބައެއްގެ ކަންކަން ނިންމުމަށް އެބަޔަކު، އިޚުތިޔާރުކުރާ ވެރިއެއް ހޮވުމުގައި އެމީހުންނަށް އެ ލިބިފައިހުރި ތަޢުލީމާއި ޢިލްމުގެ ބޭނުން ރަނގަޅަށް ހިފުން. އެއީ، ދިރާސާކޮށްފައި އެމީހުން ކުރަންޖެހޭ ކަމެއް. އެއީ، ތަޖުރިބާތަކެއްގެ އަލީގައި ކުރަންޖެހޭ ކަމެއް. އެއީ، ދައްކާ ވާހަކައާ، ދައްކާ ވާހަކަ ތަންފީޛުކޮށްފައި ހުރިހުރުމުގެ އަލީގައި ކުރަންޖެހޭކަމެއް. އެހެންވެގެން މިފަހަރުގެ ވޯޓު މިވަނީ ސިޔާސީ ވޯޓަކަށްނުވެ، މިފަހަރު މިވަނީ ޤައުމީ ވޯޓަކަށްވަނީ. އެހެންވީމާ، މިކަހަލަ ކުދިކުދި ރަށްރަށުގައި ބޭނުންވާނީ ތަރައްޤީ. ކުދިކުދި ރަށްރަށުގައި ބޭނުންވާނީ، އެ ރަށްރަށަށް ބޭނުންވެފައި ހުންނަ ކަންކަން ފުދިގެންދިޔުން. އެކަންކަން މިހާތަނަށް ފުދިފައިއޮތީ، ކިހިނެއްތޯ، ދެންމެ އަޅުގަނޑު ދަންނަވާލި، ތަފާސް ހިސާބުންވެސް ތިޔަބޭފުޅުންނަށް ހާމަވެގެންދާނެ.\nއެހެންވީމާ، މިކަހަލަ ވަރަށް ގިނަ ވާހަކަ ސިޔާސީ މޫސުމެއްގެ ތެރޭގައި ދައްކަމުންދާނެ. އެކަމަކު، ދިވެހި ރައްޔިތުންނަކަށްވެސް، އަދި އަޅުގަނޑާ ވާދަކުރައްވާ ބޭފުޅުންނަކަށްވެސް، ފޫހިވާނެ އެންމެ މިނެޓުކޮޅެއްވެސް އަޅުގަނޑު ނުދޭނަން. މި ކޮޅުމަޑުލުގެ ދަތުރު ނިމެންދެން އެބޭފުޅުން ޖެހޭނެ އަޅުގަނޑު ދައްކާ ވާހަކަ އަޑުއައްސަވަން. އަދި އެއަށް އެބޭފުޅުން ދެއްވާ ރިވާތަކެއް އިއްވަންވެސް ޖެހޭނެ. އެއީ، އަޅުގަނޑުގެ ދަތުރުގައި، އަޅުގަނޑު މިގެންދަނީ، ހަމަ ހުރިހާ ރަށަކަށް ބޭނުންވާ ކަންތައްތައް ކުރަމުން. ކޮށްދޭނެގޮތް ބުނަމުން. އަދި އަޅުގަނޑުގެ މި ދަތުރުތަކުގައި އަޅުގަނޑަށް ޖަވާބުދާރީ ވެވަޑައިގަތީމާ އެ ބޭފުޅުން ކަންތައްތައް ކުރައްވާފައިހުރިގޮތް، ހާމަކަން ބޮޑުގޮތެއްގައި އެ ގެންދަނީ، ރައްޔިތުންނަށް އޮޅުފިލުވައިދެމުން. މިއިން، ކަމަކީ، ދޮގެކޭ ނުބުނެވޭނެ.\nޖީ.އެމް.އާރު. އަށް އެއަރޕޯޓް ވިއްކާލި ވާހަކަ ދެއްކީމާ ބުނެވިދާނެ އެއީ ވިއްކާލީކީނޫނޭ. އެއީ ދޮގެކޭ. ނޫން، އެއީ، ދޮގެއްނޫން. ޖީ.އެމް.އާރު. އަށް އެއަރޕޯޓް އޮތީ ވިއްކާލާފައި. އަދި ރައްޔިތުންގެ އުނދަގުލާހެދި ރައްޔިތުންގެ މާލިއްޔާއިން ރައްޔިތުންގެ ބައިތުލްމާލުން 320 މިލިއަން ޑޮލަރު ހޭދަކޮށްފީމު.\nބުރުނީގައި އަޅުގަނޑު ދަންނަވާލާނަން. ބުރުންޏަށް ބޭނުންވާ އެއްގަމުތޮށީގެ ޙިމާޔަތްކަން ދިނުމަށް ބޭނުންކުރުމަށް މި 320 މިލިއަން ޑޮލަރު ސަރުކާރުގައި މިކަންކުރަން ހޭދަނުކޮށް ޖީ.އެމް.އާރު. އަތުން އެއަރޕޯޓް އަތުލަން ހޭދަނުކޮށް، މިކަންކުރަން އަޅުގަނޑުމެން ބެހެއްޓިނަމަ، މިތަނުގައި ތޮށިލެވިފައިނޫންތޯ އޮންނާނީ. އެހެންވީމާ، ރައްޔިތުން ބޭނުންވާނީ، އެކަންކަން. ރައްޔިތުން ބޭނުންވާނީ އެކަންކަން. މިއަދު އަޅުގަނޑުމެން ރަށުގެ އެތައްމިތަނުގައި ރާއްޖޭގެ އެތައްމިތަނުގައި އެއަރޕޯޓް މިއަޅަނީ ކީއްކުރަންތޯ. ދިވެހި ރައްޔިތުންގެ ދަތުރުފަތުރުގެ ފަސޭހަކަމަށް. އޭގެކުރިން ދަތުރުފަތުރު އޮތީ ކިހިނެއްތޯ؟ ހަތަރު ފަސް ފެރީ ނިޒާމެއް ޤާއިމުކުރި. ﷲ ދެނެވޮޑިގެންވާނީ، މިއަދު ފެރީ ނިޒާމުތައް ވީތަން. އަދި ދާދިފަހުން ކުޅުދުއްފުށީގައި އެއަރޕޯޓް ހަދަންފެށީމާ ނޫންތޯ، އެ ވިދާޅުވަނީ، ތިޔަތަނަށް ބޭނުންވާނީ، އެއަރޕޯޓެއް ނޫނޭ. ތިޔަތަނަށް ބޭނުންވާނީ، ފެރީ ނިޒާމެކޭ. މި ގަދަ ވައިގައި ގަދަ ކަނޑުގައި ކޮން ގޮތަކުންތޯ ފެރީ ނިޒާމެއް ކަމުދަނީ. ބަލަ އެ ފެރީ ނިޒާމު ކަމުނުގޮސްގެންނޭ، މާލެއާއި ހުޅުމާލެއާ ބްރިޖަކުން މިގުޅާލީވެސް. އެހެންވީމާ، އެ ބްރިޖުމަތީގައި އެބޭފުޅުން ދަތުރުކުރައްވާނެ. އެއިރަކު ހަނދުމަފުޅެއް ނުހުންނާނެ، ފެރީ ނިޒާމުގެ ވާހަކައެއް.\nއެހެންވީމާ، ރައްޔިތުން ބޭނުންވާ ކަންކަން މިހުރީ މިގޮތަށް. މިކަންކަމުގެ ވާހަކަ އަޅުގަނޑުމެން ދެއްކީމާ އެ އޮޅުވާލައްވަން މަސައްކަތްކުރެއްވުމަކީ، ކުރައްވަންޖެހޭ ކަމެއްނޫން. އެކަން ކުރައްވާކަމަށްވަންޏާ، އެބޭފުޅުން އަބަދުވެސް ތިއްބަވަންޖެހޭނީ، އަޅުގަނޑުމެން ހަމަ އެއަށް ރައްދުދިނީމާ، އަނެއްކާވެސް ކޮންމެވެސް ވާހަކަފުޅެއް އޭގެ ފަހަތުން ދައްކަވަން.\nއެހެންވީމާ، އަޅުގަނޑު މި ދަތުރުތައް ނިމެމުންދާއިރު، އެބޭފުޅުންނަކަށް ފޫހިފިލުވާލައްވާކަށް، ހުސް ވަގުތުކޮޅެއް އަރުވާކަށް އަޅުގަނޑުގެ ޚިޔާލެއްނެތް. އަޅުގަނޑު ހަމަ މީގެ ދާދިކައިރީގައި މާޒީގައި ކަންކަން ހިނގާފައިހުރިގޮތާއި، އަޅުގަނޑުގެ މެނިފެސްޓޯގައި ހުރި ކަންކަމާ އަޅުގަނޑު ހަމަ ބޮޅަކަށްފަހު ބޮޅެއް އެލުވަމުން ދާނަން. އަޅުވަމުން ގެންދާނަން. އެބޭފުޅުން ޖެހޭނީ ހަމަ އެކަންކަމުގައި ވިސްނާވަޑައިގަންނަވަން. ކުޅުދުއްފުށީގައި އަޅުގަނޑު އެއަރޕޯޓް އެޅީމާ ދެވަނަ އެއަރޕޯޓެއް އެބޭފުޅުން އަޅުއްވަންޖެހޭނީ. މިތަނުގައި ނަރުދަމާ ނިޒާމު ޤާއިމުކުރީމާ، ދެވަނަ ނަރުދަމާ ނިޒާމު އެތަނުގައި ޤާއިމުކުރައްވަންޖެހޭނީ. ވޭމަންޑޫގައި ނަރުދަމާ ނިޒާމު ޤާއިމުކުރީމާ، ދެވަނަ ނިޒާމު ޤާއިމުކުރައްވަންޖެހޭނީ. އެހެންނަމަވެސް، ރައްޔިތުންނަށް ދެ ނަރުދަމާގެ ނިޒާމު ލިބުނީމާ، އެއިން އިތުރު ފަސޭހަކަމެއް ލިބޭކަމަށްވަންޏާ، އަޅުގަނޑު ނެތިން އެއަށް ދެކޮޅު ހަދާކަށް. ރައްޔިތުން ހޭލުންތެރިކަމާއެކީ، އަޅުގަނޑުމެން މިކުރާ މަސައްކަތް ފާރަވެރިކަމާއެކީ ބައްލަވަމުންގެންދަވާ.\nއިރާދަކުރެއްވިއްޔާ ޙައްޤުގެ މަގުގައި ތިބޭބަޔަކަށް އަބަދުވެސް ﷲ ގެ ނަޞްރު ކަށަވަރުކޮށްދެއްވާފައިވަނީ. އަޅުގަނޑުގެ ވާހަކަކޮޅު އެއްސެވީތީ ތިޔަހުރިހާ ބޭފުޅުންނަށް ވަރަށް އިޚުލާޞްތެރިކަމާއެކީ ޝުކުރު ދަންނަވަން.


Bodu alifaan:4gadi iruge bura massaikkathun Control koffi\nހެންވޭރުގައި މިރޭ ރޯވި އަލިފާންގަނޑު ކޮންޓްރޯލް ކޮށްފައި -- ފޮޓޯ / މުއައްޒިން (ޓެޑް)\nމިރޭ ހެންވޭރުގައި ހުރި ގުދަނެއްގައި ރޯވި އަލިފާންގަނޑު އެއްކޮށް ކޮންޓްރޯލް ކޮށްފިއެވެ.\nއެމްއެންޑީއެފްއިން ބުނީ މިހާރު އަރަމުން ދަނީ ދުން ކަމަށާއި އަލިފާންގަނޑު އެއްކޮށް ކޮންޓްރޯލް ކޮށްފައިވާ ކަމަށެވެ.\nމިރޭ 7:30 އެހާކަށްހާއިރު އެންމެ ފުރަތަމަ އަލިފާން ރޯވީ ހ. ތިލަފުށީ ގޭގައި ހުރި ގުދަނެއްގައެވެ. ނަމަވެސް އަލިފާންގަނޑު ކޮންޓްރޯލްނުވެ އެ އަލިފާންގަނޑި ދިޔައީ އިތުރަށް ބޮޑުވަމުންނެވެ. އެކަމުގެ ސަބަބުން ހަ ގެއަކަށް އަލިފާންގަނޑު ފެތުރުނެވެ.\nއަލިފާންގަނޑު ކޮންޓްރޯލް ކުރެވުނީ ހަތަރު ގަޑިއިރު ފަހުންނެވެ. މި ހާދިސާގައި 49 އަހަރުގެ އައިޝަތު ޝައުނާ ނަމަކަށް ކިޔާ އަންހެނަކު ވަނީ މަރުވެފައެވެ. އަދި ހަމައެއާއެކު ދުމުގެ އަސަރު ކޮށްގެން ގިނަ އަދަދެއްގެ ބަޔަކަށް އޭޑީކޭ ހޮސްޕިޓަލާއި އައިޖީއެމްޗުގައި ދިޔައީ ފަރުވާ ދެމުންނެވެ.\nމި ހާދިސާގައި އަލިފާނުގެ ހާދިސާ ހިނގި ގެތަކުގައި ދިރިއުޅޭ މީހުން ވަގުތީ ހިޔާއަށް ވަނީ ބަދަލުކޮށްފައެވެ. އެގޮތުން ވަގުތީ ހިޔާއެއްގެ ގޮތުގައި ކަނޑައެޅީ ކަލާފާނު ސްކޫލެވެ. އެ ސްކޫލުގައި 300 އެއްހާ މީހުން ރަޖިސްޓްރީ ކޮށްފައިވެއެވެ. އޭގެ ތެރޭގައި ގިނައިން ތިބީ ދިވެހިންނެވެ.\nނޫސްވެރިންނާއި ވާހަކަދައްކަމުން އެމްއެންޑީއެފްއިން ބުނީ އަލިފާން ރޯވީ ހަތަރު ކެމިކަލް ގުދަނެއްގައި ކަމަށާއި އަލިފާންގަނޑު އެހާ ބޮޑަށް ފެތުރިގެން ދިޔައީ އެހެންވެގެން ކަމަށެވެ. މި ހާދިސާ ހިނގައިގެން އުޅުނު ސަރަހައްދަށް ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހުގެ ދެކަނބަލުންނާއި ރައީސުލްޖުމްހޫރިއްޔާގެ ނާއިބު ފައިސަލް ނަސީމްގެ އިތުރުން ބައެއް ވަޒީރުންވެސް ވަޑައިގެންނެވިއެވެ.\nރައީސް އިބްރާހީމް މުހައްމަދު ސޯލިހު ވަނީ ވަގުތީ ހިޔާގައި ތިބި މީހުންގެ ހާލުވެސް ބައްލަވާލައްވާފައެވެ. އަދި ނޫސްވެރިންނާއި ވާހަކަދައްކަމުން ރައީސް ވިދާޅުވީ އެފަދަ ނުރައްކާތެރި ހާދިސާތައް މަދުކުރުމަށްޓަކައި ކުރެވެން ހުރި މަސައްކަތްތައް ސަރުކާރުން ކުރާނެ ކަަމަށެވެ.\nމި ހާދިސާއާ ގުޅިގެން ވަޒީރުން މަޖިލީހުގެ ކުއްލި ބައްދަލުވުމެއްވެސް ވަނީ ބާއްވާފައެވެ. އަދި މި ބައްދަލުވުމުގައި އަލިފާނުގެ ހާދިސާގައި ހާލުގައި ޖެހުނު މީހުންނަށް މާލީގޮތުން ދޭން ޖެހޭ އެހީތެރިކަން ފޯރުކޮށްދިނުމަށް މިނިސްޓްރީ އޮފް ފިނޭންސްއިން ފައިސާ ހަމަޖެއްސުމުގެ ކަންކަން ކުރިޔަށްގެންދެވުމަށް ސަރުކާރުން ވަނީ ނިންމާފައެވެ. އަދި އަލިފާނުގެ ހާދިސާއާ ގުޅިގެން މުލީއާގޭގައި ބޭއްވި ވަޒީރުން މަޖިލީހުގެ ކުއްލި ބައްދަލުވުމުގައި ވަނީހާލުގައި ޖެހުނު ފަރާތްތަކަށް ބޯހިޔާވަހިކަން ފޯރުކޮށްދިނުމުގެ ކަންކަން ޑިޒާސްޓަރ މެނޭޖްމަންޓް ސެންޓަރާ އަދި ކަމާގުޅޭ އެހެން އިދާރާތަކާ ގުޅިގެން ކުރިޔަށް ގެންދިއުމަށް ވަނީ ނިންމާފައެވެ.


Abdulla Gazee hayyaru kurun goasvee enme kamakaa hedhi\nއަބްދުﷲ ގާޒީ ހައްޔަރުކުރުން ގޯސްވީ އެންމެ ކަމަކާ ހެދި!\nފެބްރުއަރީ 7، 2013 ގައި އަބްދުﷲ މުހައްމަދު މިނިވަންކޮށް ފުލުސް އޮފީހަށް ގެންދަނީ\nކުރީގެ ރައީސް މުހައްމަދު ނަޝީދު ވިދާޅުވީ ކްރިމިނަލް ކޯޓުގެ އިސް ގާޒީ އަބްދުﷲ މުހައްމަދު ހައްޔަރުކޮށް އެކަހެރިކުރަން އަމުރު ކުރައްވާފައި ނުވާނެ ކަމަށެވެ. އަބްދުﷲ ގާޒީ އަކީ ގައުމީ ސަލާމަތަށް ހުރި ނުރައްކަލެއް ކަމަށް ނިންމައި އެ ގާޒީއާ މެދު ފިޔަވަޅު އަޅަން ޑިފެންސް މިނިސްޓަރަށް އެންގެވި ނަމަވެސް އެއީ ގާނޫނީ އިމުގެ ތެރެއިން ފިޔަވަޅު އެޅުން ކަމަށް ވިދާޅުވެ ނަޝީދު ވަނީ މިސާލެއް ޖައްސަވައިފަ އެވެ. ކޯޓަށް ދެއްވި ބަޔާނުގައި ނަޝީދު ވިދާޅުވީ ދައުލަތުގެ މާލިއްޔާ އިތުރު ކުރުމަށް ރައީސް އެންގެވުމުން ފިނޭންސް މިނިސްޓަރު ސިފައިން ނެރެގެން ބޭންކުތައް ލޫޓުވައިގެން އެކަން ކުރަން ނުޖެހޭނެ ކަމަށެވެ. މިކަމާ ބެހޭ ހުރިހާ ވާހަކަޔަކުން އުފެދޭ ސުވާލަށް މިހާތަނަށް ޖަވާބެއް ނުލިބެ އެވެ. އެއީ ގާނޫނުގައި ބުނާ ގޮތަށް އަބްދުﷲ ގާޒީ ހައްޔަރުކުރަން މަސައްކަތްކުރިތޯ އެވެ؟ ސިފައިން ފޮނުވައިގެން ގާޒީ ދަމާހަލާފައި ގެންދަން ޖެހުނީ ގާނޫނީ އިމުގެ ތެރެއިން އެއްވެސް ކަމެއް ނުކުރެވުމުން ހެއްޔެވެ؟\nރައީސް ނަޝީދު ކޯޓަށް ދެއްވި ބަޔާނަށް ބަލާއިރު އަބްދުﷲ ގާޒީގެ މައްޗަށް ތުހުމަތު ކުރެވެނީ "ކޮންޓްރެކްޓް ކިލިން" ގައި ބައިވެރިވުމެވެ. އެ ވިދާޅުވަނީ މީހެއްގެ މަރުގެ މައްސަލާގައި ހައްޔަރުކޮށްފައި ހުރި މީހެއްގެ ތަހުގީގު ނުނިމި ދިގުލައިގެން ދާން ފެށުމުން އެ މީހާ ދޫކޮށްލިތާ ދެތިން ދުވަސް ފަހުން އެހެން މީހަކު މެރި މައްސަލައެއް ފެންމަތިވެފައި ވުމެވެ. އެ މީހަކީ ގ.ކޯޒީ އިބްރާހިމް ޝަހުމް އާދަމް އެވެ.\nޝަހުމް ދޫކޮށްލީ އޭނާގެ ތަހުގީގު ނިންމުމަށް އައިޖީއެމްއެޗުން ލިބެންޖެހޭ ޑޮކިއުމަންޓެއް ހޯދަން ފުލުހުން މަސައްކަތްކުރާތާ ހަތަރު މަސް ދުވަސް ވީއިރު ވެސް އެ ޑޮކިއުމަންޓް ނުލިބުނު ކަމަށް އެ މައްސަލަ ތަހުގީގުކުރާ ފުލުހުން ކޯޓުގައި ބުނުމުންނެވެ. އަޅުގަނޑު ހާޒިރުވެ އިން ޝަރީއަތުގެ އެ މަޖިލީހުގައި ގާޒީ ވިދާޅުވީ ކުށުގެ ތުހުމަތުގައި ބަންދުކުރެވޭ މީހާގެ ހައްގުތަކެއް ވެސް ގާނޫނު އަސާސީން ކަށަވަރުކޮށްދޭ ކަމަށެވެ. ތުހުމަތުގައި ހުރި މީހާ އެހާ ގިނަ ދުވަހު ބަންދުގައި ހުންނަން ޖެހި އެ މީހާގެ ހައްގު ގެއްލޭ މައްސަލާގައި ޒިންމާވާނީ ފުލުހުންތޯ ނުވަތަ އޭރުގެ ހެލްތު މިނިސްޓަރު އައިމިނަތު ޖަމީލްތޯ ގާޒީ އެއްސެވި އެވެ. ކޯޓުގައި ތިބި ފުލުހުން ތިބީ އިސްދަށަށް ޖަހާލައިގެން، ބުނާނެ އެއްޗެއް ވެސް ނޭނގިފަ އެވެ. އޭގެ ދެތިން ދުވަސް ފަހުން ފުުލުހުން ޝަހުމް ހޯދަން ފެށީ އަނެއްކާވެސް މަރެއްގެ މައްސަލައިގަ އެވެ. ނަޝީދު ތުހުމަތުކުރެއްވީ އެ މަރުގައި އަބްދުﷲ ގާޒީގެ ބައިވެރިވުމެއް ވެސް އޮވެދާނެ ކަމަށެވެ.\nނަމަވެސް އަބްދުﷲ ގާޒީއާ ބެހޭ ޝަކުވާތައް ސަރުކާރުގެ ތެރެއިން މަތިމައްޗަށް އަންނަން ފެށީ ގައުމީ ޕާޓީގެ ނައިބު ލީޑަރަކަށް އޭރު ހުންނެވި މިހާރުގެ ނައިބު ރައީސް ޑރ. މުހައްމަދު ޖަމީލް ސާބިތު ނުހިފޭ ވާހަކަ ދައްކަވާ ކަމުގެ ތުހުމަތުގައި ފުލުހުން އެކި ފަހަރުމަތިން ހައްޔަރު ކުރުމުން ވެސް ޖަމީލް ބަންދުގައި ބަހައްޓަން ކްރިމިނަލް ކޯޓުން އަމުރު ނުދިން ހިސާބުންކަން ސާފުކޮށް އެނގެ އެވެ. ގާޒީގެ އަމުރަށް ދޫކޮށްލި މީހެއްގެ ފަރާތުން މަރުގެ މައްސަލައެއް ފެންމަތިވުމަކީ ގާޒީ އަށް ތުހުމަތުކުރަންވީ ކަމެއްތޯ ނުވަތަ މިހާރުގެ ބަހުރުވައިން ނަމަ ސިޔާސީ ޓާގެޓަށް ވެފައި ހުރި ގާޒީއަކު ފްރޭމްކުރަން ބަޔަކު ކުރި ކަމެއްތޯ ބައެއް މީހުން ސުވާލުކޮށްފާނެ އެވެ. ހަގީގަތް ކޮންމެ ގޮތަކަށް އޮތް ނަމަވެސް ގާޒީ ސިފައިން އަތްދަށަށް ގެންދަންޖެހޭ ސަބަބަކީ ކޮބައިހެއްޔެވެ؟\nފަނޑިޔާރަކު އޭނާގެ މަގާމުގެ މަސްއޫލިއްޔަތާއި ވާޖިބު އަދާކުރުމުގައި ދިން ރައުޔަކާ ގުޅިގެން ނުވަތަ ކުރި އަމުރަކާ ގުޅިިގެން ނުވަތަ ކުރި ހުކުމަކާ ގުޅިގެން ގާނޫނު އަސާސީ އާއި ގާނޫނުގައި ބަޔާންވެގެންވާ އިސްތިއުނާފު ކުރުމުގެ އުސޫލުގެ ބޭރުން ނުވަތަ ފަނޑިޔާރުންގެ ސްލޫކާ ގުޅޭ ގޮތުން ފިޔަވަޅު އެޅުމަށް ގާނޫނު އަސާސީ އާއި ގާނޫނުތަކުގައި ބަޔާންވެގެންވާ އުސޫލުތަކުގެ ބޭރުން އެއްވެސް ފަރާތެއްގައި އެ ފަނޑިޔާރަކު ޖަވާބުދާރީ ނުކުރެވޭނެ ކަމަށް ފަނޑިޔާރުންގެ ގާނޫނުގައި ބުނެ އެވެ. އެކަމަކު މީގެ މާނަ އަކީ ގާޒީއަކު ކުށެެއް ކުރި ކަމަށް ތުހުމަތު ކުރެވޭ ނަމަ ހައްޔަރު ނުކުރެވޭ ވާހަކައެއް ނޫނެވެ. ފަނޑިޔާރަކު ހައްޔަރުކުރަން ވާނީ އެ ފަނޑިޔާރަކު މަސައްކަތްކުރާ ކޯޓަށް ވުރެ މަތީ ކޯޓެއްގެ އަމުރަކަށް ކަމަށް ފަނޑިޔާރުންގެ ގާނޫނުގައި އެބަ އޮތެވެ. އެ އަމުރަށް އެދެން ޖެހެނީ ޕްރޮސިކިއުޓާ ޖެނެރަލް އެވެ.\nއަބްދުﷲ ގާޒީ ހައްޔަރުކުރަން ބޭނުންވާ ނަމަ ޕްރޮސިކިއުޓާ ޖެނެރަލް ޖެހިވަޑައިގަންނަވާނީ ހައި ކޯޓުގެ އަމުރެއް ހޯދާށެވެ. އެފަދަ އަމުރެއް ހޯދަން ފުލުހުން އަދި ސިފައިން ވެސް ޕްރޮސިކިއުޓާ ޖެނެރަލްގެ އޮފީހުގައި އެދިފައި ނެތްކަން ވަނީ ހޯދި ހޯދުންތަކުުން ކަށަވަރުވެފަ އެވެ. އެފަދަ އަމުރެއް ހޯދުމާ ބެހޭ އެއްވެސް މަޝްވަރާއެއް ޕްރޮސިކިއުޓާ ޖެނެރަލްއާ އެކު އެއްވެސް މުއައްސަސާއަކުން ކޮށްފައެއް ނުވެ އެވެ. އަމުރެއް ހޯދަން އެއްވެސް ވަރަކަށް މަސައްކަތް ނުކޮށް، އެއީ ލިބޭނެ އަމުރެއް ނޫން ކަމަށް ނިންމާފައިވާ ނަމަ އެއީ ވަރަށް ބޮޑު ގޯހެކެވެ. ޖެނުއަރީ 16، 2012 ވަނަ ދުވަހުގެ ރޭ ގާޒީ ހައްޔަރުކުރުމާ އެކު އޭރުގެ ޕްރޮސިކިއުޓާ ޖެނެރަލް ކަންބޮޑުވުން ފާޅުކުރައްވައި، އެކަން ކުރީ ގާނޫނާ ހިލާފަށް ކަމަށް ވިދާޅުވެ އެކަމުގައި ޝާމިލުވާ އެންމެންގެ މައްޗަށް ދައުވާ ކުރައްވާނެ ކަމަށް ވިދާޅުވީ ގާޒީއަކު ހައްޔަރުކުރާ ނަމަ އެކަމުގެ މެދުވެރިއަކަށް ވާންޖެހޭ ޕްރޮސިކިއުޓާ ޖެނެރަލް ގާތުން ހޭވެސް އަހާނުލައި ހުރިހާ ކަމެއް ނިންމާލުމުންނެވެ.\nގާޒީ ހައްޔަރު ކުރުމަށް އެންމެ ފުރަަތަމަ އަމުރު އައީ ފުލުހުންނަށެވެ. އެކަމަކު ފުލުހުންގެ އޭރުގެ ވެރިންގެ ބައްދަލުވުމަކުން ނިންމީ އެއީ ފުލުހުންނަށް ކުރެވޭނެ ކަމެއް ނޫންކަމަށެވެ. ގާނޫނާ ހިލާފް އަމަލެއް ކަމަށެވެ. އަބްދުﷲ ގާޒީއާ ހެދި ފުލުހުންނަށް އެއްވެސް ކަމެއް ނުކުރެވޭ ކަަމަށް ބުނެ ފުުލުހުންގެ ބައެއް ވެރިން ގާޒީ ހައްޔަރުކުރަން ބޭނުންވި ނަމަވެސް ގިނަ މީހުން އެކަމާ ދެކޮޅު ހެދުމުން އެންމެފަހުން އެކަން ނަގުލުވީ ސިފައިންނަށެވެ.\nލަފާކުރެވެނީ އޭރު ކޯޓުތަކުން ކުރި އަމުރަށް ތަބާވެ ގާޒީ ދޫކޮށްލި ނަމަ ނަޝީދުގެ ވެރިކަން ވެސް ދައުރުގެ މެދުތެރެއިން ނުވެއްޓޭނެ ކަމަށެވެ. އަދި ކޯޓު އަމުރުތަކަށް ތަބާ ނުވުމުން، ގާޒީ ސިފައިންގެ ބެލުމުގެ ދަށަށް ގެންދިޔައީ އެގޮތް ބޭނުންވެގެން ކަމަށް ބުނަން ބާރު ލިބެ އެވެ. ގާނޫނާ ހިލާފަށް ގާޒީއާ މެދު އަމަލު ކުރަން ނާންގަވަން ކަމަށް ނަޝީދު ވިދާޅުވި ބަސްފުޅު މި ހިސާބުން ނަފީވެ އެވެ. އެއީ ގާޒީ ހައްޔަރުކުރި ގާނޫނާ ހިލާފަށް ކަމަށް އެންމެ މަތީ ދެ ކޯޓުން ވެސް އޭރު ކަނޑައަޅައި އެކަން އެންގީމާ ވެސް ސިފައިންގެ ކޮމާންޑަ އިން ޗީފް އެކަމަށް ބީރު ކަންފަތެއް ދެއްވުމުންނެވެ. އޭރު ވެސް ސިފައިންގެ މައްޗަށް ރައީސްގެ ބާރު ނުހިނގަނީ ކަމަށްވާ ނަމަ އެއީ އަދި މާ ސީރިއަސް ތަހުގީގަކާއި ޝަރީއަތެއް ހިންގަން ޖެހޭ ކަމެކެވެ.\nކޯޓުތަކުގެ އަމުރުތަކަށް ތަބާނުވެ ރައީސް މނަޝީދުގެ ސަރުކާރުންނާއި ގައުމީ ދިފާއީ ބާރުން ގަދަ ދައްކަމުން ގެންދާތާ 22 ވަނަ އަށްވީ ދުވަހު، ފެބްރުއަރީ 7، 2013 ގައި ނަޝީދުގެ ވެރިކަން ވެއްޓުނީ އޭރުުގެ އިދިކޮޅު ފަރާތްތަކުން ކުރި ސިލްސިލާ މުޒާހަރާ އަބްދުﷲ ގާޒީ ހައްޔަރު ކުރުމާ އެކު ވަރުގަދަވެގެން ދިއުމުންނެވެ.\nގާޒީއަކު ހައްޔަރުކުރާ ނަމަ އަމަލުކުރަންވީ ގޮތް ސާފުކޮށް ފެންނަން އޮއްވައި އެެއިން ކަމެއް ކުރަން މަސައްކަތް ވެސް ކުރުމަކާ ނުލައި ގާޒީ ހައްޔަރު ކުރުމަކީ ހެދި ގޯހެވެ. ގާޒީ ހައްޔަރު ކުރުމަކީ ނަޝީދު ހެއްދެވި ގޯހެއްކަން ނަޝީދަށް ތާއީދުކުރާ އެތައް ބަޔަކު ވެސް ގަބޫލުކުރެ އެވެ. އެކަމަކު ގާނޫނީ އިމުގެ ތެރެއިން އެކަން ކުރަން މަސައްކަތްކޮށް އެކަން ނުވެގެން ސިފައިން ނެރެ ގާޒީ ހައްޔަރުކުރި ނަމަވެސް ދިފާއުގައި ބުނެލާނެ ބަހެއް ނަމަވެސް އޮތީހެވެ.